text:
未係好有mood講燒腩仔去in K1嘅情況住,不如就繼續回顧返之前一個月嘅嘢先,今次不如就講吓艾菲敗high chair呢件事啦﹗
話說燒腩仔未出世時,艾菲就買定張Aprica High Chair畀佢用,貪佢細時可以當床仔咁畀佢瞓廳,方便陪月姐姐照顧,到大個又可以用來食飯,培養佢坐定定食飯嘅好習慣,張high chair用咗兩年,除咗條安全帶拆唔到出來洗有D唔方便之外,其餘嘢艾菲都好滿意,不過隨住燒腩仔兩歲唔再食BB飯,可以同我哋一齊食大人餐,就開始覺得埋枱個位硬係唔多啱咁,推佢埋到枱都就唔啱個位食飯,而且每次都要將張high chair推來推去好麻煩,搞到燒腩仔兩歲前一直同我哋分枱食飯好無癮,於是艾菲就喺燒腩仔生日前鼓起勇氣,同米高講想買過張新high chair畀燒腩仔埋枱食飯,難得米高又無反對好支持喎,嘻嘻...
既然米高肯全力支持,艾菲當然都認真去研究啦,起初只係諗住cheap cheap地買呢張Ikea出品㗎咋,$400靚靚仔仔咁仲要係艾菲至愛嘅綠色,點知米高又嫌佢收唔埋同大個用唔返好浪費,咁艾菲唯有上偉大嘅淘寶搵啦,搵到同Stokke張Tripp Trapp差唔多款嘅價錢都唔係平,有平D摺得埋嘅米高又怕唔知穩唔穩陣,咁最後當然係唔淘啦﹗
其實慈父米高嫌三嫌四,皆因艾菲帶佢同燒腩仔去mother care睇過Stokke張Tripp Trapp,再加上佢嘅兄弟屋企都有一張兼大讚張凳好用,所以有人就一早心有所屬想買呢張,咁問心艾菲都好鐘意呢張high chair,但價錢真係好「實惠」囉,未計其他配件單買張凳已經要二千二百幾,艾菲又唔係好捨得,於是就決定上網再search.
跟住就畀艾菲搵到Tavolo有張類似嘅High Chair,$1480一張包埋個安全T,同樣有艾菲至愛青BB色,但呢張講明承重只係得60kg,我哋專登帶埋燒腩仔去睇實物,燒腩仔同試Stokke時一樣超級like,但一問之下發現綠色無貨,再加上米高好豪咁話買呢張不如買Sokke,咁艾菲唯有順佢意買Stokke啦﹗
因為mother care VIP買會有八折,米高就口痕問兄弟有無,點知兄弟知佢要買Stokke,即刻話識朋友做水貨,一張Tripp Trapp只賣$1500,就算想買埋安全帶之類一set配件都係加多三百幾蚊(因為燒腩仔已經大個唔使用),送貨都只係加多一百,即$1600唔使抬直接送到屋企﹗Good﹗
燒腩仔生日當天confirm order,Tripp Trapp第二朝就送到門口,本來想揀至愛青BB色,但無貨唯有轉natural色,等米高放工返來幫手睇實燒腩仔,艾菲就即刻開工砌凳(大家無睇錯,係艾菲等唔切叫極唔願郁嘅米高決定自己砌,咁其實艾菲都好鐘意做呢D簡單嘅木工嘢嘅),砌完之後燒腩仔已經急不及待要爬上去試坐,佢鐘意到就算唔係食飯時間,都會自己偷偷地爬上去坐,宜家埋枱食飯玩玩具同做功課都無難度,連書枱錢都可以暫時慳返,過幾年之後佢唔用艾菲仲可以將佢據為己有,搬佢入主人房變身成私家凳添(宜家放咗BB床間房係無凳用,艾菲要坐喺床用電腦),真係諗起都開心呀﹗kakaka...


c: text/html

text:
這是一篇舊的Facebook note, 洋洋灑灑7000字口語, 分享2011年year 2的暑假 在土耳其度過的時光,是當時的感覺.回憶去蕪存菁,過了一段日子才發現那刻是無憂無慮的,縱使每星期都發生drama.看以前的文字,發覺過了兩年,我是有所成長.
最後抒發的感受, 要走出comfort zone去看看這個世界, 成為我之後旅遊的態度.
=============================================
~WEEK 5~: 呢個星期係我心情最大起大跌既一個星期, 亦發生左太多瘋狂既事!! 係無聊團其間芭芭拉已經聯絡好佢巴西朋友既host family,星期一一返到去就即搬.
室友走左之後,我同倦毛兄當然都係冇乜計傾,繼續係房用電腦,唔出廳.我都唔想再住係度,但因為打算下星期提早結束呢度既工作去Istanbul旅行,就忍多幾日.我諗佢已經發覺我呢個香港人同佢心目中果d聽話,唔敢走圍走既中國人形象有分別.星期四,我同佢講佢講我下星期三就走人,佢就問我收錢,話要交電費?! 但我黎呢度既合約白紙黑字講明我住宿係一個仙都唔使俾,我叫佢問AIESEC攞,我死都唔會俾!
果晚,佢突然搵我坐低傾,話我好有問題,對住佢好似機械人咁,又話我被芭芭拉控制,又話之前兩個tour度唔尊重佢同佢朋友,講左好多自以為是既野! 佢又威脅會即刻趕我走,呢招對對上住佢度既兩個中國女仔有效,佢地一驚就認錯.我份人係受軟唔受硬,更何況我唔覺得自己有錯,我係冇乜理佢,但對佢依然保持應有禮貌,我有free will,更加唔係被人控制,我同室友兩個都有商有量.佢愈講我就愈要拗!一怒之下佢叫我第二日執包袱扯,唔理我之後訓街定點! 我嬲到成身陣晒係facebook打左個status求助之後, 佢就息左wifi.我知道遠水不能救近火,我就text係呢度既朋友.我果刻真係完全冇諗過搵AIESEC,因為佢地係靠唔住! 我冷靜落黎之後,就好淡定咁執好行李,同中國同印尼室講左我既情況,天下之大點會搵唔到我既容身之所,我去住hostel都好過呢度! 走未走! 我使驚你!! Jasmine係今次呢件事幫左我好多,第二日佢朋友Kate,黎自山東既另一個長期逗留既AIESECer叫我係佢屋企住住先,最後都係中國人幫返中國人,血濃於水!
本來星期五打算去離izmir一個幾鐘車程既大型希臘遺跡Efes,呢個又係一個土耳其著名主要景點之一,咁近冇理由唔去.今次又為左慳車錢,又叫左果個退休飛機師車我去.我單獨一個梗係唔會坐佢車,我叫左係Jasmine屋企暫全既瑞典男仔朋友Erin同我一齊去.雖然尋晚俾人趕扯,但已經搵到新既落腳地,更唔想俾卷毛再次打亂我既旅程,就照常出發.
退休飛機師黎到接我,佢一見到我身邊多左個男仔即刻黑面.佢不嬲好多野講,但佢今次全程冇乜點講野,我知道有d唔對路,但都出左黎,唔驚得咁多.我呢個瑞典裔朋友其實係土耳其長大讀書,識聽土耳其話,但因為佢有北歐人既面孔,一般人都唔會察覺到佢識聽,所以佢有時會做我地既spy,話俾我地知d土耳其人點樣評論我地.佢呢個優勢幫我又睇清楚多一個人!
話說個飛機師知道我唔係一個人黎就全程黑面.我地食午餐時,佢使走我朋友叫佢去車到攞野,然後同我講話下次想同我單獨出去,我作狀話好,但心裡根本就打算係呢次之後唔會再搵佢,而佢都唔會搵到我.我地食完飯,終於去到Efes.呢個時候佢朋友打俾佢,佢地用土耳其話傾左陣電話.我既瑞典朋友聽完佢地既談話內容,即刻同我講話佢聽到d唔好既事情!
我地去到一個露天大劇場,作狀去影相行開,朋友就向我講返佢係話講既野,大約係咁:「我以為佢單獨一個人,估唔到佢帶左一個來自北方國家既男仔一齊,而家我好緊張.但我會再嘗試單獨約佢出黎, 我諗係佢離開土耳其之前會俾我!」 我個朋友仲形容佢為性飢餓…!! 土耳其男人咸濕我都唔係第一日知,都聽過好多女AIESECers受到d土男騷擾,我都sense到佢有問題,但估唔到佢咁厚顏無恥,佢憑咩覺得我會俾佢? 飛機師大晒啊? 都一把年紀,個孫都咁大個,真係令人噁心!!
有我朋友係度我知佢唔會亂黎,我地繼續若無事咁周圍行同影相,冇乜點理佢.奈何Efes實在太熱太曬,曬到就變人乾,加上唔想對住個咸濕阿伯,留左一兩個鐘就叫佢車我地返去,佢梗係好樂意,仲開得好鬼快tim! 死阿伯仲特登開晒d車窗,搞到我地好似係車內玩降落傘咁,吹風吹到暈! Anyway,我地都安然無恙返到去.臨走時個阿伯仲叫我下次出黎,我采你都傻!! 橫店佢之後唔會再搵到我!!
返到去之後,同Erin去左Jasmine屋企坐左陣,Jas未放工,我同佢俄羅斯室友講返我被倦毛趕走同咸濕飛機師既事.兩單野係廿四小時內發生,is too much for me! 令我有d反應唔到過黎! 之後去返倦毛度攞行李走去搵Kate.倦毛果朝已經同印尼小姐同中國室友去左Istanbul, 得番佢個幽靈般既housemate係度,我永遠都唔會見返佢,我對呢個地方一d留戀都冇!! 呢日我岩岩黎左土耳其一個月!
自己攞住大堆行李坐metro去Kate屋企.Kate話會煮家飯等我,令我好感動.係metro度諗返呢個月發生既事,諗返係土耳其對我好同對我差既人,諗到係香港既細佬同媽咪,中學既死黨,大學的close friends同莊員,果刻真係homesick, 感觸到差d係車度喊左出黎…我自問係個淚線好高既人,但果刻我真係特別掛住香港!!
去到Kate屋企,佢介紹我俾佢房東太太,佢地一家人都好好,佢個女仲跟Kate學中文.Kate屋企地方大, 又開揚乾淨,比起倦毛屋企簡直係天堂,我仲有自己既房.我感覺到係一個新開始!!
點解話呢個星期瘋狂,因為好多唔開心同開心既事都係呢個星期發生!!頭幾日仲開開心心同朋友食飯傾計,,星期四晚俾人趕扯,星期五既咸濕機師,星期六settle down後就係Kate屋企打邊爐同慶祝中國朋友Zora既牛一!! 情緒既起伏可以畫一條U形curve!! 本來我地成班中國人已經食唔慣d土耳其食物,特別掛住中國菜(尤其係Jasmine),有中國朋友帶左火鍋湯底,呢日又係Zora妹既生日,加上Kate又大方借出佢屋企俾我地打邊爐,順理成章就搞左呢個活動.雖然火鍋唔係好正宗,因為搵到可以打邊爐既得生菜同腸仔,但我地成班人,壽星女Zora,加上Erin同Kate既房東夫婦都過得好開心!
~WEEK 6~
呢個星期過得最平靜.平靜是福丫!
今個星期準備離開izmir去istanbul.返工返到呢個星期,數數手指,六個星期既project我只係返左8日工,都算係咁la,另外一個城市既AIESECers到走之前一日工都冇返過!
同Kate住得好自在,佢煮飯,我唔識煮飯就負責洗碗.食飯時Kate會係pps播內地d綜藝節目,好似快樂大本營咁, 我地邊食邊笑,令我諗返早前係北京清華果段日子.我又宅左係屋企兩日BO劇,有個人時間同空間做自己想做既事真係感覺良好.
星期四下畫同Jasmine佢地食飯道別之後,就自己攞住所有行李坐通霄長途巴士去Istanbul,同早到一日到既芭芭拉會合,開展係Istanbul既遊覽.
~WEEK 7~
Istanbul城市本身既觀光價值比任何一個土耳其既地方都高.我同芭芭拉有既係時間,就慢慢黎睇.去左幾個大型清真寺,其中一次咁岩可以睇到伊斯蘭教徒中午果次祈禱,通常每日既五次祈禱時間,清真寺都唔會開放,果次可能咁岩係佢地閉門前入左去,所以我地可以觀看.上一個sem讀既R.P.有讀過伊斯蘭教,打左個底,起碼知少少佢地係度做咁乜.又去左個舊Ottoman皇宮,之後我自己又去左新果個,簡直比舊既豪華百倍,奢華到令人嘆為觀止!!最可惜係佢裡面唔俾影相.又去左兩個bazaar,Grand Bazaar出名同好大,但又雜d野又貴,簡直係搵旅客笨! 另一個Spice Bazaar較得人中意,主要賣香料,但都有一d紀念品店, 價錢均真好多.
我地住既地方係間唔錯既hostel,住既係5-shared dorm,每晚既roommate都黎自唔同國家,有日本,意大利,加拿大,西班牙,德國,巴西等.我係度算係住得耐,見左唔少人.呢度近酒吧街,夜晚有d嘈, 但勝在地理位置優越,就係新城心臟地帶Taksim Square隔離一條好熱鬧,好似上海南京路既商業大街度,名叫istiklal Caddesi,交通便利, 周圍乜都有, 比起清真寺集中既舊城有活力好多.
芭芭拉比我早回國, 佢17號就走.同佢相處個幾月,好欣賞佢獨立既個性,可能都係巴西人既特性.當好多17歲既香港女仔去廁所都要人陪時,佢一個黎左土耳其呢度遊歷.我最中意呢d爽快又獨立,唔會婆婆媽媽既人! 我聽佢講巴西既物價堅係高,所以佢覺得土耳其d野好平,我就反而話呢d野好貴,香港甚至中國大陸d野更平,做旅遊大使推介佢黎香港.
室友走果日,我一個人去左離istanbul四個鐘車程既Bursa一日遊,架巴士係清晨開出,同芭芭拉道別後,我行去巴士公司門口等巴士,途中比個剛係酒吧收工的土男搭訕,佢唔識英文,但一路跟住我去等巴士個位,死都唔左,個時條街冇人,我早到左巴士公司未開,不安之下我黑面叫佢走,佢賴到巴士公司開門先走.土耳其人朋友間興面貼面打招呼同講拜拜,佢竟然懶friend咁強行抱我!我即時反應用書擋住面,驚佢會錫我,然後即刻彈開!條友走左之後我先定D.除左呢單,比較大件事係個咸濕飛機師同一次係擠迫既巴士上比個賤男人用下體掂我大脾!要應付呢D騷擾令人傷神,土耳其男有個stereotype覺得外國女旅客開放,有唔少咸濕佬想博人懵.路途中衰人多,但好人更多,凡事小心便可,唔好因為一部分人而錯過認識一個國家及文化的機會.
Bursa呢個地方冇咩特別,只係咁岩俾我搵到檔傳說中既土耳其假紋身,類似印度果隻Henna,但顏色較深,可以維持更耐 (詳見假紋身記) . 我好鍾意,返到istanbul就搵左另外一間又畫多個阿拉伯字係手臂,今次唔係街邊既老伯伯,而係專業紋身店既紋身漢幫我畫.呢個紋身我更鍾意!
芭芭拉走之前已經去暈d景點,佢走左之後,我一個人去左Bursa之外,又搭通霄長途巴去多左番紅花城.除此之外,我都唔係一個人,因為izmir既中國朋友Zora同Flora佢地陸續黎到,我係度有一排,其他唔敢講,但景點我識路,就好似半個local咁帶佢地去紋身同周圍逛.
最後我想講既係…
終於等到廿四號回港,簡單咁總結近兩個月既經歷都打左我超過7千字,如果要詳細講,真係可以出本書,因為仲有好多支節同聽聞冇提.
呢兩個月既經歷可以拍得住我上一年莊, 雖然一直好掛住香港, 有好多唔開心同煩既時刻, 但我冇後悔黎呢度! 一日唔走出自己既comfort zone, 你永遠都睇唔到世界有幾大!

robotstxt: allowed

filter: keep


text:
天師仔唔知點解,成日都好鍾意走入厠所,佢好鍾意坐或者伏係厠所地下啲毛巾度
每朝我哋起床入厠所洗臉刷牙,佢又會跟埋入去,想要人摸摸
最初入門時,佢就最鍾意跳入浴缸,匿係浴簾後,同我哋玩手手
我咪講過,佢每晚半夜都會o黎踩醒我,提醒我去痾夜屎,仲會陪住我去pee pee,有一晚,大約四點幾,佢陪我去pee pee
o既時候,佢跳上個洗手盤度,初頭佢企係盤邊,用個頭仔high我個額頭,後來見佢跳埋入去個洗手盤度,佢先用手抓抓個洗手盤,我初時以為佢想係個洗手盤
度pee
pee,後來佢直頭瞓晒落個洗手盤度,咁我去完厠所唔理佢就走,佢一見我走,佢就跳返出o黎,跟住我,我就去陪佢食乾糧,之後我就返房瞓,到差不多六點,
仔仔爸起床,一入到厠所,一開燈,嚇咗佢一跳,佢就係見到天師仔瞓咗係個洗手盤度,仔仔爸就即刻攞相機影低佢
佢唔係只有半夜至會瞓洗手盤,平時佢有時都會咁做,咁阿姐又未見過,我一見到就叫阿姐o黎睇
佢依家唔鍾意玩浴簾,佢近排鍾意跳入個浴缸度,玩抓浴缸
正一儍豬豬o黎
我覺得佢坐係啲毛巾度,啲毛巾有時又濕,又污糟,所以我放咗張毛毡係厠所門口,等佢唔好成日走入厠所坐毛巾
有時Charco仔唔執輸又o黎坐吓
有時就好friend,齊齊share
但有時坐得好地地又會打吓交
同場加影天師仔如厠o既騎呢姿勢


text:
Thursday, January 28, 2016
人生第一次
又消失左一段日子啦,真係忙到無咩心機去寫blog, 返工 suppose 好得閒架嘛,但而家真係無時停呀! 而呢兩個星期做左人生既第一次, 就係第一次做陪審團. 來左美國一段日子,之前都有去過,但都係等,無選中我,但今次真係抽左好多人,所以我都無得走雞. 其實呢段時間, office 咁忙,係應該postpone 做, 但我同我老細講,佢地又無反應咁,咁我就做啦. 未做之前,我既impression 係可能會早走,同可能會好快完單 case, 但原來我所做既 grand jury, 同trial jury 係唔同, 係有好多唔同既case 你聽,之後你聽下d evidence 夠唔夠 charge 個個suspect, 如果夠既,就可以上 trial, 唔夠,我地就dismiss. 不過做左差不多兩星期,10 單有9 單都會上到 trial, 因為d evidence 實在太 obvious 啦.做左兩個星期, 覺得呢個世界好多人都會為左小小事而犯罪, 其中有d 真係好搞笑, 不過一樣米養百樣人, 實有d 人係怪怪地既.唔好以為做jury 好舒服, 我開頭以為都係hea 過,同可以早走,我記得第一日,我地聽case 聽到成7 點, 我返到屋企時已經差不多8 點,我99 仲以為我去左邊, 我邊有諗過會咁遲先得架,總覺得政府野,應該會好準時咁走,哈哈, 所以頭一星期,真係好難過, 日日都咁鬼遲走,咁夜返到去仲已經好攰,又要拿拿臨食野,又要幫佢地沖涼,我好多時都未沖涼就昏迷左,真係忙過返工呀,不過都總好過係court house 入面hea 過, 仲難頂呀!今個星期已經last week, 不過我覺得今次係一個幾好既experience, 接觸到好多唔同case, 聽過幾多人testify, 原來犯罪好難, 呢個世界好多camera, 真係做咩都有人睇到,哈哈. 你話啦,睇得咁清楚,又點可能唔入罪呢?
Friday, January 15, 2016
G&T班
呢邊讀書制度唔同香港,免費讀書係由4歲開始, 如果返preschool, 就要自己比錢. Hannah係兩歲半左右就去左 preschool, 個個月比$950 usd, 其實都幾拿利,但佢返學後又真係覺得佢學多左好多野,
所以都值得既. 下年既佢就可以入免費讀書program, 不過其實學校已經講到明,佢地個syllabus係玩, 無學野成份,唉,難怪d朋友講, 5歲讀kindergarden時,都係學番abc先, 怕其他小朋友咩都唔識(未讀過書個d), 因為5歲前個d都唔算係mandatory, 你可以選擇唔讀架. 我見Hannah學野都算ok, 同埋我晚晚都會比下功課佢做(係自己print d worksheet比佢), 咁所有就決定同佢去讀G&T class. G&T stand for gifted and talented, 中文翻譯為天才班, 其實都唔算係咩天才,只不過其他class d進度實在慢,所以就膽粗粗睇下hannah讀成點. 如果要考入天才班,2017 年1 月就要考,仲有一年左右,我相信都夠時間卦. 其實佢地個outline, 睇落去都唔易架, 不過如果考唔到我又唔會失望既,只要個女盡左力, 我覺得已經好滿足. hannah學校入面有個G&t early prep, 咁我又見咁方便,唔駛接完佢去第二度再送佢去第二度學野, 咁都ok呀,同埋佢本身就係學校入面, 只不過一個星期一日會留耐少少,咁都ok啦. 價錢方面都reasonable, $600 20 星期, 呢邊d價係咁上下呀.
呢排真係比學校榨乾左,12月個陣又話上 summer class要比錢先, 個度又$1850 (兩個月), 跟住個個月又$950, 而家上天才班又$600, 跟住又要報定下年hannah讀書 enrichment (下年本身係免費,但鐘數去到 3點左右,所以如果想個小朋友留到5 點,又要一個月$360, 佢仲要唔比個個月比錢,一比就要成年, 即係$3600, 呀,真係攞命呀!), 跟住又要準備emma下年9月入學,個度又$980, 唉, 難怪養一個小朋友要用4百萬啦.雖然呢d錢點都唔貴得個讀大學,
但我個個月咁嘔出來,真係癲左呀,仲有今年要返hk, 洗費又點少得呢,唉, 我都係日日食麵包做lunch算啦. 我仲未計wkend諗住同佢去學跳舞,而家咁, 我都要考慮下先啦,唉.
Subscribe to: Posts (Atom)


text:
今日有一大堆港足比賽上演,早上有青年聯賽精英碟及精英盃,又有學界比賽,下午更有甲乙丙丁組多場聯賽,支持港足嘅球迷十分幸福因為有大把選擇,真係『唔怕冇波睇,只怕你唔睇』.而我呢,上週睇就完足總盃16強(偽大英足總盃),今週就預選咗可能會兩場比賽二選一,一場係異地聯賽,印尼超級聯賽大戰,雅加達佩斯查主場對斯里維加亞,另一場就係喺北區運動場舉行嘅香港丙組聯賽淦源對沙龍元老(駒騰),至於甲組聯賽,就應該留待今個月第4週了.
點解會揀呢兩場?就講吓印尼個場先啦,話晒我可能係大中華地區極少數會花時間關注印尼超級聯賽嘅人,因為家族有先人喺當地踢過國際賽,所以我早就對印尼足球充滿好奇,雖然我從來未去過當地入場觀戰,但話晒隔住部電腦用垃圾Livestream睇咗呢個亞洲3線職業聯賽6年有多,又因為咁所以花咗唔少時間去研究佢地嘅風俗,佢地嘅習慣,佢地嘅聯賽制度,透過他人文章,報導,圖片,影片去嘗試了解吓佢地足球文化,嘗試了解吓佢地球迷對足球嘅睇法,呢6年都多風雨不改,見証住佢地成立全新嘅職業聯賽,見証住佢地『鬧雙胞』,見証住港將史上首次登陸當地聯賽,或者係咁或多或少對呢個3線聯賽有啲『感覺』,而且佩斯查對斯里維加亞屬於其中一場印尼足球大戰,理應要睇.
不過,最後我都係選擇咗淦源對沙龍元老,因為,丙組又如何?丙組都係屬於香港足球嘅一份子,身為香港人當然支持香港波啦唔通支持菲律賓波咩,印尼超對我而言只係興趣而已,不幸撞時間嘅,咁印尼超只好樣步(除非自己非常非常非常非常非常想睇).我其實就好似其他港足支持者咁,有啲一樣會睇英超,英超對佢地而言都係興趣,但大部分港足支持者始終將港足擺喺首位,我都係一樣,只不過你睇英超,我就睇印尼超,大家興趣不同而已.另外,雖然丙組聯賽只係業餘聯賽,印尼超級聯賽雖然有好多改善空間但比港甲要『職業』一點,但係對住部電腦同現場睇係兩回事,兩種感覺.佩斯查對斯里維加亞,如果可以嘅等有多啲錢淨在去現場啦.
講返正題,我都係住喺北區,揀呢場,除咗估計淦源想升班會去盡,預料比賽應該幾精彩之外,因為近,所以近幾季入場睇波點解我會常選大埔主場呢?除咗呢10年經常喺大埔出現久而久之有啲『感覺』,仲因為北區唔喺甲組咪去睇大埔囉,近我嘛.
今日成12點幾先起身,不過唔緊要,場波15點30分先打,時間多的是,於是乎決定由打鼓嶺行去上水,做毒撚嘅好處就係咁,無拘無束,我鐘意訓到幾時都得,我都唔明點解有咁多人講到世界未日咁,『緣』呢啲嘢,好難講嘅,不如開心啲面對日子仲好啦.打鼓嶺行去上水,之前行過好多次,最快紀錄都要一個鐘零四個字,其實有時間郁吓真係幾好,沿途可以欣賞吓風景,欣賞宏偉嘅山河以及中港一隔嘅景觀,簡直係毒撚的浪漫.
我由蓮麻坑路起行,經過老鼠嶺,週田村,木湖,途經深圳河及深圳羅芳,幾百年前呢度嘅居民可自由來往,勢估唔到今日成為兩個唔同嘅地方,然後經過新屋嶺,遠眺深圳黃貝嶺,幾百年前黃貝嶺同打鼓嶺嘅村民經常武鬥,打鼓嶺地名都係由此而來,今日黃貝嶺高樓林立,而打鼓嶺依然係一個鄉郊地,但我都係鐘意乜鳩都冇嘅打鼓嶺多啲,吹咩?
經過新屋嶺後就會進入文錦渡路,呢條路嘅景點就係比我碌鳩粗幾百萬倍嘅東江水管,不過我就冇乜興趣欣賞喇,轉入沙嶺道算,轉入沙嶺道做乜?咪返大陸囉!我地禁區居民返大陸不嬲經沙嶺道入羅湖關口,咁唔係去睇丙組咩?點解無啦啦返大陸,係咪行到黐Q咗線呀?梗係唔係啦,順路過關去免稅店買包煙兼去肯德基買葡撻,葡撻我淨係食肯德基架咋.吓!專登行去大陸買葡撻!?因為上水冇肯德基呀,上水廣場個間冇咗,要等上水匯完工上水先有肯德基,冇計.上水廣場今日一係賣衫一係賣金一係賣電器,平啲嘅餐廳都少,變咗應付自由行嘅廣場,都唔係我呢啲人去架喇,今日我去上水廣場嘅理由就只係借廁所呵屎同搭巴士,北區人想食肯德基,暫時要等,一係去粉嶺,一係返大陸囉,不過我有禁區紙唔洗搭火車啫,有邊個上水居民會為咗肯德基而返大陸?會嘅我諗要同我一齊約埋去申請十級殘障資助計劃,上水居民想食肯德基叫外賣速遞算喇.
講返正題,過返關返香港我就行返出去文錦渡路,經過邊境檢查站,虎地坳,狗房,鳳溪,在轉入天平路,終於到達北區運動場喇!加埋加埋行咗三個幾鐘呀!去到都就快開波,今次真係幾講返正題,場內都有成7-8名咁多嘅球迷專程黎捧場,淦源身穿黃色球衣,主力李浩和,戴文成,徐耀忠等都有到場,而沙龍元老則有羅振南,黎雅彥,阮健文,楊熙智等正選上場,5分鐘沙龍元老先失守,10分鐘沙龍元老有球單刀但射唔入,15分鐘淦源40碼罰球中楣彈出,之後26分鐘淦源角球攻勢,搶頂成功後沙龍元老球員用手將個波由白界前拍出,淦源獲得12碼射成2比0,到咗35分鐘淦源靠邊路出波禁區迎頂呢招在擴大比數到3比0.
下半場,少打一人嘅沙龍元老靠黎雅彥嘅二傳追返一球,但之後元老擺烏龍,到完場在比淦源下多一成,全場比分淦源贏5-1.
今場比賽節奏明快,即使冇執波仔影響流暢度,但我覺得幾好睇,最少我睇到好入神,就算龍友揾女模特兒入黎取景影相我都係完場喺坐隔離係咁問你係咪13兄係咪13兄係咪13兄嘅球迷話我知我先知有啲咁嘅事發生過,不過淦源表現係好啲,抵贏,但上半場第一球有啲爭議,元老球員認為呢球係越位,所以球員們情緒非常激動,而我眼睇嘅....都係唔講,球例呢啲我識條春.
全場小統計:
淦源 5-1 沙龍元老
淦源
射門( 中門):23次(11)
犯規 ( 越位):5(7)
角球:3
黃牌:1
紅牌:0
沙龍元老
射門( 中門):11(6)
犯規 ( 越位):7(2)
角球:4
黃牌:0
紅牌:1


text:
~ 開餐咯
~ 鬼馬油炸鬼 好味道呀 呀 mi 話可以兩食 不過我齋食 脆卜卜仲好味 呵呵
~ 桶蠔 開果陣都有蠔味 不過口感就好粉囉 如果爽就更好呢
~ 龍躉 呢度 $80 魚佬話無哂腩 不過呀喂想買魚 所以照買 呀 mi 一食落口就話: 好鞋呀 係妳最鍾意嘅口感呀 呵 我真係鍾意食鞋魚架 唔係講笑呢
~ 蝦滑 睇住呀 mi 整到成個雪糕球咁 但最搞笑我明明仲見到有 d 喺個盒度 心諗係咪特登留番整 d 咩裝飾 不過見佢整到最後都唔知咁 咁我同佢講啦 原來佢話睇唔到 @@
~ 鮑魚 好彈牙呀
~ 象拔蚪一樣係咁彈牙 因為呀喂負責灼熟 講明 20 秒
~ 豚肉 每人好似食咗 2 塊咋 真係好飽食唔落 所以堅持唔買雞係啱嘅
~ 菜心 / 蓮藕 / 唐芹
~ 炸魚皮 呀喂話特登買比我架 之後佢都會加句 佢其實都好鍾意食 哈哈
~ 炸芋片 好味呀 我望到呀 mi 一放入口就話 : umm 好味呀 真係話時話 佢猛咁夾嘢比我地 我掛住食 真係好小望到佢食咗 d 咩咁
~ 椰子湯底 個湯好甜呀 勁好味道 所以飲咗幾碗 唔飽就有鬼 哈哈
~ 椰汁芋頭西米露 凍食好味道呀 所以話打邊爐唔好買咁多料 留肚食糖水好過 呵呵
~ 無諗過芋頭粒口感係煙煙韌韌 勁似芋圓咁架 勁正 最衰講緊鬼故 嚇鬼到唔記得"北" 多 d 芋頭 哈哈
( 16-SEP-2016 FRI )
今朝 10 點鐘自然醒呀 即刻刷牙落樓食早餐呢 ~
~ 就咁 share 食都幾飽
食完早餐就番上屋企沖涼 約咗 呀 mi 喂 12 點半左右喺飯堂等 不過我地 11 點幾出發去荃灣喇 ~
去到係 12 點左右 所以去旅行社睇下資料 之後呀 mi 話準備去飯堂 咁我地都即去飯堂喇 ~
無諗過飯堂咁多人 好在真係到咗先咋 又係坐番果個卡位 已經第 3 次坐果度喇 其中 2 次仲要係同 mi 喂一齊添 搞嘢 ~
~ 鴨肉湯金邊粉 依家 load 相先知 我只夾咗金邊粉咋 無食到鴨肉呀原來 因為我已經諗咗好耐 真係無印象鴨肉係咩嘢口感同味道 哈哈
~ 我諗住食闊身河粉 不過老闆話係新鮮金邊粉仲好食 果然無介紹錯呀下 真係好滑呢
~ 無骨海南雞飯 我主打係個汁 真係好鬼正
~ 泰式鳳爪沙律 咁啱呀喂都想食鳳爪 咁就叫喇 因為里奧大人唔食呢 d 我自己一個人又食唔哂呢
炸蝦餅併春卷 - 香口嘢最愛 里奧大人今朝已經話要飲芒果沙冰 佢真係好鍾意飲 好小見佢一早講定中午飲 d 咩呢 哈哈
去到睇下食咩 但我知今晚一定又食餐飽 所以 2 個餐 share 食最好 之後呀 mi 又話整咗麻辣豬手比我拎番屋企 實在太有我心喇 呀 mi 同冰冰同家姐一樣 次次一聽我話鍾意食就會又買又整 所以我好驚同佢地講我鍾意食 d 咩 但我真係鍾意食嘅話 又實會同佢地講家嘛 因為大家鍾意食 到我又可以買黎比佢地一齊 share 食 但依家呀 mi 又係咁 真係頭痕 哈哈 ~
呀喂月尾生日 所以我想喺佢地去旅行前 cheap cheap 地請佢食餐飯仔 等佢番黎之後 我再請佢食好 d 哈哈 ~
食完一齊去街市買魚 呀喂本來想買雞 我地話唔好 驚食唔哂 本來連魚都唔想買架 因為真係驚好飽 但呀喂鍾意食魚 強調話每人唔係食好多 咁就得喇 因為上次食到好飽呀 唔想格硬食 同埋佢地又去旅行 真係一定要清哂所有嘢囉 ~
~ 我覺得呢張相勁有旅行 feel 呀
買完就坐小巴去 mi 屋企 一入屋就勁想灘喺梳化 呵呵 ~
呀笠搞笑 話要換褲先 唔係我又會話佢 其實我次次去家姐屋企 又係叫佢快 d 換褲先啦 因為佢地着老牛 真係睇見都熱呀 哈哈 ~
今年收到好多月餅呀 我都拎 d 比 mi 佢地食 無辦法 我依定當佢親人 食唔哂會叫佢幫手食 嘩哈哈哈哈 ~
~ 人參果唔夠熟呀 激死我
之後一齊傾計 又食生果食薯片飲果汁 呀笠仲話食月餅 我話咪呀 一陣食唔落嘢就慘 我雖然肥 但依家真係無以前咁有食力架喇 ~
4 個人食下傾下 d 時間都過得好快 咁大家都想 6 點食嘢 咁我陪呀 mi 整嘢 佢地兩個男人就好浪漫咁相對望傾計 ~
呀 mi 又話我臉色唔好 話個咀唇紫色呀 個幾鐘之後話好 d 個咀唇係白色 笑死我啦 臉青唇白呀 仲以為話我咀唇好咗小小添 不過無辦法 我呢星期心情好差 瞓得唔係咁好 有時仲暈暈地添呀 ~~~~
~ 里奧大人入廚房睇下有咩嘢食 佢第一句話咁多 ?! 所以要影相留念 哈哈
最鍾意睇 mi 煮嘢 因為佢會順便教埋我點煮 哈哈 不過佢煮嘢好有條理 我就唔係 所以煮嘢時間實比佢地耐囉 ~
食到咁上下 呀 mi 又煎芋頭 咁我一定會陪佢 唔想佢一個人又煮又洗 我地好似大爺咁等食 ~
今晚飲咗半支啤酒 真係有 d 眼瞓咁架 下次都係唔飲 同埋好在呀 mi 會入廚房煮下嘢 咁又企下傾下 又精神番 d 哈哈 ~
嘩 一路食一路傾 之後又食糖水 所以真係次次喺 mi 屋企食飯 真係飽到上心口 ~
今晚堅喇 講鬼故 全部真人真事呀 嚇鬼死啦大佬 所以我話我要登大對眼 要有殺氣呀 嘩哈哈哈哈 ~
差唔多 12 點走喇 打的番屋企 16 分鐘番到九龍灣 真係算好快 ~
沖埋涼 抖多陣 1 點幾即瞓喇 ~
~ 蠔油冬菇燜雞 好味呀 尋晚無食燜嘢 今晚居然食到 真係好開心呢 感恩感恩
~ 蝦仁炒蛋 食咗小小 今晚唔係咁想食蛋 哈哈
~ 潤腸 本來我唔食飯 但食潤腸就無可能唔食飯啦 就咁食就太重口味喇
~ 炒芥蘭
~ 紅菜頭齋湯 我覺得好味呀 之後佢地仲煲埋鹹蛋冬瓜湯 我又再飲 1 碗 呵呵
( 15-SEP-2016 THU )
又瞓得唔好 唉 諗住呢排情緒都開始穩定 點知比人搞一搞 搞到我心情又再次跌落谷底 好在可以同家姐 呀 mi 同冰姑傾咋 起碼有人 support 同埋講完出黎 個心舒服好多 不過搞到佢地好擔心我 我又覺得唔係咁好 真係唔想因為自己唔開心而搞到人地都擔心 但唔講我又會死 所以都係想同佢地講囉 ~
早餐食芝腿治 其實來來去去都係食呢 d 真係好悶 但呢間嘅茶就最好飲 所以成日話想食另一間 但對腳又好自然行番呢一間 哈哈 ~
菇場忙呀 又唔夠瞓喎 真係做到有 d 暈暈地 ~
10 點幾里奧大話公司放 5 點 家姐就話放 3 點 我就仲未知囉 ~
Lunch 出去買方包比家姐 又去買 d 零食比呀 mi 之後就買酸辣米線番菇場食 已經 1 點喇 唔可以 hea 住食 呵呵 ~
2 點收到 email 先話放 4 點 我仲諗住無得放早添 ~
CC 佢公司仲離譜 如果放 5 點 就會喺 4 點 15 分先通知 咁我話佢今日會放 5 點啦 佢話 4 點得唔得呀 ?! 我話我講 5 點 要是妳放 4 點 咁咪好似放多咗 1 個鐘咁囉 咁樣係咪會更開心呀 ?! 哈哈 之後佢話放 4 點 聽見都替佢開心 哈哈 ~
放工坐小巴去家姐屋企 但真係唔識去 所以叫工人出黎接我 佢又係好好 見我拎住袋嘢 係都要幫手拎 講咗幾次 不過我話唔駛啦 d 嘢係我自己 我自己拎得呢 ~
條街好焗熱 所以去到家姐屋企都即開冷氣 lu 呵呵 ~
家姐 5 點幾先番到黎 咁又傾下計啦 傾到我喊 嚇鬼死佢 係咁搓我心口 叫我唔好激氣 之前因為媽咪有病亂食嘢 我都好嬲家姐 但當我有事 原來家姐真係好擔心 成日問我有無嘢 一聽到我把聲 又以為我喊 我話菇場講嘢好唔方便 所以係好細聲講電話 好多時細聲到佢以為我唔舒服添呀 哈哈 ~
7 點幾食飯 食完又傾下計 家姐車我番屋企 所以 9 點都走人喇 ~
~ 中秋節一定食水晶梨
~ B 仔瞓到有鼻寒聲 勁過癮 不過好在唔係勁鼻寒呢
里奧大人今晚去舖頭幫手 估唔到快番過我到屋企 仲諗住起碼 12 點添 ~
沖埋涼就食朱古力甜筒 因為我想好瞓 d ~
睇多陣電視 差唔多 12 點先瞓呀 ~
( 14-SEP-2016 WED )
尋晚瞓得唔錯 感恩感恩 希望之後都係咁啦 ~
早餐諗住食菠蘿油 點知無 咁就食雞腿包啦 不過原來都好油下 哈哈 ~
菇場忙下停下 但其實我仲要 pack 箱 但 pack 完就周身骨痛 所以遲 d 先 呢排身體狀況唔太好 等我精神番 d 先再 pack ~
Lunch time 又食炒油麵 食咗 2 餐 覺得好滯咁 @@
估唔到中午可以 hea 過 咁就好喇 可以 FB 傾下計 呵 ~
放工即番屋企喇 預備好哂 d 嘢就熨 2 機衫 攰到呢 @@
里奧大人 7 點 15 分先放工 好在今晚夠簡單 唔駛咁急急趕趕咁煮 ~
是日懶餐 - 蜜糖焗雞膇 + 鹹蛋冬菇淡菜節瓜湯
蜜糖焗雞膇 - 本來想蠔油燜雞膇一鑊熟 不過我又突然間想食焗雞膇 口感無咁"立" 咁 ~
鹹蛋冬菇淡菜節瓜湯 - 好味呀 下次再大量入淡菜同冬菇 又可以有湯飲 又可以食湯渣 今晚就咁食雞膇同飲湯都夠哂飽 ~
搞掂哂就沖涼 食埋生果 之後就休息喇 ~
我好鍾意食新鮮無花果架 有時喺一田見到一 pack 都想買 但見親都唔靚仔囉
真係唔知係咪熱氣 個人好攰 10 點半左右都入房瞓先喇 ~
( 13-SEP-2016 TUE )
今朝里奧大人上大陸 鬧鐘一響完 我都即刻瞓得番 正呀 ~
7 點 50 分起身 快快手沖涼就可以出門口 lu ~
早餐食腿蛋治 我覺得蛋治唔烘係好食 d 不過最緊要係 d 麵包夠新鮮 唔係一樣係唔好食呢 哈哈 ~
我依家先知原來有 2 火腿 唔怪得次次食腿蛋治都咁飽啦 @@
菇場忙呀 今日都應該會忙足一日 ~
今日有 lunch box 本來諗住食完出去行 點知食完都已經 1 點 呢個時間等 lift 等好耐 所以都係唔出去喇 ~
仍然忙呀 好在 4 點幾搞掂 ~~~~
尋晚買定呢 2 日嘅菜 今晚放工直接番屋企 爽 ~
6 點幾都預備煮嘢 煮埋洗埋都 7 點 45 分 咁沖埋涼就自己食先 lu ~
是日晚餐 - 豚肉炒油麵 + 鮑魚唐生菜
豚肉炒油麵 - 炒埋一大碟 聽日又有 lunch box 喇 ~
鮑魚唐生菜 - 好嘢 又清埋罐鮑魚 依家真係清得就清 因為好多嘢已經擺咗好耐 哈哈 ~
里奧大人 8 點幾先番到屋企 等佢食埋 幫佢洗埋碗都已經 9 點幾 喺屋企嘅時間真係過得特別快咁 ~
搞掂哂就休息 睇陣電視 11 點都瞓喇 唔知呢排係咪熱氣 瞓極都好攰咁 ~
( 12-SEP-2016 MON )
尋晚 2 點先瞓 今朝攰到真係唔想番工添 ~
早餐食芝腿治 越食越攰 嘩哈哈哈哈 ~
做埋 report 又忙下 又狂咬香口膠 應該可以頂到 lunch time ~
一到 lunch time 就幫里奧大人買麵包做早餐 咁我都順便買個菠蘿叉燒包做午餐 行行下開始有 d 攰 所以即番菇場 一瞓就瞓咗半個鐘 呵 ~
瞓完精神好多喇 但已經 1 點 25 分 要即刻食個包喇 ~
無驚無險就放工 今晚去街市買定 4 日嘅瓜菜 咁基本上呢個星期唔駛去街市 爽呀 ~
里奧大人 7 點放工 我都即刻煮嘢喇 ~
是日晚餐 - 煎鯖魚 + 雙丸炒油麵 + 西蘭花
煎鯖魚 - 用叉燒醬醃一陣 甜甜地幾妹味 今次唔焗改為煎 我覺得好味過焗喎 無咁乾 同埋今次都厚肉 一啖咬落去 真係食得好過癮 因為出街食鯖魚都唔平架 ~
雙丸炒油麵 - 買 $15 油麵 咁可以煮兩餐 又順便清埋 d 墨魚丸同龍蝦丸 呵呵 ~
西蘭花 - 2 棵要 $11 超市好似 $10 有 3 棵 不過街市就大棵 d 反而我覺得街市嘅西蘭花有西蘭花味 超市係無味咁架 今晚蘸辣椒 + 豉油一齊食 咁唔駛咁寡呢 ~
洗埋碗都成 9 點幾 即沖涼喇 之後食百福豆腐花 係前晚喺客家好棧嘅甜品 佢地唔要 咁我拎哂番屋企 呵 ~
好鬼攰呀 11 點都即瞓喇 ~~~~
( 11-SEP-2016 SUN )
今朝 8 點幾起咗身 之後開機洗衫再入房瞓 但瞓唔着 lu 估唔到個幾鐘都瞓唔番 咁出去晾衫算喇 ~
等埋里奧大人起身就落去食早餐 食完番屋企抖 不過我今日唔想番教會 叫里奧大人自己番 ~
咁啱家姐 12 點打黎話想黎比生果我地 咁又好喎 我又可以比袋衫比佢工人 我地喺停車場交收 佢工人好搞笑 由泊車到落車係咁望住我 話我瘦咗同個樣好多嘢諗 我話瘦就一定唔係啦 唔肥已經偷笑 家姐話佢一見到我已經話我瘦咗 家姐叫佢自己同我講 呢個工人好得體架 唔會亂講嘢 同埋佢知我一講媽咪會喊 佢就唔會講 仲會話鬼媽咪工人 唔好再講 我覺得佢好搞笑 ~~~~
番到屋企放低生果 里奧大人就打黎話崇拜完畢 咁我地要去 Megabox 拎雪糕月餅 但今日好鬼熱 我坐小巴 里奧大人自己行去 我地差唔多時間到 諗住食嘢 但我未餓囉 所以最後拎完就坐 shuttle 番九龍灣 ~
之後我仲要去美心皇宮拎流心奶皇月餅 尋晚里奧大人姐夫又送咗盒東海堂月餅比我地 一係無得食 一係有排都食唔完 始終月餅好漏嘛 ~
番到屋企就執下 d 冬天褸 唔要就比家姐工人 咁唔浪費之餘 最緊要係佢地唔駛特登用錢買褸 同埋我 d 褸唔會係殘殘舊舊嘛 乾洗完先比佢地 就算唔要嘅 tee 都熨埋先再比佢地 我接受唔到成啜菜咁比人 同埋同佢地講 唔鍾意可以捐出去 最緊要唔好浪費呢 ~
3 點幾先落去食 tea 食完都番屋企喇 好鬼飽呀 所以熨衫當做運動 ~
成個冰格都放哂雪糕同月餅 所以要清咁 d 嘢 本來想買燻蹄 但最後都係清埋包雲吞 佔嘅位置唔係多 但係清得就清啦 哈哈 ~
是日懶餐 - 東東雲吞出前一丁 + 粟米蛋花湯
東東雲吞出前一丁 - 我仲好飽 所以 share 食一個麵算喇 ~
粟米蛋花湯 - 懶得買菜 又粟米湯啦 ~~~~
心情唔好 洗埋碗就自己落去行陣 去三聯睇書 睇咗本書 話預期事實唔會改變 倒不如接受現實 好好享受另一個結果 咁我都知 但要睇下咩現實先得架 ~
睇咗半個鐘 越睇越凍喎 所以都係番屋企喇 ~
沖個熱水涼就抖喇 今晚差唔多 2 點先瞓呀 ~


text:
米妮 著到好似一位公主咁,優雅地向大家揮手.
一個巡遊,又點少得一班演藝人員響到跳舞呢!
之後就有公主花車,特別嘅係,佢地都係成雙成對咁一齊出現,唔似香港咁,得公主無王子.
一對對公主王子跳舞,真係浪漫!
第三架花車係森林花車,上面有好多小動物 迪士尼朋友.
花車頂端有一位森林精靈,我覺得幾靚幾有型.
花車較前部分有 飛濺山 入面嘅故事主角,來自電影 Song of the South 嘅 Br'er Rabbit.
後半部就有我愛嘅 Winnie The Pooh!仲有佢班朋友仔一齊坐響把雨傘入面. 不過我唔太鍾意呢個安排,雖然係得意啲,但就睇得冇咁清楚.
延續森林嘅主題,下一架花車有 獅子王 以及 森林王子 The Jungle Book 嘅組合,而響兩架森林花車之間,亦有啲色彩鮮艷嘅長頸鹿出場!
香港 迪士尼飛天巡遊 都有呢兩部電影嘅組合花車,仲好長添,不過呢架就冇咁長.
小辛巴 企咗響車頭,好似皇帝出巡咁!XD
後面就有 The Jungle Book 嘅灰熊 Baloo,佢坐咗響條蛇上面!0_0
第五架花車就輪到 妮露 同埋 史迪仔 啦!佢地企咗響一間夏威夷木屋入面!
睇下 史迪仔 個樣幾搞笑!跳下跳下咁好搞鬼!
小飛俠 都有一架獨立花車啊!花車前有一班戴上海盜帽嘅演藝人員跳舞.
花車上都有好多黎自 小飛俠 電影嘅設計,例如骷髏骨岩洞同埋彎月亮等.
小飛俠 企咗響海盜船上,想要對付 鐵勾船長!其實呢個海盜船亦即係香港 迪士尼飛天巡遊 史迪仔 花車上面嘅大韆鞦.
再之後就黎到一架充滿歡樂氣氛嘅遊樂場花車,花車上仲有一座過山車!
花車前面部份有 皮諾丘 坐響鯨魚上面!
中間部份又有我鍾意嘅 迪士尼朋友,小飛象!
花車嘅最尾部份就有 三隻小豬.
第八架花車就有 怪獸公司,大眼仔米高 坐響車頭,好似好興奮咁.咦!我呢一刻再睇呢張相先發現,原來車底個滾輪有轆扁咗嘅 變色龍!
毛毛 就響後面做司機,控制呢架工作車!
反斗奇兵 咁歡迎,又點會冇佢地份呢?不過一眾玩具出場前,就有裝扮成太空戰士嘅演藝人員跳舞.呢套造型好似好過香港喎!
首先有一支小火箭,上面裝住好多 綠色小人 三眼仔 啊!
睇下呢架花車,又有波波,又有積木,好多玩具啊!巴斯 仲企到好高!
胡迪 同埋 翠絲 就坐咗響後面個高台上面,個台仲會不停旋轉架!
真係周圍都有 三眼仔 嘅蹤影!難怪佢會咁受歡迎!
去到整個巡遊我最鍾意嘅部份,不過唔係花車黎... 而係有七對演藝人員穿上代表樂園內七個主題園區嘅裝束,好有心思啊!唔知大家又認唔認得各對演藝人員係代表緊邊一個主題園區呢?
去到第十架花車啦!亦係最後一架啦!當然就係屬於 米奇 架啦!可以見到花車上有一座城堡響中間,仲有 奇妙仙子 響後面.除咗 米妮 響第一架花車之外,其他 米奇家族 嘅 迪士尼朋友 都響呢架花車上出現!
米奇 著上禮服,同大家見面,佢好有型啊!
布魯托 都響下面跳舞跳得好開心!的確係與眾歡騰!
花車最後除咗有 奇奇帝帝,亦有之前響 迪士尼復活節奇幻世界 巡遊見過嘅女花栗鼠 Clarice.
巡遊嘅結尾有一架細車,係賣廣告嘅.=_=
先唔講巡遊規模,但人地個巡遊真係多好多 迪士尼朋友 同大家見面!我地香港,真係只有 米奇水花巡遊 會多返啲少見嘅 迪士尼朋友 出現,如果連平常嘅巡遊,以及係樂園嘅各處,都多返啲不同嘅 迪士尼朋友,我會好開心!


text:
2012年11月11日
Duffy迪士尼小熊 收到他們的萬聖節禮物!
星期五晚上約咗嗰位朋友見面,拎咗之前空運到港嘅 Duffy 萬聖節禮物,仲同佢傾咗好耐計添!佢同我講咗好多今次響 東京迪士尼渡假區 嘅經歷,我又講返我之前嘅經歷,傾得好開心!但係嗰晚返到屋企都好夜啦,所以我決定星期六朝早先送俾 Duffy 佢地,一起身就即刻俾佢地睇.
睇下佢地收到禮物嘅一刻!三隻 Duffy 突然知道自己有萬聖節禮物收,都覺得好興奮好開心啊!
首先,我就送咗一版 Duffy & ShellieMay 萬聖節貼紙俾 小Duffy,有部份貼紙係有立體效果架!
至於來自東京嘅 大Duffy,我就送咗一個2013年月曆俾佢,雖然唔關萬聖節事,不過都唔緊要啦.
月曆上面係顯示日本假期,但係見佢咁靚,所以我都買咗落黎.月曆仲附送2013紀念鑄幣一杖.
每個月嘅設計都係依照返嗰個月有咩特別嘅節日,Duffy 同埋 ShellieMay 會著上唔同嘅服飾.
同貼紙一樣,月曆都係有立體效果!唔知點解我覺得個月曆好似好易整爛,我要小心啲放好佢!
最後,香港迪士尼樂園 大Duffy 嘅禮物就係一本2013年記事簿,又係唔係好關萬聖節事... 點解我會送呢份禮物俾佢呢?因為我覺得呢份係三份之中最靚嘅,當然送俾我嘅第一隻 Duffy 啦!
真係設計得好靚,幾乎每頁都係獨特嘅;除咗一般會有嘅年曆,行事曆之外,仲有一啲備忘頁.
每論係 香港迪士尼樂園 定係 東京迪士尼渡假區,用黎裝住商品嘅膠袋都係設計得好好!今次就係萬聖節版,同我上次去一樣,都係一邊係 東京迪士尼樂園,另一邊係 東京迪士尼海洋.
我仲麻煩我朋友幫我拎一本日文時間表,因為真係好靚!佢仲有額外收穫俾我,真係多謝哂!
渡假區資訊小冊子 Discover 同埋 東京迪士尼海洋 嘅地圖都有少少唔同,變咗2012-2013年版本;我睇返,兩邊都應該係因為配合返 反斗奇兵瘋狂遊戲屋 Toy Story Mania 開幕而作出更新.
其實做 Duffy 都幾好丫,又有靚衫著,又有禮物收,平時又只係響屋企玩,訓覺,真係嘆!遲啲就到聖誕節,好快又到佢地生日,又有禮物收啦!而我就... ( 咦!乜唔係有人話要慳錢架咩?)
2012年11月7日
萬聖節已經過咗成個禮拜啦,但係點解 Duffy 突然間又會有萬聖節禮物收嘅呢?究竟係咩黎嘅呢?其實係我有位朋友響10月尾去咗 東京迪士尼渡假區 兩個樂園玩,所以我特別托佢幫我買少少野.雖然我之前都同佢講咗好多次唔該,不過希望佢唔好嫌我長氣,響到再次同佢講聲唔該哂!
東京迪士尼 有咩商品能夠促使我特別要搵網友幫我買呢?當然就係 東京迪士尼海洋 Duffy 商品啦!嗰位網友幫我買咗三樣 Duffy 產品,分別係 萬聖節貼紙,2013年月曆,以及係 2013年行事曆.我原本仲有另外三樣萬聖節商品想要架,但好可惜佢去到嘅時候已經賣哂;都好嘅,幫我慳下錢!細聲啲啊... 我仲未話俾 Duffy 佢地知架... 諗住俾個驚喜佢地嘛... 佢地收到嘅時候一定開心死啦!
講開日本嗰邊嘅野,順便講埋雜誌 Disney Fan 2012年12月號啦,我上星期又買咗返黎睇下.今期慶祝日本 迪士尼商店 Disney Store 20週年,所以用咗黎做封面;我都想香港有 Disney Store... 我記得細個嗰陣響 時代廣場 係有一間 Disney Store 嘅,但係之後唔知點解會冇咗... 好懷念...
12月號,當然就有好多關於聖誕節嘅資料啦!東京迪士尼樂園 嘅聖誕節巡遊好似好好睇咁喎!
至於 東京迪士尼海洋 就有聖誕節水上表演,睇落好似好夢幻咁;不過我對另一樣野有興趣啲...
能夠吸引到我注意嘅,當然就係 Duffy迪士尼小熊 啦!穿上聖誕節服飾嘅 Duffy 真係更加可愛嘅!
樂園方面同時亦推出大量 Duffy 聖誕節產品,今期 Disney Fan 都簡略咁為讀者介紹一下.之前響 東京迪士尼渡假區 官方網站已經見到,佢地今次出咗兩套 Duffy 服飾,仲要兩套都好靚!
唉... 我都好想買呢啲咁靚嘅產品... 正當我好羨慕身處日本嘅 Duffy粉絲 之際,幸運嘅事又再發生!有另一位網友咁啱同我講到,佢響今個星期會去日本,亦會去 東京迪士尼渡假區 兩個主題樂園.我即刻主動問下佢可唔可以幫我買啲 Duffy 產品,佢好好人咁答應咗我;真係多謝你幫我忙啊!佢而家應該已經響日本玩緊啦,可能未必睇到呢篇文章,但係都再次祝你響呢幾日玩得開心啲!
真係好感謝咁多位同樣鍾意 迪士尼 嘅網友,去旅行都仲要幫我買野,麻煩到你地唔好意思啊!>_< 我都有留意過香港啲鋪頭,有部份都會有得賣 東京迪士尼渡假區 嘅商品,不過價錢就唔平... 因為我自己就唔太認同呢種炒貨嘅行為,所以我都堅持唔會幫襯,只好請不同嘅網友幫幫手.相反,假如各位都係喜歡 迪士尼 嘅朋友有野想我幫手的話,我幫到嘅話都一定會幫!隨時歡迎!
於 21:45
標籤: 迪士尼物品, Duffy迪士尼小熊
訂閱: 張貼留言 (Atom)


text:
2012年11月19日
踏進聖誕小鎮大街, 感受充滿歡欣的節日氣氛!
唔好意思,本身諗住星期五出嘅呢篇關於 雪亮聖誕2012 首日嘅體驗文章,最後遲咗幾日先至出... 但係要請鍾意 Duffy 嘅朋友再等多一日啦,因為響呢篇文章入面,Duffy 係唔會出現嘅... 我咁鍾意 Duffy,而 Duffy 又同聖誕節特別有淵源,所以佢係值得有一篇專題文章!聽日會出架啦!
響我正式開始講 迪士尼雪亮聖誕2012 之前,請容許我首先分享兩樣關於樂園嘅題外話先.第一樣係關於樂園開放安排嘅,其實上星期四我係特別10:00就入到去嘅,諗住一開門就去玩.不過嗰日就俾我發現同以前有少少唔同咗喎,以前響樂園開放前半小時就開始會俾賓客入園;賓客可以響 美國小鎮大街 行下,去到開放時間就會有樂園開放典禮,之後就可以去其他園區.
當日嘅開放時間係10:00,夠鐘先至開始俾賓客入園,同時候亦取消咗以前嘅開放倒數典禮.大家可以睇下呢兩張相,10:00嗰陣響入口都係人頭湧湧,如果早咗入去就可能要同人逼一陣啦...
而第二個題外話就係:幻想世界 嘅遊樂設施 ─ 小飛象旋轉世界 開始咗粉飾啦!終於到佢啦!其實我一直都覺得樂園嘅圍板做得好好,我地成日入去玩嘅就可能會覺得有少少睇唔慣;但假如一位賓客係第一次入園嘅話,根本就唔會覺得係做緊粉飾!因為啲圍版靚得黎又好自然!
好啦!開始講返 迪士尼雪亮聖誕2012 啦!一入到樂園,最搶眼嘅必定係呢棵巨型聖誕樹!上一次入園嘅時候,聖誕樹底部就未有裝飾,今次活動正式開始,出現咗一個個禮物盒佈置!
大街廣場 都有佈置架,響亭內就出現咗巨型聖誕佈置,分別有 米奇 同埋 米妮 嘅頭型造型飾物.
大街上嘅建築物都已經掛上林林種種嘅佈置,而燈柱上亦掛有 米奇,米妮 頭型造型掛飾.
大街兩旁嘅大樹上都唔例外,同樣掛有聖誕飾物;樹上更加有 米奇,米妮 雪人造型掛飾!
呢兩年 迪士尼雪亮聖誕 活動都只係限定響 美國小鎮大街 進行,其他園區都冇特別表演或佈置.去到 睡公主城堡 前,都仲可以見到掛咗一啲小型裝飾;但係去到 幻想世界,就同平日冇咩分別.
行行下見到有位拎住一大堆氣球嘅演藝人員行過,於是我就影咗呢張相;嘩,有聖誕雪花氣球喎!
聖誕小鎮當然唔會只係得裝飾啦,仲有不同嘅人物出現,為小鎮增添更多聖誕節日氣氛!上年出現過嘅精靈們今年都有再次返黎聖誕小鎮,佢地手上係攞住一啲好得意聖誕玩具架!
今年仲有聖誕小鎮歌唱團為大家送上聖誕樂曲!響 大街閃雪亮燈 開始前,佢地都會出黎唱幾首歌!
一眾 迪士尼朋友 亦經已換上聖誕新裝,同大家見面,影相!今年嘅服飾更加製作得非常細緻!
除咗 米奇家族 嘅 迪士尼朋友 之外,以前只會響巡遊出現嘅 薑餅人,今年都出埋黎同賓客影相!
今年 迪士尼雪亮聖誕2012 更加有新面孔出現,全新人物 白雪冬鼠 正式登場!你覺得佢可愛嗎?
上次回顧前幾年嘅 迪士尼雪亮聖誕,講到以前食過一個 米奇窩夫,不過咁耐以黎只係食過一次;今次我特別去買咗個黎食,當做午餐,順便懷念一下昔日!嗯,都依然係咁好味!
之前幾次入去都冇睇到 迪士尼飛天巡遊,今次揀咗個靚位,可以同時影到巨型聖誕樹同埋花車.
我地轉移去到商店入面啦!我地黎到早前響八月先開幕嘅新商店,Victorian Collection;玻璃屋入面放有一棵金,銀,紅色小型聖誕樹,好華麗!呢棵聖誕樹亦都掛有 米奇雪人 裝飾架! ( 其實我相信 米奇雪人 同埋 白雪冬鼠 應該係兩個人物黎,雖然有啲似樣,但其實都有好大分別... )
大街百貨店,糖果店嘅各處都有好多得意嘅佈置;當然,各款聖誕節系列商品亦經已上架!今年 米奇,米妮 套聖誕服飾咁靚,搞到我都有興趣買返隻 米奇 留念,遲啲可能買隻鎖匙扣啦!
出返去商店外,各個櫥窗展示不同款式嘅聖誕商品,仲有 米奇家族 迪士尼朋友 嘅雕塑.
再一次見到 米奇雪人,米妮雪人!今年無論係樂園佈置抑或商品,都經常可以見到佢地嘅蹤影!
裝飾又睇完,商品又睇完,商店櫥窗都睇完,咁而家又有咩好做呢?突然俾我醒起一樣野!每次有特別活動舉行,動畫藝術教室 都會有啲特別嘅畫可以畫,於是我就去睇下今次有咩畫啦;聖誕節,梗係要幫 迪士尼朋友 們加返一頂聖誕帽啦!今次我就畫咗一幅戴咗聖誕帽嘅 米奇!
畫完畫出黎,竟然咁啱俾我撞到一位之前見過面嘅網友!真係巧合!於是我地就一齊行動啦!距離 米奇玩具舞曲 開始都仲有一段時間,所以我地就趁呢個機會去搵下 雪亮聖誕 貼紙!今次第一期貼紙一共有六款,換言之,每個主題園區都會派發一款;以下就係貼紙嘅款式.
講起貼紙就順便講埋另一樣 迪士尼收藏品 ─ 樂園指南;今年 雪亮聖誕 係由 唐老鴨 做主角.睇返兩年前嘅 雪亮聖誕 樂園指南,係 米奇 黎嘅;但原來兩款係同一系列架,背景都係糖果店!
行完全個樂園搵齊六款貼紙,我地返到去 美國小鎮大街,終於都夠鐘欣賞 米奇玩具舞曲 啦!哎呀!掛住搵貼紙,遲咗少少添,整條大街都已經企滿人;我地只好去到較後位置睇啦!今年嘅 米奇玩具舞曲 同上年冇咩分別;我今次就將焦點放響 迪士尼朋友,集中影佢地.
相比起 米奇玩具舞曲,大街閃雪亮燈 真係驚喜得多,所以我嗰晚先會急不及待即刻同大家分享!嘿嘿,我本身好期待,想快啲再睇多次今年咁精彩嘅 大街閃雪亮燈!咁唔到,聽日就有機會睇...
訂閱: 張貼留言 (Atom)


text:
6 May 2008
頭先搭的士時,我話尋日姑娘話阿B著得多衫,阿媽話唔多,你又唔係見到姑娘,你見到姑娘會唔會咁同佢講丫?佢話會,我話會咁人地唔醫阿B囉!跟住阿媽話阿姨都話發燒要冚被焗一身汗,但醫生話咁樣係唔得呢!
我話阿媽人地應同你企你果邊就係〝arm〞,人地唔係企你果邊就係錯既,你話我唔接受你意見,係自己咪又係咁!其實,我係選擇性聽,而阿媽就係覺得自己果套係正確,一定要聽佢講.頭先係醫院佢叫我問婆婆,佢以為婆婆見解同佢一樣,到唔係佢要既答案時又反駁人地喎!以下就係例証:
唔記得同阿媽講開咩,我話阿B著得多衫,佢話唔多仲叫我問下同房阿婆,阿婆話唔識好耐冇湊BB唔記得,我話而家仲著長袖,阿婆聽到就話咁既天氣唔駛著長袖,阿媽話你唔知架喇!阿B比一般小朋友弱,跟住人地都冇出聲,我話唔比佢自己去與天氣對抗身體咁係咁喇!
7點幾阿婆走左,我地匯報比阿嬸阿B食得一茶樓碗仔粥時,媽媽聽到阿B食得咁少,阿媽就話係佢平時都係食得一茶樓碗仔野,我話平時有時食到半碗飯架!咁佢地食野又比佢食呢?媽媽聽後就話咁樣梗係唔食飯喇!又話阿B食得雜,會唔會係食滯左呢?我做口語和手勢話阿媽話唔會,然後阿媽真係話唔會,仲係到反駁人地添!
所以平時叫我點樣好呢?所以有時咪會因呢D問題而嘈囉!又話我針對佢地,又話我衰,又話乜都係我攪出嚟!而家唯有忍到就唔出聲囉!
人地話做人家嫂什艱難,我話做我仲難吖!


text:
布衛生巾試用手記 (1)
到左試用布衛生巾既日子喇!
尋晚訓前換左布衛生巾,因為流量少,只係用左24cm.著落去感覺係舒服既,因為係純綿,唔會有膠個隻坐得耐加上有血就會痴左個身既感覺.我覺得著同換都好方便,甚至係比即棄既方便,因為佢都係啪粒鈕,平時膠個隻著左上身先發現唔舒服要移位,但痴實左拆返開佢其實係好麻煩,又有可能撕爛,一係就整唔郁,布衛生巾唔岩位郁一郁就okay.同埋佢個闊度同內褲既一樣,版型都係岩岩好,所以訓醒都無移位.
今朝換個陣直接洗埋,可能因為第一日流量唔多,其實我都係落左洗衣液浸,浸一陣輕輕一擦已經會見到衛生巾上既血好多洗哂出黎,表面睇已經無污漬,之後再換水,搓洗多幾次,都已經無哂異味同污漬喇.因為要勤常更換,啲污漬放得耐亦難啲洗,變相要成日洗,呢方面係絕對比即棄既麻煩.
跟住今日出街,就用防水袋裝左4塊乾淨既出去,大概3個鐘我就會換一次,最後返到屋企之前其實只係換左2塊,姐係用左3塊.感覺可以再換得密啲,因為第2日既量都有啲多,所以側翼都會有啲血滲出黎,回滲都係會有既,但係程度都同啲即棄m巾一樣,其實好okay.換既時候都係同以前一樣,拎個新既著,將用過既包好,包都係好簡單好easy,唯一既分別就係一個係dum,一個係袋起.我好認真咁放近鼻聞(付出何其偉大),唔知係咪因為綿既關係,其實唔係好聞到有咩味,所以成個過程感覺都好okay.
暫時我覺得布衛生都真係符合我既期望:環保,舒服,健康.再講返自己係敏感部位特別易敏感啦,所以真係唔鍾意即棄m巾,為左自己健康而揀布衛生巾.但同時,無可避免既就係要洗,同埋每朝你起身,因為都趕住出街,無理由放個用完既係度唔理,所以都要預啲時間洗衛生巾,黎M個人特別攰,所以就令到呢樣野都變成小負擔喇,不過我相信習慣成自然.格硬要挑剔既,就係佢會比零感特薄既厚啲啲.
聽日再分享用特長夜用會唔會移位,同埋一次過洗幾塊,第日乾唔乾到for更換既問題~
布衛生巾有利有弊,對於唔同人黎講觀感都唔同,方便黎講點都係即棄方便,但我自己就會選擇推薦俾大家,由每一次月事最少要丟棄20塊護墊M巾,到宜家可以減為0,我覺得值得.分享一句睇《看見台灣》讀到既旁白:
「我們沒有權利,在這塊土地上放縱無窮的欲望,因為我們只是短暫的停留,我們只是過客.」
延伸閱讀:棄用M巾救地球
Related Articles
點評Bobbi Brown 遮瑕
趁bobbi brown us官網8折果
四款平價粉底+BB Cream評比
Bourjois Healthy mix
[Toner/爽膚水] 最岩窮學生既菜瓜水
Toner篇 爽膚水篇 菜瓜水 購自co
No commentsWrite a comment
Only registered users can comment.


text:
有時聽啲sis講去beauty center買療程畀人呃,又或者畀黑店顧問困住唔畀走,令到我一直唔敢去美容院做facial,細細個已經處理自己塊面,擠「酒米」,敷mask,去角質等等,咁自己搞到廿五,六歲都仲可以,但年紀愈大,皮膚面對問題愈多,有啲更唔知點解決,前排發現面部肌膚開始下垂,搽上緊緻提升精華都完全吸收唔到,個刻知道我始終避唔過要搵beauty center幫幫手.
我機緣巧合下知道咗Neo Skin Lab美容院,膽粗粗打電話問下有咩療程啱自己,仲約埋時間體驗添,點知畀啲friend知道話Neo Skin Lab係黑店,咁我心諗都約咗啦,咪上去望望囉,我咁大個人唔通真係可以困住我咩,最後我決定半驚半好奇心態上咗Neo Skin Lab美容院.
上到Neo Skin Lab店鋪的感覺超驚喜,非常開揚光猛,用金色作為主調,有5星級酒店的氣勢,親切的姨姨更呈上三款花茶選擇,最後我揀了玫瑰花蕾,感到此服務非常窩心.等了約3分鐘,顧問已經帶我到consult房,其實我個下真係驚驚地,不過估唔到顧問第一句同我講係「我係日本買咗喲手信,你要唔要食呀?」我個下有啲唔好意思,又有啲開心,因為大家好似識咗好耐咁傾咗陣日本經,個尷尬好快打破咗,之後到傾戲肉,顧問話咁多年都自己打理皮膚好勁,仲提我決定開始喺美容院做facial就係不歸路啦,因為Neo Skin Lab嘅treatment係用靚料之餘,有時仲有儀器輔助,效果一定畀自己做嘅快,叫我諗清楚,個下我覺得幾窩心!之後佢介紹咗「魚子修復面部護理」畀我補水補油,我話返去諗清楚先再上嚟,佢二話不說話ok,又畀一個驚喜位我.回家後,我就諗清楚負唔負擔到,療程啱唔啱自己,最後我決定上去買我人生中第一個療程.關於黑店有時聽到嘅野,未必係睇到嘅野,要親身睇先知道真相.


text:
我哋啱啱嘆完HELLO KITTY中菜軒! 食得飽飽之後就起程我哋下午既節目喇
上一站>>CLICK HERE!
(親子餐廳)佐敦 Hello Kitty 中菜軒
我哋喺地面門口直接入去! 因為一入去就可以去埋厠所同埋香港故事個入口就喺地下呢層
一入到去門口楝咗個牌寫住只可用手機影相
但係我不嬲用單反同埋呢度好暗一定要閃燈, 知道唔用得就好Down
但係影吓影吓發現冇人阻止我, 我就繼續...heee
大家都應該好熟識呢度, 不過芊芊就第一次嚟! 哥哥再嚟就開始夠大個去認識咩叫「原始人」
之後妹妹好大方咁借部機俾哥哥繼續影!
其實呢度都唔知點解要咁暗! 而且哥哥越行就越眼瞓!
我開始用我一知半解既知識嚟講解俾哥哥知
話俾佢聽呢度係元朗既特色, 呢D燈籠叫「子孫燈」
跟住媽咪發現咗有個雜貨舖模型製作工作坊
免費唔駛錢, 即時報名入去玩就OK
我哋咁啱嚟到撞正4:30開始另一場工作坊, 又未滿20人, 就即刻諗都唔諗入去玩吓
呢度用咗林村做佈景! 其實係職員哥哥派咗D雜貨舖模型卡紙俾我哋
然後砌番個立體模型出嚟!
妹妹當然未識砌, 所以只係喺側邊攪攪陣, 不停叫我幫佢搣膠紙
大功告成!! 原來呢個模型係真有其物, 職員哥哥話俾我哋知一陣行去上面個層就會見到
之後我哋入咗去睇短片, 係咁E講吓邊個叫林則徐俾哥哥知道!
哥哥問點解D炮彈放喺度唔會爆, 但係放入炮裡面射出嚟就會爆炸既? (唔識答tim)
令人懷念既郵筒! 佢哋都唔知身後一排紅色牆原來係信箱!
哥哥望緊以前既電話! 諗番依家我哋拎住既iPhone, 佢都完全唔明! HHHaaaa...
我哋頭先砌既雜貨舖, 真有其舖呀!!
哥哥配合得好好!
我同哥哥講呢個就係古代既老師! 同埋跪喺地上既學生!
芊芊主動叫我幫佢影相! 好攪笑, 自己搵咗個位坐低叫我影
芊芊最鍾意既電車!!! 叮叮叮
最後佢哋兩個見到張櫈仔就要過去坐
明明有幾張係都要爭...呢D就係兄妹!
地址
http://hk.history.museum
http://www.lcsd.gov.hk/CE/Museum/History/


text:
316033,呢個係我升中試嘅考生編號.老師話:你哋要死記呢個號碼,如果唔記得帶準考証,監考員或者會俾個人情你考住先,第日補返個正本.就係咁,我個腦就將呢個號碼記到依家,我諗到我死咗嘅時候先至會將個號碼交番俾天主!嗰陣時由小學升中學要考升中試,分中,英,數三科,最好成績係一級.如果你想考上名校,嗰三科你必須攞一或者二級先至有機會.到咗放榜日,要買張報紙返嚟對冧把.啲冧把排到密麻麻,不過好彩係順住次序,唔係咁難核對.如果有冧把,表示你考到政府或者津貼學校,學費象徵式收番十元八塊.如果無冧把,表示名落孫山,你一係出嚟搵工做,
一係讀私校,學費貴不特只,師資相對無咁好.
一日最鬼衰都係我大佬,猛咁叫我揀埋佢讀緊嗰間學校做第一志願,重同老豆講,話日後我可以用番佢讀過嘅舊書,
慳番啲買書費.依家諗番起,我都死蠢,點會咁戇居聽大佬點架!好彩同班有4個同學都派咗去嗰間學校,叫做有個伴喇!
不過清一色係男仔,好鬼無癮.聖約翰喇沙係喇沙會創辦人,之後辦埋學校.
我睇番貼咗出嚟嘅告示,我同兩個同學編咗落B班,另外兩個分別去咗A班同C班.
佢跟住講一啲有關學校嘅資料,我讀嗰間係教會學校,有四位修士,分別係Brother Felix,
Brother Pius,
Brother Paul
and Brother Hubert.
Brother Felix係校長,花名叫大柴, 唔係幾好老脾,有次巡班房,見到有個同學趷張椅,由於個同學坐最後中間嗰排最後嗰個座位,張椅背咪整花咗班房後面幅牆囉!佢見到咁嘅情況,即刻衝入班房,將同學個書包,由三樓擲咗落操場,跟住同嗰位同學講:Take your bag and go home!查實take乜鬼吖!個書包都俾佢揼咗落操場,應該係:find your bag and go home至啱!
咁多個brother, 最和善嗰個就係Brother Pius,佢教我哋英語;而Brother Hubert係我哋嘅化學同音樂老師,佢係德國人,啲英文唔係咁準,water講成what鉈,佢嗰樣真係幾似漫畫裡面個大蕃薯架,所以佢個花名就叫大蕃薯.記得有一次,我哋上音樂課,嗰首歌嘅歌詞中間夾咗幾句中文;唱一句英文Chritmas tree,跟住唱一句中文:聖誔樹!我哋專登大大聲唱:Chritmas tree!大蕃薯!雖然佢唔識聽中文,但啲音有少少唔同,佢聽到側起個頭,但又唔知我哋整鬼佢,我哋一路唱,一路笑,佢就擰返轉頭大聲咁問:What so funny? 你話幾咁過癮喇!
所以手瓜起蹍,不過有樣唔好,就係成日都想搵人打交.熟咗之後,佢周不時問我前面位嗰個Raymond係咪好寸,如果係嘅話,佢就郁硬佢!我心諗你個衰仔想搵我過蕎,無咁易!老虎都唔出聲,癈鬼事啋佢.
先前講嗰位Raymond,佢除咗讀書叻,打乒乓波都有番咁上下,
最慘就係佢成日都嬴,所以好多同學都唔順佢.坐喺佢後面嗰位叫九叔,佢都唔係好順Raymond!我哋嗰陣時興用墨水筆,九叔就靜雞雞將啲黑水唧落Raymond件衫領上面,我哋坐喺後面睇到晒,但無人出聲,個個心諗抵佢死,平時咁招積!
第二朝返學,Raymond拎住件有墨水漬嘅白裇衫向簡婆(我哋安老師嘅花名)投訴,老師問九叔係咪佢嘅作所為,九叔直認 不違,老師罰佢洗番乾淨件衫.呢次事件之後,九叔俾我哋一個做得出就要認嘅大將之風印象.
嗱!嗱!嗱!你哋睇吓喇!信未!
通常高年班嘅同學恃住高大身形,蝦蝦霸霸!好多時我哋踼踢吓波,佢哋班友仔都會搶咗個草地埸嚟踢,我哋就好似隻非洲土狼,食緊臘物嘅時候,突然出現咗隻獅子嚟搶食,打又唔夠佢打,唯有走頭囉!
其中有個專蝦我哋嘅學長,後來竟然做咗藝員!
高年級同學恰低年級同學好似係理所當然嘅事,不過同級同學都會分黨分派,最唔公道嘅就係個樣生得鈍嘅同學,會成為大家玩弄對像.我嗰班有個同學肥肥婑婑,剪個平頭裝,口唇特別厚,講說話又帶有口音,典型嘅鄉吓仔.我雖然喺新界長大,不過好彩無佢咁鈍.佢個花名叫肥豬王,有啲百厭同學,一得閒就去攪吓佢,試過放口襟釘喺佢個座位度,佢一吓唔為意坐咗落去,痛到嗌阿媽!班友仔就喺度狂笑.我覺得肥豬王都幾慘,個樣生得鈍唔關佢事,最多咪關佢老豆老母事!但受到直接傷害嘅係佢,所以我唔會好似其他同學咁,得閒就搵佢過吓癮.不過隔咗唔夠半年,有一日,大家都眼前一亮,原來肥豬王戴咗幅黑超返學,聽聞跟咗《大佬》即係入咗黑社會,自此以後,無同學夠胆再玩佢!
另一件事較為震憾,有個教西史嘅老師,有一日食完飯,喺行返學校途中俾人伏擊,打到成面血,門牙都打甩埋!佢鍾意玩泰拳,聽講喺外面得罪咗有勢力人士,俾人係學校門前教訓,等佢喺學生面前無晒飛屎!
如果要食飯,就要搭車出上水或者古洞.時間己經唔多架喇,點知有啲巴士司機喺途中停低架車,話要查半價証,成架車塞到爆晒,查得嚟重邊有時間食飯呀!我哋成班同學好齊心,一齊喊打個司機,嚇到佢即刻開車.跟住九巴就向學校投訴我哋,由於巴士佬認唔到邊個同學,學校奈我哋唔何!唯有每個星期喺個咪度宣佈,呢個星期又接到幾多單九巴投訴,
呼籲同學自律,以免影响學校聲譽.
明知係學生都查我哋有無帶半價証,啲司機分明喺度玩野!我哋條氣梗係唔順喇!為咗挑戰九巴嘅投訴,我哋啲同學就喺個書包表面寫到花花綠綠,內容都係同打倒九巴有關 !我個書包都寫到滿晒,我啲藝術字都可以喇,所以好多同學個書包啲字都係我嘅傑作!
查實寫呢啲標語好簡單,求其畫個圖型:
跟住喺上面寫啲字:
如果想有立體感,咪加厚佢囉: 驟眼睇以為係條蟲,查實係英文: DOWN WITH KMB.
寫完英文,當然要有中文喇!不過都係照板煮碗.
啲校服褲爛咗都無錢買,修補到一笪二笪,佢雖然生活清苦,但讀書讀到咁好成績,係我哋所有同學嘅榜樣!喺咁嘅環境之下,都攞到咁好成績,確實好難得,大家都報以熱烈嘅掌聲!
後尾先至知係有錢人住嘅地方.佢喺邊間中學讀書就唔多清楚,不過聽講成日同人打架,佢老豆攪佢唔掂,好彩識得教會高層,將佢轉嚟我間學校繼續學業.老校重專登俾佢喺學校寄宿添.佢高大威猛,唔似讀中三嘅學生,我無睇錯,因
為有次見佢揸架紅色嘅電單車返學
,究竟佢揸大胆車定夠咗18歲呢?真係天曉得.到咗換季嘅時候,佢老哥件校褸就真係寧舍不同,我哋一般會去買現成校褸,但佢嗰件就特別度身訂造,變成中褸,金色鈕門,中間束腰帶.我哋拎書包,佢就拎占士邦喼,唔好話女子,連我哋班小和尚都覺得佢真係好有型!老師踫啱佢都幽佢一默:你依家返學定上班呀?
阿JACK唔食碟頭飯咁CHEAP,通常會嗌幾個小菜,再加支大啤!
我當時一啲都無懷疑過潘仔嘅目的,加上佢駕嗰架係鮮紅色嘅HONDA跑車,平時見到都想上去坐下, 今次無端端有得坐喎, 重唔即刻 飯應咩!
潘仔架車真係正,唔駛問都
佢同我哋講:麻煩你哋幫幫手, 我要去沖個涼先,唔夠時間抺車!
我讀慌吐時,換咗個老校,因為Brother Felix夠期調走.嚟咗個老校叫Brother Alphonsus.佢一上場就嚴格規定所有學生必須穿著整齊校服番學.唔可以再出現有呔無校章;有校章又無白裇衫咁嘅情況出現.佢個頭比較細,雙耳尖尖,你一睇見佢個樣就會諗起啲老鼠,所以我哋叫佢做老鼠頭.佢嚟咗之後,一得閒就四圍巡,大佬呀,你係老鼠渣,點解好似貓咁四圍巡架!我哋由嗰陣時開始無咗咁放肆,書包上面DOWN WITH KMB嘅英文字擦番走晒,費事郁吓就俾佢召入校長室照肺.
我讀書嗰陣,香港正處於足球狂熱.香港隊嘅實力喺東南亞數一數二,香港代表隊曾經殺入喺1973年在漢城舉行嘅世界盃亞洲區外圍賽嘅準決賽.嗰陣時重未有英超,亦無好似依家C朗,卡卡
卡斯拿斯同美斯等偶像球星.
我哋擁戴嘅大部份係土產球星,好似李惠堂
張子岱
最記得有次榜首南華大戰榜尾荃灣,全天下都睇好南華話無得輸,就好似幾年前嘅唐唐同震英,結果南華就1蚊賠個1,而荃灣就1蚊賠3蚊,甚至4蚊,買得少無肉食,嗰次啲同學買得好大,結果爆大冷,九成九輸到連阿媽都唔認得!跟倒錢落海真係無乜分別!
爆完大冷之後,啲書友仔變咗仙都唔仙,個個同學都諗起一首歌嘅歌詞:落街無錢買麵包!所以俗語話齋:幾時會見到賭仔有錢肥買田?呢句說話講得一啲都無錯!
頭幾日檔檔都無晒生意,但係過咗唔夠一個禮拜,啲人嘅賭性又返番嚟,班同學又再賭到飛沙走石!有一朝,班同學又試趁住老師喺黑板寫緊問題嘅時候,傳紙仔落波欖,點知無提防老鼠頭喺度巡緊課室,我哋嘅課室分前後門,上課時全部門都打開,除咗最後排同學有可能會見到老校之外,多數同學都唔會察覺.老鼠頭見到同學喺度傳一張紙,覺得好奇,即衝入班房同埋擸走咗張紙,佢無出聲就沿住後門出番去,連老師都係事後先至知老校入過嚟!
周一係第一日開始寫名單嘅日子,老師一入班房就喺黑板度寫咗suspend 同expel兩個字,跟住喺suspend嗰欄之下寫咗兩個同學姓名.當時有個有趣嘅現像,全班只係得幾個同學擺低個書包,即係話無參與賭波嘅同學廖廖可數!其餘嘅就攬住個書包,見到自己個名就唔駛嘥時間,可以即時走人.我睇完黑板之後,好彩榜上無名,鬆一口氣!
至於見到自己個名嗰兩位同學,好無奈咁離開課室,我哋初時都唔知點解老校唔一次過寫晒啲名出嚟,要逐個逐個咁寫,後來先知原來本波欖簿寫咗同學嘅花名,學校要花時間查証嗰啲同學嘅姓名!好似肥仔,大牛,屎坑蟲等等花名,老師點知係邊個呀!結果喺嗰次事件,總共有7個同學要見家長先至可以復課,有2個踢出校.
個鬼佬老校通常喺星期五差唔多12點9放學前,透過班房個咪宣佈:Your attention please, no school this afternoon! 我都唔知點解?平日就算落狗屎都無得早走,唯獨係星期五例外.個天都算唔話得架喇,跟住成二個月嘅星期五都落雨,我哋一到星期五見到落雨就鬼咁開心,預先睇吓邊間戲院有好戲上演,而上水行樂,
粉嶺聯和
同元朗嘅同樂係我哋常去嘅地方.
有一次又係落大雨唔駛上課,我同幾個同學去上水睇戲,喺新豐路去緊戲院途中,突然有個交通警 一聲停低架鐵馬,
跟住問我哋去邊? 我好寸咁話:乜睇戲犯法咩?阿蛇!點知個阿蛇皺晒眉頭咁話:我依家唔係問你,係問緊我個仔!原來佢係其中一個同學嘅老豆!
唔知大家對爭取中文成為法定語文呢個運動有無印象? 香港嗰陣時係英國植民地, 官方語言同文件都係以英文為主.自1967年暴動之後, 民族意識提高咗, 有人問點解中國人聚居嘅地方,唔可以用華語呢? 由嗰一刻開始,整個華人社會,為咗爭取中文成為法定語文不時舉行集會, 重作咗首歌添,歌詞我重依稀記得:
香港華人四百萬,
中文沒落百多年,
為什麼?
五千年文化傳統捨棄了?
華人不能用華語!
成什麼體統!
成什麼體統!
我們要團結!
我們要奮鬥!
爭取中文成為法定語文!
為咗响應爭取中文成為法定語文運動,學校嘅Head prefect喺每一班搵咗個代表,然後召集各班同學,喺學校操場集會以示支持.由嗰陣時開始,同學首次接觸校園以外嘅社會運動,聲援及爭取市民應當享有嘅權益.呢次運動,對同學有深遠影响,對於一啲唔合理嘅措施,原來可以透過大家齊心爭取!
老師警告,任何形式嘅抗議活動只可以喺課餘時間進行!我唔知當時如果華人當校長,會唔會俾我哋咁做!但當年我哋已經體驗乜野叫民主.喺集會上,大家高叫: We want holidays! 幸好最後集會都係喺和平同理性底下進行,並無不愉快事件發生!
面對強硬嘅校方,我哋終於諗到條絕世好蕎!到咗運動會嗰一日,
所有報咗名嘅同學依時齊集起跑點,不過就齊齊以慢動作完成賽事,跑一百公尺用咗成十九秒,最有趣嘅係5個選手一齊衝線;而1500公尺用咗30分鐘,大家貫徹團隊精神,一齊衝線;鉛球最遠嗰個推咗3公尺.
老鼠頭俾我哋激到紥紥跳,但又搵唔到郁我哋嘅藉口,結果嗰一年嘅學運成績,係歷年最差.到頒獎牌嘅時候,因為每個賽事都有平頭冠軍,最後連獎牌都唔夠用.當年邀請了陳日新太平紳士負責頒獎,我相信當時場面相當尷尬!
依家望返轉頭, 覺得讀書讀得好定唔好, 主要都係靠自己.個別同學將個責任俾咗學校,但佢哋有無諗過點解有部份同學又會咁叻呢? 我之前提過嗰個細路仔,校方特別批准佢有幾科可以豁免上課, 自己一個喺圖書館溫習.佢報考9科,其中一科係自修報考,結果都攞到好成績,之後入咗中大.不過依家搵錢最多嘅同學,並唔係考試成績最好嘅前列份子, 好明顯讀書同搵錢中間並無等號.
(完)


text:
參加芷澄(CARMEN小妹妹)5歲生日PARTY
今次生日PARTY地點係McDonald
軼賢小主第一次參加McDonald生日會
一到步軼賢媽快快手同主角Carmen影相先
起初我地一家都係諗住去坐吓影吓相遮
軼賢小主應該未識玩既
因為全場最細係小主
原來唔係喎!
軼賢小主都有份參與呀!
仲玩得好開心呀
當麥當奴哥哥開始帶領一眾小朋友玩遊戲時
軼賢小主由原本驚驚青青咁坐喺喥齋睇
到睇睇吓都忍唔住要出去玩埋一份喇!
每次玩完一樣遊戲麥當奴哥哥都會有小禮物送比小朋友
軼賢小主仲好大膽咁問麥當奴哥哥攞禮物添
小朋友其中一項開心環節
就係Blow Candle & cut cake時間喇!
大家一齊送首生日歌比Carman喇!
好靚嘅生日蛋糕呀!仲好好食添!yummy yummy!
CARMEN同DADDY & MAMMY合照
個個小朋友好心急咁圍住個蛋糕等食嘅心急樣
食完蛋糕主角仲有禮物送比小朋友添
軼賢小主都唔執輸排埋一份
攞到禮物喇!
臨走前 好辛苦先影到哩張合照
軼賢媽覺得喺McDonald開生日會有樣唔好
就係時間問題
因為全程只得個半鐘,比較趕
小朋友warm up一輪,
玩得最開心嘅時候就要散brand喇!
不過當日各位小朋友真係玩得好開心呀!
***
雖然芷澄11月尾先生日
因為芷澄媽太忙所以要提早開party
軼賢媽喺喥預祝
芷澄小妹妹
Happy Birthday!
身體健康,讀書聰明,
人見人愛,車見車載
再次多謝芷澄媽邀請出席party
仲有送比軼賢小主嘅禮物.
一返到屋企巳經急不及待開出嚟睇
最有興趣都係candy
扮食糖,扮吓好喇!
軼賢媽係唔會比您食嫁!知無?哈哈!


text:
又來到一年一度賞紅葉嘅季節,所以襯前一個星期日一早入咗迪欣湖,見出返來都順路就帶燒腩仔去青衣公園走一轉,可能因為時間尚早D葉仲未變晒紅,所以呢日出奇地唔係太多人(上年試過星期日來旺到去咗旺角咁),係多咗D龍友帶齊裝備企喺D影相位到狂影姐,不過亦因為咁益我哋可以影到張唔錯嘅家庭相(請龍友揸機影相是常識吧,kakaka...).
由第一年來,燒腩仔仲係個手抱BB,到第二年來只係顧住追白鴿,今次第三年來活動能力再強勁D,完全失控好似枝箭咁四圍跑,想叫佢企定定影張相都難,唔係唔望鏡頭就搵手遮住個樣,又或者望住鏡頭整個核突笑,再來就未企定已經走咗去.
專登拉佢去返公園中間個影相位影返張相留念,對比返之前兩年喺同一個位置影嘅相,今年終於唔使舉啞鈴咁舉高佢來影,出來效果都叫做自然D,唔...唔知呢D相仲可以影多幾多年呢?
咁辛苦做完model影相,梗係要奬佢去遊樂場玩吓放吓電啦,呢到嘅遊樂場範圍都算大,而且設施都幾齊,想玩咩都有.
以前行呢D會搖嘅橋勁驚死,要一步一步扶實慢慢行,宜家大個仔唔再驚,仲學其他小朋友喺橋上面跳添呀﹗
連滑梯同底褲韆鞦都玩埋,應該都盡慶而歸啦,不過呢個小朋友玩到癲晒,要佢走時都有D扭,但氹吓氹吓都跟我哋走咗,呼...家陣同佢出街真係個腦轉慢幾秒都唔掂呢﹗


text:
和歌山電鉄貴志站嘅貓站長風靡全日,梗係要去拜訪一下啦﹗小玉 (たま‧Tama) 本來只係一隻居無定所嘅流浪貓,自從被清潔人員發現,再寄養到車站旁的邊嘅店舖之後,就堅守「站長」角色,2007 和歌山電鉄仲特別任命小玉為獨一無二嘅貴志站站長添﹗
租車自駕遊,所以決定由大阪出發到伊太祈曽車站泊低架車,再搭和歌山電鉄到貴志站.因為伊太祈曽車站附近有駐車場,而且只需 ¥200 就可以泊足全日,泊好車,去到伊太祈曽車站入面就會見到有個箱仔入錢.
去之前無諗過原來伊太祈曽車站都咁有特色,小小嘅古舊車站,別有一番風味.
由伊太祈曽車站到貴志站車程大約 15 分鐘,車費係 ¥290.假如你唔係自駕,又或者想去埋和歌山玩都可以乘坐和歌山電鉄.
站內發現當日當席貓站長嘅名單,原來伊太祈曽車站都有位二代貓站長.大家安排行程嘅時候記得要double check 下 たま駅長とニタマ駅長の勤務予定
,睇下貓站長會唔會放假.
伊太祈曽車站嘅貓站長係小玉二代,比較年輕,非常精靈,將會係小玉接班人,有時周末假期仲會去貴志站幫小玉代班添﹗
伊太祈曽車站小小的月台,充滿住歷史嘅行蹟,係最典型嘅日本鐵路車站設計.
本來因使用率不高而面臨廢線,但因推出三款主題列車同埋紅爆日本嘅貓站長開創話題,吸引左不少遊客,更因此而成為景點之一.
貴志線有三款主題列車,包括「草莓列車」(いちご電車)﹑「玩具列車」(おもちゃ電車) 同埋「小玉列車」(たま電車),配合主題嘅彩繪列車車身,加上車廂內佈置,令每一列列車都呈現出不同風格.出發前可以先到和歌山電鐵網站
查看列車時刻表,預番來回程時間.本來最想搭「小玉列車」,點知「小玉列車」當日停駛,最後就坐左「草莓列車同「玩具列車」.
和歌山係水果王國,每年 1-5 月都有好多草莓園開放,而「草莓列車」就用左呢個和歌山名產而設計,車廂內外都佈滿左草莓圖案.
「玩具列車」將車廂打造成 BB 房一樣,以木色為主調,展示左好多懷舊玩具,列車內仲有扭蛋機,連 BB 床都有添﹗
一上車就不停影相,話咁快就到左貴志站,可以見下風靡全日嘅貓站長﹗貓站長紅透日本,貴志站喺 2010 年仲重新裝修,變身貓臉車站,屋頂上仲寫住貓站長個大名,非常可愛﹗
小玉站長已經十幾歲高齡,所以很多時都會處於昏睡狀態﹗
車站內有飼養小玉嘅小山商店,有好多小玉周邊商品﹗門口仲有車長製服,可以著上於車站門口影相留念添﹗
而另一邊就係TAMA cafe 同博物館,等車嘅時候不妨入去飲番杯咖啡.
貴志行大概需要一個早上嘅時間,建議一早出發,下晝就可以去其他景點﹗


text:
唔知大有無發覺...香港人係狂影相既呢?
每次去親小朋友既生日會,都會有一大堆家長攞咗專業相機係咁影
一個生日會可以影幾百相,之後會一次過post晒上網
我自己都鐘意影相,但不至於咁瘋狂
原因?因為喺英國生活過,你就會知點解...
英國人好重視知識產權同肖像權
喺呢到會較難買到冒牌野(好事嚟架!)
而影野都係一樣
喺影曦同靖翹入學,學校畀咗一份授權+同意書我簽
仲畀咗一份警方發既有關相片用途既信我
內容係問佢地可唔可以同小朋友影相,影完既相可唔可以用,用嚟做乜等等....
話說呢到都幾多戀童辟既人-.-有d時候呢d人會上網收集小朋友既片用嚟...
總之就嘔心啦!
仲有有d人會帶走小朋友...以前有幾單野就係因為有人叫出小朋友個名,個小朋友畀人帶走咗...姦殺咗...
所以就算學校用你小朋友既相嚟做學校宣傳等既野,都唔會註明小朋友叫咩名
以免呢類人知到小朋友讀咩學校,叫咩名,輕易搵到佢地後就以帶走佢地
喺呢方面,我不得不佩服英國人既細心(但同時都會有少少擔心...)
嚟到英國之後,我無提過我自己住邊
就算post我女既相上嚟,都搵唔到我(哈!)
但同時,我都盡少post其他小朋友既相上嚟
就算post,都唔係好見到樣既
真係要好小心,以免畀人告-.-(未必真係會畀人告,係我怕啫)
其實我好想影影曦學校既野畀大家睇架,但係因以上種種因,我決定唔影
所以之前都係趁影曦課室無人先影
希望大家明白!
好多英國人都鐘意享受過程多於影相留念
好多時我係唔敢攞部相機出嚟影呢!
我以前成日去迪士尼,好多人都會影我d女
有d有禮貌既,會問咗先,有d問都唔問,會偷影
不過如果畀我見到既,我都會一一拒絕(初初係好難開口架,但慣咗之後你就會理直氣壯咁叫人唔好!)
呢個係我老公定既界線,你永遠唔會知d人用d相嚟做乜!
(試過有個人影舒韻,我話唔好影啦唔該,仲要話come on, just one photo! 係咁求我.我好堅決咁拒絕咗.我都講到明話唔好影嗰個仲要咁厚面皮同我講數-.-呢個男人雖然有自己小朋友,但仲係咁影人地既小朋友...居心何在?!)
(仲有次我老公捉到個男人喺個泳池到影相,係其中一個小朋友既daddy嚟架!無耐之後佢畀人捉咗,發現佢係戀童辟,仲喺佢電腦搵到兒童色情照!你話恐唔恐佈!)
我喺facebook upload既相,全部都上晒鎖,要係我friend list既人先睇得
同埋我唔會post d女既泳衣照同裸照出嚟,大家明點解啦!
喺呢到我都想同大家講句...網路世界乜人都有,大家都要小心處理小朋友既相片
尤其是人地小朋友既相呀!


text:
裹面唔准影相,唯有喺外面影張算數.
過時過節嘅餸菜.
所謂九大鬼就係呢D喇~
參觀完國父博物館就上番車,直跴新會.
到咗目的地「古兜溫泉渡假村」,喺外面以經見到D客人著哂浴袍,行去溫泉區喇!
落咗車梗係要喺門口企吓嘅.
攞咗房就先放好D行理先;一座樓分四層,每層一個單位,我就住喺第8街,86座頂樓,D房間唔係好大,不過都算乾剩整潔,但係因為果日潮濕,D地方同物品都覺得係濕立立,咁我就即到開行部分体冷氣,抽乾間屋先.
又玩吓自拍先.
途中見D風景幾靚,又影番幾張留念.
呢間就係我地食晚飯嘅地方喇.
食咗晚飯,抖一陣就換衫去溫泉享受吓,大約浸咗一個鐘度就番房,經過樓下嘅商店,見有D肚餓就買咗碗碗麵上房煮黎食,開頭大人話仲飽,所以買咗一個,點知番房煮好之後,佢就攞黎食兩啖,食吓又一啖,食吓又一啖,卒知要我落樓再買多個~食飽宵夜就瞓覺喇!
4-3-2012 (第二日)
早上冇切定起床時間,我地瞓到七點幾八點起身先至落樓去食早餐.
食咗早餐就行番去噚晚我地浸溫泉果度影吓相,因為噚晚冇影到,所以就補影番囉.
呢間係喺溫泉區內嘅另外一間酒店黎架.
遊完花園就上房執拾好行理,准備退房離開.
上車出發喇.
到咗行程最後一個景點「廣東橋樑博物館」.
睇完D悶蛋野就去食中午飯,今餐係食《正宗古井燒鵝宴》喎!
呢度整緊飯後甜品「菠蘿包」!
呢餐都係雞呀,鵝呀,鯇魚等等,因為同枱D人都唔熟,所以幾餐都冇影到D餸菜!只係呢味紫蘇煮田螺幾特別,所以點都要影番味餸喇!
食飽上番車就上車番深圳喇,諗住咁早開車,如果唔塞車,五點零鐘都可以到喇掛!點知..........
喺行緊高速公路途中,有架運磚貨車同一架載滿人嘅旅遊巴相撞,全條高速公路封哂,消防車,救護車同警車斷來回將傷者救出送院.
咁塞一塞就遲咗兩三個鐘喇.
番到深圳已經係晚上八點半,成十點幾先番到屋企.
呢次兩日嘅行程都好舒服,導遊都算好好,旅遊車就舊咗D,至於用餐果方面,除咗第一餐嘅午飯嘛嘛之外,其他餐同早餐都唔錯,酒店房間OK啦,今次比佢80分.


text:
今天今天妳要老實講,我是否有希望.
雖然我是個窮光蛋,人又長得不怎麼樣;
但是妳要想一想,看看自己的長相.
阿美阿美不要再徬徨,少女的青春短;
今天今天妳不要倔強,快做我的新娘.
雖然我沒有汽車洋房,吃得粗茶又淡飯;
只要妳陪我作伴,包妳白白又胖胖.
唔知仲有冇人記得「阿美阿美」呢首歌呢?如果你有印象以前聽過,絕對唔係一件好事,因為咁就證明你已經一大把年紀!
早幾日無啦啦摷番隻台灣校園民歌CD出嚟聽,又重溫咗呢首歌,彷彿返到去幾十年前.隻歌其實唔算好好聽,但係就幾輕鬆得意,應該算係一個男人嘅求婚宣言.不過如果有男人真係咁樣求婚,條友實注定一世要做寡佬,因為佢對女人完全唔了解.
首先,爆晒自己嘅缺點出嚟,已經係策略上嘅重大失誤.咁都算嘞,最大鑊係居然誠實到連對方嘅短處都講埋,叫人地「看看自己的長相」.大家都知啦,批評女人個樣絕對係大忌.唔會有女人覺得自己唔靚,就算有唔滿意,都只係因為仲未夠完美啫.而且,講到對方再唔嫁就實聽攝灶罅,呢種恐嚇式口吻,莫講話女人,就算男人都唔會接受啦.最後話「包妳白白又胖胖」,又係犯咗死罪.「白白」當然冇問題,不過提到「胖胖」就死得人啦.當然,啲歌詞只係為咗搞笑,相信現實中絕對唔會有人咁樣求婚.但係呢個世界乜人都有,我就遇過類似嘅嘢,不過唔係求婚,而係箍煲.
話說九十幾年前,有次同人喺屋企小聚,佢竟然要求我配多條鎖匙俾佢.只係識咗兩三個禮拜就想入宮,佢都算進取喇,其實嗰陣同佢都未算正式拍拖.當然啦,呢個只係我自己嘅睇法,或者佢覺得已經係老夫老妻都唔定.我亦冇求證過佢點諗,因為第一時間已經決定要飛佢.呢種人肯定好黐身,唔飛佢第日實有排受.所謂合則來,不合則去,只係兩三個禮貨仔啫,對於雙方都應該唔會係乜嘢重大打擊.點知佢反應大到超乎想像,竟然晒地,捉住我對腳唔肯放.咁大個人仲玩地,再拖落去都唔知會搞埋啲乜嘢大龍鳳出嚟.呢種人絕對招惹唔過,真係唔飛佢都冇天理啦.我都知佢冇咁易放棄架喇,但係點都估唔到佢會發表一番令人啼笑皆非嘅箍煲宣言.佢竟然狂數我七宗罪,話我有咁多缺點佢都唔介意,問我有乜理由飛佢喎.至於嗰七宗罪係乜,咁私人嘅嘢,梗係唔方便講啦.
真係唔講都唔知,原來我一直咁委屈咗佢.呢番箍煲宣言更加堅定咗我要叮佢走嘅決心,因為只有放手,佢先有機會揾過個完美嘅男人,我咁做都係為佢好咋!都唔明點解啲人會咁自我中心,明明想箍煲,都要講成係偉大嘅自我犧牲,想唔俾人掃出街都幾難啦!


text:
第一天到北海道其實冇乜行程,
只係去旭川過一晚,第二朝一早就上層雲峽.
由新千歲去旭川最快是行道央自動車道,
但係我地揀咗唔行高速公路,行車時間會多一小時.
今日午餐會喺上旭川途中嘅道の駅解決,
由於需要點時間熟習個GPS同路牌,
所以去到道の駅已經1點幾.
北海道地大物博,每個地方距離遠,
行車時間動輒雖要2-3小時,
所以計劃行程時已經預留時間在道の駅休息或食飯.
而今次旅程的第一個道の駅就係
道の駅ハウスヤルビ奈井江
.
泊好車先,架車好似泊前咗啲喎
間道の駅都幾大,門口隔離有麵包賣,
再行入去就係洗手間.
另一面有間唔知乜野工房,
最入面係餐廳.
入面竟然有間廣播室
FM77.8MHZ,真係有廣播員架
㩒飛買飯食先
食飽出返去行下先
原來隔離仲有間食堂
市場都有間,入去睇睇先
人都唔多個,都係賣的農產品,唔多啱
休息夠就繼續行程,天色越來越灰暗.
去到旭川第一時間去酒店check in先,
跟住就開車去旭川拉麵館.
去到拉麵館個天都黑齊了
附近都有啲商店
旭川拉麵村
(mapcode 79 410 455; tel 0166-48-2153)
久仰大名,第一次來拜訪
裡面竟然有間神社
揀咗食梅光軒,味噌味780,塩味730
食完麵四圍行,對面馬路有間舖好大間下,
裡面乜都有得賣,行咗一陣就走人.
返酒店前其實都有喺旭川駅附近兜左一陣,
不過同上次冬天來時一樣咁靜,
只係去咗Lawson買飲品跟住就返酒店.


text:
星期六完全係日夜顛倒, 訓到下午三點半先起身, 食完個tea同流沙包行佐陣元朗, 諗住物色下結婚鞋, 係元朗廣場又走佐去買Keroppi, 買和菓子玩具同去佐扭蛋, 完全係尋日既翻版. 但我地今日仲去埋冒險樂園玩添, 攞佐五十個coins去掟彩虹, 都幾好運, 我掟佐幾次就掟中佐綠色, 有500票. 我同流沙包就各人都掟中一次黃色, 而紅色就掟中佐N次, 所以呢五十蚊都算掟得「物有所值」架啦~
返到屋企都八點幾, 我提議去游水, 因為天氣都開始轉涼, 落水果下真係好鬼凍. 今日都算無間斷咁係咁游, 無再好似前一兩次咁游一陣就索晒氣要抖一陣, 但始終都係游得好慢, 我仲未掌握到去水果下.
游完水返上樓叮埋上星期飲剩既雞湯同湯渣黎食, 然後hea一陣睇下電視上下網, 十二點左右再落去食糖水. 因為我今日好晏先起身未眼訓, 所以食完糖水就上陣網睇下D結婚既資料, 睇睇下睇到好唔開心, 因為見人地都係四月結婚既都book晒所有野, 但自己就咩都仲未搵仲未book, 其實好擔心. 本來之前都有催過流沙包要做D咩, 但佢個款成日唔緊唔緊咁, 咩都大安旨意, 成日反問返我駛唔駛咁快. 問得多我自己都無癮, 心諗既然流沙包唔急唔緊唔理咁我都唔理啦, 到時迫到埋黎再話之佢死, 但諗諗下如果到時真係咩都安排唔好, 咁我既婚禮就會咁樣糟蹋佐架啦喎?!!! 越諗越唔忿氣, 一路喊一路諗點解自己要咁可憐, 四月結婚到而家都未book影婚紗相, 攝影又未book, 租衫又未試, 流沙包要返工又唔可以隨便請假, 得番星期六日可以去做又一定人多到死… 結果到星期日朝早七點幾先正式訓覺.


text:
今年我既情人節都係不外如是,係過去既星期六已經同老公&亞B一齊過. 我地個日行程好豐富,早上去左8大道食個brunch, 之後同老公起程去queens行街街,因為要做多D運動,而行路就係最好既運動,嘻嘻,首先去左Rego park center, 未去之前都以為好大,原來都幾分散,所以去到都有D迷茫,不過既然去到,就行一陣啦,我發覺我出親街都好少買到野,最買到既係去supermarket,哈哈,可能食物部係我既強項吧. 之後就去左韓國supermarket買食物,吾知點解覺得佢地D魚好似新鮮過唐人個D,所以買左少少魚同韓國燒烤肉就走了.之後去左唐人超市,其實去到真係無咩頭緒,因為日日要諗食咩都幾頭痛,唉,所以都係買左少少糧食又走.
晚餐本來打算去韓燒,但老公又話怕我熱氣,所以同我去左百度打邊爐(我心諗,原來打邊爐係吾熱氣,哈哈!) 聽人講左好多次百度,所以真係滿心歡喜想試下,我地去到都未夠7點,但已經滿座,真誇張.等左大約20分鐘,終於等到啦!我開頭以為係all you can eat, 點知原來吾係,所以要碟碟野都計,其實雖然都吾係好貴,但食既野就真係好普通,唯一係吾駛自己洗囉,所以對我來說,真係有D失望,總之去食客(韓燒)啦!埋單都要$70未計tips,所以我覺得吾抵! 下次吾去幫趁,D野食又普通.我覺得打邊爐$20一個人就差吾多,再多就不如返屋企打!所以等亞媽來到,再係屋企打,哈哈!
我既情人節就係咁過左啦,不過同老公一齊,日日都係情人節!你地又點過呢?


text:
我同佢小學, 中學, 大學都係同學, 佢喺小學已經好高人氣, 個look好pure好cute仲有長腳, 去到中學直頭成班狗公圍佢, 不過佢都冇俾機會其他人, FB亦唔會隨便回d狗公, 就算係我唔係狗公, 中一已經講咗想媾佢, 都算青梅竹馬, 但佢每次都同我傾計都講唔夠3句, 懶係聖女咁, 真係好frustrated但又好唔甘心,
去到大學又係同一班, 佢開始化裝背心短裙, 但個look仍然好pure好true, 引哂成個系d狗公去圍, 佢都一樣冇俾機會其他人, 我鼓起勇氣再同佢表白, 佢凈係問我覺得自己成唔成熟, 之後連同佢傾三句的機會都冇埋, 真係想hi佢auntie,
雖然佢對住其他男同學懶有野咁, 不過同其他女仔好friend, 成日約埋研究扮靚, 我懷疑佢有仔, 真係想知有幾高質幾成熟, 後尾喺FB終於見到佢post咗個大佢20年ge大叔, 好L樣衰好L娘, 由其他女仔口中先知原來喺教會媾女嘅耶撚, 有車有樓有d錢, 但係佢竟然甘多年來甘多型仔靚仔都唔吼, 竟然冧一個柒樣大叔, 見親佢懶係小鳥依人咁, 好似仲打算U grad後結婚, 真係好L仆街,
乜L叫嘢成熟, hi佢auntie原來係指有車有樓有d錢, 平曰扮哂聖女, 原來咪又係貪錢西, 原來d女係唔使講樣講內涵性格興趣理想, 凈係想有車有樓有d錢, 咁多年來搞到咁多人為這個賤女人咁失落, 真係想浸佢豬龍


text:
細個最怕既係阿媽死.
唔知點解我細細個已經成日好怕阿媽死左我唔知點算.
有次阿媽買送我死都要跟埋佢去,明明之前都係一個人留o係屋企冇問題個喎,o個次喊晒扭晒計咁,結果阿媽要綁住我o係床邊…當時大約4歲.
有次半夜起身唔見左阿媽,得返自己一個o係屋企,其實都知佢出左去玩,不過又係喊晒咁打俾鄰居,通電期間阿媽就返黎.當時大約6歲.
有次阿媽入左醫院,佢早一晚已經預告話佢好肚痛,如果訓醒唔見左阿媽就即係入左醫院,結果真係唔見左…之反幾日老豆同大伯o係大陸返黎睇住我,我就呢o係被入面喊…當時未夠16歲唔俾探病…唔記得幾耐冇見過阿媽,有次放學見倒阿媽著住病人衫,原來佢偷走返黎見我…當時都係初小咁上下.
有時睇睇下電視會喊,因為阿媽遲遲未返驚佢有事;有時會唸阿媽其實會唔會已經死左,我一直見住既係鬼魂.
偏偏阿媽又貪玩,成日叫佢早d返,佢都話「好呀~聽朝一早返XD」嬉皮笑臉咁回應我…
打左一大段,其實我想講,菲律賓脅持人質事件當中既小姊弟一夜間失去雙親o個種徬徨,就係我細個最怕既感覺.(長大左都怕,唔敢想像有日母親離開我會係點既一回事,雖然我地有時唔係成日見,而且見親面都要頂嘴,老公都頂我地唔順,但係呢d就係我地相處之道,轉個頭就有傾有講.)相比依家,失去母親都只係不捨,但係小姊弟仲多一份失去支柱既無助…
聽講人係會在乎兒女多於父母,失去丈夫同2個女兒仲要照顧唔知情況樂唔樂觀既兒子既梁太好令人難過,但係可能未為人母,相比梁太,小姊弟既情況令我感受更深.


text:
查實熟食檔哩邊個環境都有啲似香港市政局啲熟食街市㗎.行過一兩個檔口,見好幾檔賣嘅菜色都差唔多,於是都係求其搵檔覺得啲枱櫈企理啲嘅坐底.
一個人去旅行比較麻煩嘅都係食哩個問題;好多嘢食,好似蒸魚鮮蝦炒蟹之類嘅海鮮,此終都係人多嗰陣先點得落手.單拖嚟哩度食晏嘅話,都係覺得整碟小炒再配個麵飯會比較適合 .
吔飽飯,跟住就準備起行去哩日行程嘅第二站,九號風車站嘞.由梧棲漁港可以坐一程 111 號公車到 9 號風車站;哩個 9 號風車站嘅下一站係 18 號風車站,再下一站就係高美濕地遊客中心站.不過哩條公車線啲班次都幾疏吓;想喺梧棲漁港食完晏晝飯之後坐哩條公車線去到九號風車站,hea 一輪影吓相,之後又要穩穩陣陣喺日落之前去到高美濕地嘅話,就只可以坐晏晝 12:50 開出嘅班次去到九號風車站,落車行完影完之後再等 14:50 開出嘅班次上車,先可以喺日落之前去到高美濕地.
不過我哩日食完個晏晝飯嗰陣已經幾接近 12:50 嗰班車開出嘅時間,查實如果要趕嘅話當時係可以趕上哩班車嘅;不過諗住就算上到哩班車去到九號風車站都係要 hea 兩個鐘等下一班車坐去高美濕地;反正天氣又唔係太熱,於是決定唔上哩班車,當散吓步咁,由梧棲漁港步行過去九號風車站嘞.由梧棲漁港到九號風車站話就話只係相隔一個車站,不過哩一個站步行嘅話查實都要行大半個鐘嘅時間.
我由梧棲漁港起行,先經過一座人魚地標;之後沿住北堤路一路行.
北堤路哩段路查實都算幾好行;不過行完哩段路,再轉入去環港北路就比較難行嘞.
做得風力發電站嘅地方,可想而知嗰頭附近定必大風.我由北堤路一轉入去環港北路,四周就突然間變得好大風;風大本身查實唔係太大問題,不過哩段路對出有個泥灘,所以啲風會夾雜住好多黑沙,咁嘅情況下逆風而行就會行得比較辛苦.
大約行咗大半個鐘就嚟到哩個九號風車站;未去高美濕地睇日落之前,想先嚟哩度近距離咁睇吓嗰幾座風車.
今次出發前查實曾經試過用 Google Maps 街景想睇吓搵唔搵到九號風車站哩個位置嘅站牌;是關如果喺 Google Maps 度搵到站牌嘅話,我就可以確定哩個車站真係存在,唔怕到時嚟到冇車搭.不過嗰陣喺網上嘅街景係睇唔到哩個位置有公車站嘅站牌.到哩日嚟到現場,竟然俾我搵到之前一直想搵嘅哩個站牌.原來個站牌經過長年累月同哩度嘅風沙搏鬥,一早已經壯列殉職;佢條屍重要一路瞓咗喺路邊冇人理,真陰功 .
查實哩度啲風沙嘅破壞力實在係唔講得少;今年八月一個颱風蘇迪勒,已經 KO 咗哩度 7 座風力發電機組 ;可以見到幾座之前被攔腰吹斷咗嘅風車,到依家都重未安裝番好.
嗰日喺風車站磨到兩點半咁上下,就行番過去對面馬路準備搭 14:50 喺梧棲漁港開去高美濕地嘅 111 號公車嘞.
是關哩個九號風車站根本冇公車站牌,加上我亦唔係百份之百肯定嗰個位置真係有哩個公車站存在,所以當時亦唔敢太老定,未夠鐘就早早企定定等車.
九號風車站哩個位置近海旁嗰條行車線係開往梧棲漁港嘅方向.搭車去高美濕地方向嘅話,就要過一過對面馬路企定定等車嘞.
大約三點鐘咁上下終於見到哩班 111 號公車駛到.上車發覺原來哩班車全車得我一個乘客;部巴士行咗一陣,跟住我竟然聽到佢個報站系統廣播話下一站係梧棲漁港 ;聽到哩個廣播我當堂俾佢嚇咗一跳,即刻拎部電話出嚟對一對個地圖睇吓自己係咪上錯咗反方向嘅巴士.好彩開個 GPS 又睇見自己的確係向住高美濕地方向行緊,原來只係個司機開錯咗個報站廣播,虛驚一場 .
不過我覺得咁樣某程度上亦反映哩條行車線平日應該好少人搭,所以啲司機先會渣得咁 hea .亦因為咁,如果諗住喺九號風車站哩啲中途站上車嘅話,就要小心留意部車到站同主動截車,唔係嘅話好易俾架公車飛站上唔到車.
無驚無險終於坐到高美濕地遊客中心站落車嘞.原本我係諗住由哩度步行過去高美濕地木棧道嗰邊嘅;於是落咗車就自然係拎部電話出嚟四圍望再諗吓跟住應該點行喇 ~ 完全冇留意我前面有部巴士停咗喺度.可能巴士入面嗰位司機大哥見我傻吓傻吓咁有啲睇唔過眼,於是佢大喝一聲叫我埋去佢度 ,跟住問我係咪想去高美濕地 …… 我先醒水原來嚟到剛啱有架可以接駁去高美濕地嘅公車準備開車.
哩條 178 號公車線係由高美濕地遊客中心開往清水火車站,途經高美濕地.本來坐哩條行車線去高美濕地嘅話,最近我估應該係喺高美濕地站落車嘅;不過好奇怪,部巴士去到西安朝天宮站嗰位司機大哥就叫咗我落車.
不過哩個我都係番嚟香港之後對番啲公車 Apps 先至發覺嘅;嗰陣我根本冇預過自己會上哩班車,所以當時亦冇睇清楚條行車線啲車站嘅位置.至於點解嗰位司機大哥要喺西安朝天宮站而唔係高美濕地站放我落車,查實到依家我都唔係好明 ?
搭客運公車台中自由行 2015 - 九號風車站
查實熟食檔哩邊個環境都有啲似香港市政局啲熟食街市㗎.行過一兩個檔口,見好幾檔賣嘅菜色都差唔多,於是都係求其搵檔覺得啲枱櫈企理啲嘅坐底.
:( :x :R~ :P :-* =(( :-O X( :-w
:~ B-) :-S S:-# ~:v :{( :# :-~
:| :-k =)) O:- :-B =; :-c ~:=p
:-] :-{( :-h :-t I-| 8-| ~):=)
L-) :-@ :-U [-( 8-~ :O) 8-}
(:=| =P~ :=q #-o =D~ :=SS @-)


text:
Archive for the ‘Thank yous’ Category
買裙買到有錢賺
終於講到我今次買影相嘅衫嘅高潮位喇!
淘寶買裙
話說我今次影相同我個 image stylist 一致決定咗會有七個造型,兩個人總共加埋十四套衫仲未計首飾同鞋.所以為咗荷包著想,唔少嘅 wardrobe 會喺淘寶搞掂,其中就有我嗰幾條裙喇.
我用咗幾晚喺淘寶揾好晒我鍾意嘅裙,就 send 晒俾 Jammie 篩選.最後決定要訂做兩條旗袍,一條婚紗,一條晚裝同買一條現成嘅 casual wear . 當時候係三月頭,我仲有一個月先要去影相.時間話多唔多,話少唔少,所以我都同每個賣家講清楚我要三月第三個禮拜就收到貨.到時後利發嗰邊用兩,三日時間發落嚟香港俾我,我喺香港仲有時間改.一路等呀等,終於等到三月第三個禮拜.根據運單編號所顯示,所有賣家嘅衫都到晒利發嗰邊,除咗條晚裝裙.
心愛的蝦肉雅典娜
其實我揀到嗰條晚裝裙都幾唔簡單.好多人好有心機出去試衫,譬如我今晚同個朋友食飯,佢同我講總共試過嘅婚紗有五十幾,六十幾條!而我都唔輸蝕,分別在於我足不出戶,但喺淘寶睇咗成千條裙都有.而呢千條裙裡面竟然只有一條我係非常之鍾意.當我知道呢條雅典娜風格嘅晚裝裙係可以訂做,我就根據佢地提供嘅相揀咗蝦肉色同俾埋晒我嘅尺碼俾佢地幫我做條裙.同其他賣家一樣,呢個賣家都話可以三個禮拜內可以起貨.
當我其他裙都一條一條咁到咗利發,唯獨是係晚裝裙連貨都未發,我當然即刻問個賣家.佢都唔算覆得慢,但係佢就話裙已經寄出咗,不過運單號碼唔喺手,要轉頭先可以俾我.如是者佢每一次都係咁講,我等吓等吓就過咗幾日.個賣家竟然突然同我講話原來佢個同事搞錯咗.佢話條裙其實做錯咗色,我將會收到嗰條嘅顏色同尺碼都係錯嘅,問我可唔可以要.如果唔可以就即刻做過條俾我,並可以第二日即刻發順丰俾我,而當我收到條裙嘅話就退返俾佢地咁話.問題係佢同我講發俾我條裙係我最驚嘅粉紅色,所以我同佢講我唔可以要.況且尺碼都唔啱.我計一計,時間都仲可以等,咁我就同佢講叫佢即刻開始做過條俾我,我等佢.
到第二晚,佢就同我話條裙已經做好咗,已經發咗貨,話會第二朝俾個運單號碼俾我.我聽到都放咗半個心.但因為我自己都好忙,有好多臨飛前嘅嘢要搞,所以最後無追佢攞單號,諗住今次應該無甩拖啦.又過咗幾日,我問過利發都係無嘢到,於是我突然心知不妙,即刻旺旺個賣家.回覆我個人話自己係小二唔知乜事,但係竟然立刻退款俾我.我初初收到個退款收得好爽,但係就醒起退咗款我就唔可以用俾差評嚟威脅佢,覺得蠢咗,於是乎我立刻打長途俾個賣家.
淘寶神經刀
就係呢個時候個賣家帶嚟一個比噩夢更恐怖嘅消息.佢話原來其實佢地一直都無做起過條裙,因為佢地買唔到我想要嗰隻蝦肉色布,仲一直喺度揾緊.唔係做衫嘅我都知,嗰種嘅紗係好普通嘅姊妹裙質地,週圍都揾得到.我真係唔知佢發緊乜嘢噏風!總之呢個消息嚟得太突然,同埋我已經時間無多,我當場控制唔到喺個電話度鬧到佢飛起.而最奇怪嘅事終就係喺呢一刻發生.當我喺度鬧爆佢時,話我無衫去影相(我之前有同佢講話件衫係影相用),佢話佢已經退返錢俾我啦!我話你退錢俾我有鬼用,我咁嘅尺寸突然間去邊度買現成衫??雖然我鬧到成個癲婆咁,但佢無收線不特止,仲答應話今次真係會即刻做起條裙俾我,然後立刻發俾我.但我當然無可能再信佢!佢竟然同我話佢會發啲錢過嚟俾我,如果我收唔到條裙就攞啲錢去買過條裙,仲問我要幾多錢!我大佢話要條裙一倍嘅價錢 600 蚊,並真心同意佢話如果我一收到條裙就會即刻退返錢俾佢.注意我係真心答應佢,因為嗰一刻 I really cared about getting the dress more than anything else.個賣家竟然真係立刻喺個電腦度過錢俾我,重要過完先收線.其實佢真係可以一早收我線,因為我都已經唔可以俾差評佢,佢亦知我喺香港,做唔到啲乜.我真係用盡我不俗嘅偵探頭腦都諗唔明呢位神經刀諗緊乜!
最後當然條裙係無嚟到.我喺淘寶買嘢都算係老手,接觸無一千都有幾百個賣家,卻從來未遇過一個咁厚顏無恥地吹水同老作嘅賣家.雖然佢最後係賠錢俾我,我亦好開心,但不得不承認呢個實在係一個非常莫名其妙嘅賣家,零願賠 600 蚊人民幣俾我都唔肯趕少少做起條裙俾我.咁我亦唯有收下佢嘅「好意」.咁到底最後我搞唔搞得掂我條晚裝裙呢?
破釜沈舟之百利一戰
我同個賣家開拖嗰日已經係禮拜一,而我係禮拜三飛.時間無多,我唯有週圍問人邊度有多啲款,多啲尺碼嘅裙俾我揀.最後我決定咗去百利.其實我已經無諗住喺香港咁少時間可以 600 幾蚊搞掂到一條晚裝裙,揾到已經偷笑,重邊有資格睇價錢?我去到百利,一層一層咁行,有啲款同尺碼好似可以,但係一試上身都係唔得.最後行晒三層,乜嘢都買唔到,嗰一刻任何危機都唔怕嘅我覺得前所未有嘅徬徨.陪住我嘅老番,唯有陪我從三樓開始掉轉頭再行一次.
其實行多一次啲裙同舖頭都唔會唔同晒,所以好多基本入都唔駛再入去睇.不過當我行落到一樓,我入返去一間之前有入過去睇嘅舖頭.其實佢唔係啲衫唔得,而係我第一次入去嘅時候都無點睇,個老闆娘答乜都寸寸貢,我都無意思繼續睇落去.今次行返轉頭,因為真係行完成個場都無收穫,唯有死死地氣入去睇多次.當我喺度撥開喺個架啲密質質嘅裙逐條睇嘅時候,我霎眼望到啲裙下面打橫放嘅兩張長櫈仔.我突然醒起一個畫面,然後我問個老闆娘:「呢度係咪 Yvonne 嘅舖頭呀?」而個老闆娘就話「我咪 Yvonne 攞!你係邊個呀?」
再見舊友感觸萬千
之後接住嘅就係一番好感觸同興奮嘅相認.故事係咁嘅,話說我中學時期有一位同學喺百利度揾咗一份暑期工,就係 exactly 呢一間舖頭做 sales 喇.而我地幾個同學會成日落去陪吓佢坐,陪吓佢傾計咁,而我地就正正係成日坐喺呢兩張長櫈度.隔咗咁多年,我地一個二個都大晒,亦好耐無落百利.但係估唔到 Yvonne 一直仲搞緊間舖,繼續幫人做裙,而兩張長櫈亦一直源用至今!
相認過後 Yvonne 亦抹走咗之前怕我係混吉人嘅防衛心,好俾心機好專業咁幫我.我同佢娓娓道來我單淘寶奇聞,佢亦同我講只要我係揀佢地手頭上嘅款,佢就可以 24 小時起到條裙俾我,仲係只需要 500 蚊!但係因為我之前心裡面一直都諗住條蝦肉色裙係一定得,所以都無諗過我仲可以著咩款,所以呢一刻佢問我想要咩款我都唔識答佢.最後都係由 Yvonne 幫我揀款同顏色.佢建議咗一條會著得我瘦同埋影相會靚嘅珊瑚紅色俾我.同埋佢為咗等條裙顯得高貴啲,仲免費送條閃石俾我釘喺上面用.決定好晒啲嘢之後 Yvonne 答應我 24 小時內一定可以做起,叫我第日五點上去攞!竟然喺 last minute 彈出一個 reconnect 同一個咁好嘅解決辦法,令我舒一口氣放心晒之餘,亦不得不承認實在太戲劇性!
危機修復
再重申一次,嗰日係禮拜一,我地禮拜三一早就要飛.之前就係為咗等條蝦肉色晚裝搞到其他所有衫禮拜一先到香港,mun 到呢……! 本來禮拜一係應該要攞兩條太窄嘅旗袍出去放,但係實在係補買條晚裝裙緊要啲,所以我亦無時間理啲旗袍住.喺禮拜二嗰朝我問到有朋友話百利有間改衫好出名嘅,於是禮拜二我地帶埋啲旗袍去百利,一次過改埋同 pick up Yvonne 條裙.條裙試上身,覺得 Yvonne 講得無錯,呢個款同呢隻色真係好顯瘦哦!!!我同老番都好鍾意,好滿意!:D Yvonne 真係實實在在咁救咗我地一命!
改衫方面,因為個裁縫得一對手,淨係可以幫我改一件旗袍.咁我情急底下,諗到個方法,就係揾佢隔離嗰間幫我改另外嗰條.當我等緊啲旗袍嘅時候就上返一樓上去做一樣我一路要做但係都無時間做嘅嘢--就係修甲.最後啲衫改好晒,fit 晒,我啲手甲都靚晒!我地就一抽二袋咁去同 wholala 家人食晚飯.雖然遲咗成個鐘,但係佢地都知道我地第二日要飛,好多手尾要搞,所以都好體諒我地!
The happiest ending…and beginning
最完美嘅係,本來約唔到俾 Jammie 睇嘅 final fitting 都喺嗰晚搞掂埋.食完飯佢上我地屋企幫我地 confirm 晒所有配搭,即係呢件西裝襯我呢條裙,同埋配呢對鞋同呢啲首飾.其實佢第二朝一早都要上機去台北,但係佢冒死都嚟幫我地 check 埋啲嘢.全靠佢嘅犧牲,令我地可以好有信心,好安心咁對住啲鏡頭,啲相效果出到嚟好好佢絕對應記一功! 真係要同 Jammie 講多幾百次多謝都唔夠!
喺最後一日我地竟然可以一樣不漏咁搞掂晒所有嘢,個賣家肯退返條裙嘅錢俾我不特止,仲肯倒賠 600蚊人民幣俾我.而我只係 500 蚊港紙就可以買返一條好鍾意嘅裙!真係要恕我有以下嘅結論--幫 wedding 買衫買到有錢賺,邊個夠我嚟??
曼谷結婚相夢幻團隊
籌備經月嘅呢個曼谷結婚相之旅終於完成,我地終於搞掂晒所有嘢返咗嚟.如果要 share 所有喺嗰邊發生嘅嘢,真係寫到十月一號,仲要日日寫,都寫唔完!
雖則係咁,但係今次經歷實在好難忘,我地都覺得好有需要紀錄底起啲細節,希望第時都可以睇返,重溫返,回味返.
總括嚟講成個旅程我地係極之感恩.我地知道搞一個婚禮可以有萬般阻濟同 frustration,當然我地去到嗰邊都係有遇到小小困難,但係整體嚟講絕對係好開心,好順利!以下就係每一個範疇一啲好想同大家分享嘅重點.
通訊篇
首先我地今次好順利喺機場買到連 data plan 嘅 sim card, 個 plan 繼續係 offer 緊同之前一樣,即係 airtime 1.25 baht 1 分鐘加每日 49 baht 任上網,打長途電話都只係 3 baht 一分鐘. 我地亦買咗張唔駛上網嘅卡俾 Catherine 等我地如果分開車或者分開活動都可以保持聯繫.有咗一個咁全面咁抵嘅通訊系統, 我地成個 trip 確係少好多麻煩同壓力.
*註:一蚊港紙大約等於四蚊泰銖
交通篇
今次因為時間緊逼嘅關係,我地嘅小狼隊隊長老番一早喺香港已經喺部 iPad 嘅 Map 裡面 mark 好晒所有我地要去嘅地方.然後每次上的士前就 set 好個 waypoint. 加上我一口流利嘅四句泰文--「轉左」,「轉右」,「慢啲」同「停」,我地幾乎係通行無阻.唯獨是有一次好夜,我地影完相 drop Angus 返 hostel,我懶叻咁點咗個司機入咗去條細得濟嘅窄巷度去送 Angus 到間 hostel 個門口.最後搞咗差唔多 20 分鐘先掉到頭出嚟.駕車仲 high 花咗啲,真係好對個司機哥哥唔住!
住宿篇
今次我地 6 日 5 夜,頭三日住一間,之後 2 日住另 1 間.呢兩間 B&B 我地之前都無住過,因為唔平嘅.但係今次因為買到咁平嘅 Air Asia 機票所以有多餘錢住貴啲,就揀咗呢兩間我想住咗好耐,同埋影相會好靚嘅 B&B. 雖然第一間 Baan Pra Nond 對於我地喺佢地 property 影相有啲問題,但係我地最後都影晒我地要影嘅嘢,而第二間 Phranakorn Nornlen 更無問題不特止,仲要全程配合到不得了.佢地絕對對的住 The Land of Smiles 呢個美譽嘅嗰份熱情令我地非常感動!
飲食篇
我地今次好多相係揀咗喺餐廳影,同埋好彩有咁多人一齊,於是我終於可以喺泰國叫好多嘢食!!相比起以前成日淨係得我地兩個口子都叫唔到啲乜(雖然我嘅「叫唔到啲乜」已經係正常人嘅 3 倍).最開心嘅係,對食嘢有要求嘅 Catherine 同 Bobby 都覺得大部份地方啲嘢都好好食.因為我知道個個人要求唔同丫嘛,所以之前非常,非常擔心我帶佢地去食嘅嘢佢地會覺得唔好食.但係最後佢地都食得開心,咁我亦都放心晒!之不過另外一個我最擔心嘅情況都係發生咗--我地因為第二日至第五日要影相嘅關係,搞到 Catherine 同 Bobby 嗰幾日成日要等等等等等好耐先有飯食,餓到處於發育時期嘅年青人暈咁濟!雖然最後都等到同食到好嘢,但等嘅過程的確係無陰功!
化裝篇
其實講返轉頭,今次呢個旅程會成行係全因為 banquet 個場地太貴嘅關係,我地好多其他地方都要收緊開支.又要貪心去泰國影相嘅我地唯有自組團隊,而唔係用外面啲 overseas pre-wedding package. 一來我地唔想俾咁多錢影相,二來佢地收你幾萬蚊淨係俾你影幾個鐘,仲要只包三,兩個景點同一,兩套衫,我覺得我係傻嘅先會俾呢個錢出嚟.唔係傻只係低能嘅我就諗住自組團隊買機票,揾化裝師,攝影師,styling 同買衫,等我鍾意去幾多地方,換幾多套衫都得!
之前有提到我上網揾咗一位嚟自布吉嘅阿 Oh 幫我化裝 set 頭.本來我地講好咗第一日同第四日因為淨係得半日,所以佢會化好個裝,整好個頭就走.然後第二同第三日會由早上幫我地到五點左右.包埋第一日開始化裝前會幫我做一個 Shiseido 式嘅面部按摩,總共收我 2750 港紙.你無睇錯我亦無打錯,兩個半日同兩個全日嘅 service 加埋個專業按摩都只係收咁多錢!首先講佢個按摩,真係 relaxing 同舒服到不得了.阿 Oh 之前喺 Shiseido 度做咗十年,係元老級化裝師(但係其實佢好後生,只係好後生開始做),所以喺 Shiseido 度 master 咗呢套面部按摩返嚟.佢一路幫我做嘅時候我一直喺度諗,如果之前嗰兩個化妝師無放到我飛機我真係唔知點算!
一向好唔鍾意化裝嘅我,其實每一次就算係俾專業人氏(包括幫 artiste 化裝嗰啲)幫我化,我化好之後照鏡永遠都覺得好肉酸.呢個好明顯唔關人地手勢事,係我自己睇唔慣自己化舞台化裝個樣.但係今次由阿 Oh 幫我化第一個妝開始,每一次化好後,我都覺得好靚(好唔知醜添,hehe)!可能係佢幫我化得好自然嘅關係,我亦可以表現得好自然,好有信心.呢份信心,絕對係令到啲相出到嚟效果好好一個好重要嘅關鍵.
另外就係 turned out 阿 Oh 係完全無 follow 之前傾好嘅時間--佢唔係無返足,而係返凸晒!第一日因為 Angus 澳門落大雨班機 delay, 阿 Oh 最後搞到成九點幾十點先走.第二日同第三日阿 Oh 都朝早九點幫我地幫到凌晨一,兩點!因為佢老公之前喺 email 有同我講唔想阿 Oh 咁夜走因為佢要返外家瞓,而外家係喺曼谷嘅邊皮地帶.我一直叫佢走先,走先,但係佢因為想我地效果好啲,想跟到我地影完為止,而我因為排到啲嘢好夜,所以阿 Oh 都好夜先肯走!一路過程當中佢唔單止幫我睇頭睇妝,佢仲會幫我地諗 concept, 諗 pose, 睇吓點樣出到嚟個效果會好啲.2750 港紙兩個半日同兩個全日加埋按摩已經係一個超現實嘅價錢,佢仲要幫我地做埋助導,平時內斂嘅老番都不停喺度碎碎念話我地真係好好彩揾到阿 Oh!而當我唔係同好好人士嘅阿 Oh 傾緊計嘅時候,就係心裡面充滿住無言嘅感激!
所以忍唔住要幫佢賣吓廣告.因為阿 Oh 之前都係要幫 Shiseido 週圍飛去化裝,所以佢都慣咗宜家接婚禮化裝或者幫人影相化裝要週圍飛.如果去開泰國任何地方影相或者結婚而好似我咁想自組團隊嘅朋友,可以聯絡佢.佢老公負責回覆嘅 email 快精準. 我可以斗膽同你講你都幾難可以喺泰國以呢個價錢揾到個好過阿 Oh 嘅人選!阿 Oh 嘅網頁 www.makeupinphuket.com
影相篇
因為 Angus 之前交帶落係會同我地影 4 日 3 夜,所以我地揀咗喺我地本先一早買咗機票呢個 6 日 5 夜嘅 trip 第二日至第五日影相.我之前太緊張驚去唔晒想去嘅地方,於是排到個行程密麻麻.其實我已經 cut 咗好多地方,但最後因為 Angus 極度盡責,每個地方都試好多角度同燈光效果,希望盡量影到最多同最好嘅相俾我,所以呢 4 日 3 夜 Angus 幾乎係無停過手,由落機影到上機!專業嘅 Angus 帶咗好多,好多張 memory card 過去,但係最後都唔夠影,要抄咁啲相落我部 Mac Book Air 度騰空啲位出嚟.初先仲以為唔知部 card 機定條 cable 有問題,試咗好多次都連接唔到,驚到我死會唔夠 memory 留俾最後嗰日影.最後終於駁到喇,但係我部電腦就唔夠位存相!搞到我要鏟走晒成個 Microsoft Office 同 Adobe 好多無用嘅 files. 最後都抄到晒啲相去我部機度,個過程好不刺激!
話說我未去之前因為都知自己係烈火大姑奶,而我真係好重視 Angus 呢個朋友,所以我唔想因為呢個 project 而同佢有摩擦.但係今次係搞結婚,去旅行仲要有工作關係夾雜喺裡面,簡直係最大鑊嘅情況炒埋一碟!有乜方法我可以避免摩擦嘅發生呢?於是乎我問定 Clara, 佢之前俾錢人地出邊影相最後攞返幾多幅相.Clara 話大概都只係 30 幅左右,我就決定同自己講,只要呢 4 日 3 夜 影嘅相有 30 幅係 ok 嘅我已經心滿意足.從來一句都無問過我會俾幾多錢佢嘅 Angus 幫我影咗超過 5000 副相!而我喺過程當中好心急咁喺佢部相機度要睇 preview 時,一定超過 30 個「嘩!好靚呀!嘩!好靚呀!」.而最後喺電腦度睇 confirm 咗我滿意嘅相仲竟然超過 300 幅!令我覺得呢次揾 Angus 幫我影結婚相係我人生中其中一個最好嘅決定!
我咁鍾意啲相係因為 Angus 影嘅相完全絕對係 exactly 我原本想要嘅效果.我好快會 upload 啲相喺呢度俾大家分享.Meanwhile, 如果想聯絡 Angus 影結婚相可以致電 63860888 揾佢!
Oh oh oh oh oh…
繼續講去曼谷影結婚相嘅籌備過程.
之前提到攝影師 confirm 咗喇,仲有人喺我地飛之前幫我地揀好晒衫做好 styling 添.咁去到嗰邊邊個幫我化裝呢?
去到呢個位唔可以唔介紹一下過去十年嚟幫我化裝剪頭髮嘅 Leon. 話說我有一位中學同學之前喺 Wall Street Journal 度做 lab assistant, 而 Leon 當時就係喺嗰間分校度學英文.我個 friend 都算係一個健談嘅人,所以就同 Leon 做咗朋友,更開始揾佢剪頭髮.我亦喺呢位朋友嘅介紹下開始揾佢剪頭髮喇.
Leon 剪頭髮真係好有心機,同好用心.你見佢會為咗份工可以同手上嘅外國客人溝通好啲而去學英文,佢工作態度嘅認真已經可見一斑.所以我後來都有將佢介紹俾更多嘅朋友,而連一啲我朋友嘅闊太朋友都好鍾意佢添!喺我介紹嘅人當中當然唔少得我最愛嘅老番喇.念舊嘅老番幾十年以嚟都係返油麻地揾返同一個師傅剪髮.但係我硬係覺得老番可以更靚仔.經我多番說服後老番終於肯試吓俾 Leon 剪.試過一次之後就從此無再返油麻地剪頭喇.
後嚟 Leon 更加想再拓闊自己嘅業務而去學埋化裝.所以後嚟我除咗會揾佢恤髮以外,每逢有婚宴或者需要去一啲隆重打扮嘅場合,唔曉化裝嘅我仲會揾佢化埋裝添.經過多次嘅經驗,Leon 可以令唔鍾意化裝嘅我都會對佢個手勢同 result 好有信心同感覺好舒服.
所以今次去影相,我最初步嘅計劃就係飛埋 Leon 過去幫我化裝.但係等咗好多個月,揾極辦法都揾唔到平機票(復活節檔期係全年去泰國最貴嘅時間),而如果加埋 Leon 已經相宜咗俾我地嘅費用我地都真係負擔唔嚟.雖然老番同我都極度唔想,但都只能打消呢個計劃嘅念頭.
好喇!俾唔起錢請個化裝師去,咁得返唯一嘅方法就係揾當地嘅化裝師喇.好彩泰國嘅網上文化已經係非常成熟,甚至可以話比香港走得更前.加上曼谷係一個極之依靠旅遊業嘅國家,所以佢地好多生意都會有網頁或者網址,包括自由身嘅化裝服務.所以我喺網上揾到唔少當地嘅化裝加髮型師.但因為我有個 friend 阿 Grace 提醒我之前佢地 on tour 去到美國揾咗一個泰國籍嘅化裝師,化到佢地人妖咁,所以我揀時都格外留神.如果我見到啲相唔多對路嗰啲會即刻 ban, 另外就係只化裝唔識 set 頭嘅就當然更加不能.最後喺有覆我同價錢啱嘅當中選擇咗一個.因為我特登預咗充裕嘅時間俾自己揾化裝師,呢位仁兄喺我地飛之前一個月 send email 嚟話要甩我底.咁好啦,我再揾第二個啦.今次喺我相信已經睇晒全曼谷嘅化裝師嘅網頁之後,揀到個印度女仔,個 portfo 都好似樣嘅.但係佢竟然喺我地臨去之前4日放我地飛機!呢啲時候當然我唔會同去客氣,覆返個 email 嘴咒到佢飛起.
得返四日,而我已經睇晒所有睇得嘅有關網址,但係已經再揀唔落手,於是我開始感覺到徬徨.我一路喺心裡面 go through 自己睇過嘅網頁,諗吓仲有咩辦法.喺呢個時候我就諗到試吓最後一著. 我留意到我望過嘅 portfo 裡面,好多係外國人去飲揾人化裝 set 頭.所以我試吓揾啲曼谷嘅 expat website 嘅 forum, 試吓揾吓有無人介紹.而曙光亦係呢個時候出現!
我 post 完我條問題之後,好快就有人覆我.喺好多唔係好有建設性嘅回覆裡面我見到一個人話自己老婆之前喺 Shiseido 做咗十年化裝師,宜家自由身幫人化裝整頭,然後留咗個私人 email 地址俾我,有見及此我就用 email 聯絡佢.唔似得好多之前我聯絡嘅酒店又好,化裝師又好鬼死咁耐先覆 email, 呢位 Geoff 同我一個接住一個 email 咁溝通,佢俾我嘅回覆更加係到題,清晰同好 make sense. 最緊要係我睇過佢地個 portfo 非常喜歡,而且價錢又啱,所以我已經諗住 confirm 佢.但係呢個時候就出現一個小波折.因為佢地其實係住喺布吉嗰度,而所以佢老婆阿 Oh 係要搭飛機去曼谷幫我化裝.為咗安全計佢地希望收咗我 deposit 先.當然我聽到都不期然會擔心佢地又會不會收咗我錢然後失蹤呢?於是乎我好老實咁同佢地話,當日已經係星期六,而我禮拜三已經飛,就算我禮拜一即刻過錢去佢地分分鐘禮拜三都未收到.我俾晒我酒店名同 check-in 名俾佢地叫佢地打去 check 我真係有 book 到房,有咩事可以去揾我,唔駛怕我失蹤.Geoff 睇完後亦好信任我,同我 go through 完嗰幾日個行程之後,就幫我約實佢老婆喺邊度 meet.
我寫呢篇 blog 嘅時候已經係影完相返嚟.我可以話俾你聽我個總結--我咁情急底下揾到阿 Oh 一個咁好嘅人幫我化裝整頭,我相信我係唔知幾多生修嚟嘅福分.佢有幾好,我會喺 post pre-wedding photo 嗰篇再同大家仔細分享.首先俾有興趣嘅朋友阿 Oh 嘅網址 www.makeupinphuket.com
2012 年度最佳服裝指導
好喇,之前決定咗結婚相攝影師嘅人選,我地就要開始揾 reference 俾 攝影師 Angus. 我地其實之前有構思過我地結婚相嘅概念同主題.我地一致決定我地唔會要影打晒 soft lens, 執相執到成幅畫咁同塊面無晒輪廓嘅嗰種相.
No offense. 其實一路上網揾 reference 都見到好多呢類相,都覺得好多呢啲相整體都好靚.之但係我地正正就唔係要影最靚嘅相.可能我同 Francis 都好 aware 每件事都應該保持自己嘅 style 先係最適合,所以我地想影到啲相係貼近真實嘅我地,包括我地嘅個性同風格.平時我地兩位都唔係姿整王,而都係走搞笑同 down to earth 路線.所以我地覺得如果我地突然變咗公主王子或者荷李活巨型咁出場,我地啲朋友唔驚我地自己都嚇親.
另外我地都覺得擺吓啲普通 pose, 譬如拖住手於白浪拍岸處深情對望呢啲都唔係我地嘅 style. 我地最後決定揾咗一批類似以下嘅相俾 Angus 做 reference.
到底呢個係咩嘅概念同主題你地估唔估到呢?到時啲相影好返嚟我地就會 upload 上嚟開估俾你地知㗎喇!
當我地決定好晒主題之後,Francis 就話服裝造型一定都要人地幫手.我本來諗住 Francis 著衫都好睇,但係謙虛嘅老番話自己一啲都唔專業,一定唔可以靠佢!呢個時候我地就一齊諗起揾我地個 Wholala 屋企人求救喇!
我個八妹(係真係第八個妹)Jammie Ting 丁乙,無輪佢係去 party, 落街買糖水,定係去打羽毛球,一睇佢個造型就知佢係長期停留喺服裝潮流嘅尖 deung 處.加上佢之前幫我地屋企人 Angus 同 阿 Day 隊組合 A-day 出騷做 styling 多次都令到兩位眼前一亮.雖然我已經退出台前,styling 呢啲嘢已經同我無關,但係都令我滿心羨慕.估唔到原來有一日我可以有幸 benefit 到 from Jammie 嘅 talent,實在令呢個完全無 visual 同 fashion sense 嘅我開心,放心又感恩!
呢幾個禮拜我都喺淘寶揾衫(係,慳家同懶到出汁,唔想出街行街買衫).因為丁姑娘好忙嘅關係,我揾到啲相就 whatsapp 俾佢睇,譬如我著呢套時,Francis 就著呢套,會喺呢間餐廳度影,佢就會話俾我聽 o 唔 ok, 唔 ok 我就再揾.佢亦好有心機揾咗好多 reference 俾我要求我揾大概點樣嘅衫同 accessories, 極度細心同仔細之餘,佢亦好尊重我地自己嘅品味,成日同我地 make sure 我地覺得呢個造型舒唔舒服,因為專業嘅佢知道如果我地太唔鍾意,著到無晒表情都無意思.
我地一路喺 msn 同 whatsapp 度將啲相同啲 link 發嚟發去,唔駛見面都可以做到大部份 styling, 我覺得好好玩同好 productive. 不禁要承認,如果我早十年五年結婚就無咁方便,無得咁玩法喇!啲衫宜家搞到七七八八,而 Jammie 會喺我地臨出發之前兩日上嚟我地屋企做 final fitting. 希望你地同我地一樣咁鍾意出嚟個效果啦!
Pre-Pre-wedding Photo 全紀錄
其實我同老番都一把年紀,如果我地話拍咗拖四年一句有關結婚嘅嘢都無傾過去扮晒唔知大家點諗就呃你嘅!有我地 Facebook 嘅朋友都知道我地兩個都好鍾意泰國,一年去唔到三次都有兩次.我地之前去親曼谷好正嘅地方都講過幾次第時一定要去曼谷影結婚相.老番喺 2011 年 10 月 1 號同我求婚,雖然佢無特登夾,因為佢都無留意,但係有陣時夾都無咁準,我地可以喺 2012 年復活節用好平嘅價錢去曼谷影結婚相.
Book 機票篇
點解 10 月 先嚟 book 復活節呢個全年最 high-season 嘅機票都可以平呢?話說我個好朋友暨 The Loving Tree 嘅義務會計師 Catherine,之前成日見我 post 去曼谷啲相,就有提過揾次一齊去曼谷.咁喺 2011 年復活節期間,Air Asia 一如以往推出一年後嘅平機票.即係如果你買一年後嘅機票,可以平起碼半價.我同 Catherine 收到 email newsletter 見到呢個 promotion, 即刻較定鬧鐘喺 promotion 嗰日一早起身上佢地個網站諗住買 2012 年復活節檔期嘅機票. 其實估都估到,呢個世界仲有大把人同我地一樣咁鍾意慳錢.所以 Air Asia 個網站 hang 晒,完全 book 唔到.我地見就見到 $1300 左右一個人來回曼谷嘅機票呀,但係入完 credit card 號碼就 hang 住,一直都 load 唔到.試咗幾次都係咁,諗住無望矣,就 close window 諗住離開放棄.點知無咁容易低頭嘅 Catherine 再 click 吓 click 吓,發現到如果由澳門起飛,幾百蚊就可以來回曼谷,加上佢人脈廣可以有免費去澳門船飛,簡直係完美嘅配搭!Book 由澳門出發嘅竟然係好順利就用信用卡俾到錢!可惜……我地都嚟不及開心,當 Catherine 諗住 check email 睇睇個 booking confirmation 時,就發現原來之前香港出發個 booking 同澳門出發 Air Asia 都 charge 咗我地錢!!咁我地諗住同 Air Asia 講返叫佢退返啲錢俾我地啦!想就容易喇!呢間豆泥公司,我地最後用咗三個月時間幾經辛苦先可以攞返香港嗰程啲錢,真係少啲耐性同固執都唔得.咁到底我地係點攞返嗰呢?
話說就係,Air Asia 死都,死都,死都唔肯退返錢俾我地--我地打咗無數個電話同寫咗無數個 email 佢地都淨係用一啲 copy and paste 嘅 standard email 回覆我地,話淨係可以 credit 返入我地個 record 度,仲要我地 3 個月裡面用咗佢!!我絕對唔係一個電腦白癡,而且上網買嘢分分鐘多過佢地成 team C.S. 加埋食米.香港個 booking, 我肯定佢無 complete 個 transaction 我先離開個畫面,但原來佢地喺 back-end 過咗數!佢地呢個死霸住我地啲錢唔俾返我地嘅行為,令我同 Catherine 都谷氣到死死吓!喺呢個時候,我醒起好多年前有試過類似嘅經驗,知道如果證明到間公司貨不對辦,或者無 as promised deliver 到個 product 或者 service, 卡主係可以透過 credit card 公司攞返啲錢.於是乎,我連同所有 email record 同 Air Asia 啲 C.S. 嘅電話談話時間同內容,寫咗封 12 頁嘅信去 credit card 公司.等咗頭尾大概 3 個月時間,credit card 公司全數俾返晒啲錢我地.
經歷過呢三個月,我啲寫 complain letter 嘅能力大幅度提高.同埋有我呢個前科,如果睇到呢篇 blog 嘅你地有類似嘅經歷,要知道千祈唔好向呢啲騙子公司低頭,只要有證據,係真理必勝㗎!
攝影師篇
雖然呢次經歷崎嶇咗啲,但係就係因為咁,我負擔得起請我個三妹 Angus 幫我去曼谷影結婚相.當我地決定咗用復活節嗰程曼谷遊做影結婚相之旅,我二話不說就決定請 Angus 去幫我地影相.之但係,當我同 Angus 講嘅時候,佢嘅反應係:「但係我唔係影開相㗎喎……」你可能諗點解我會咁沙扑請個話自己 “唔係影開相” 嘅人幫我影結婚相呢?原因有二.第一,Angus 的確唔係影開相,而係拍片嘅.但係佢 direct 嘅短片我都好欣賞同 support. 加上我見佢平時攞住部相機喺啲 party 度求祈影吓嗰啲我都覺得好靚,可能係因為拍片同影相始終係血脈相連嘅啦.第二個原因係,如果得兩個人俾我揀,一個影相叻啲,但係無咁 friend,一個 friend 啲但係無影得咁好,我一定係揀後者.何況我覺得 Angus 已經影得好夠好!所以最後 Angus 話 ok 後我就加買張機票俾佢過去做我地嘅攝影師!而我亦同 Catherine 道歉,因為會用咗幾日時間影相.大方得體嘅 Catherine 話無問題,仲話可以同佢個仔亦係我契仔 Bobby 一齊幫我地做助手添!一個影結婚相之旅就係咁就 confirm 咗喇!
Santa Connie
In a section of our cocktail party, we are going to need lots of candies. Needless to say, the first place I try to look for them is TAOBAO!! And of course, this place where they have everything did not fail to return some hits of candies of a huge variety. Just that, other than the categories of humans and livestock, foods is one of the very few categories which I have never purchased from Taobao. Apparently, the reason is because I have heard enough of the food manufacturing scenes in Mainland China and I want to minimize the chance of swallowing their output into our bodies. After doing a quick skim through of the available candies in this shopping heaven, since these candies are for my guests’ consumption, I decided to not get my candies there.
Then I diverted my attention to local candies. Here in Hong Kong, there is this chain of HoneyBee pick-and-weigh candy stores that are the most well-known and popular locally. I decided I would get my candies from them. However, when I looked up their product shots on their website, I found the products look really familiar- aren’t they the same candies that I had seen on Taobao!? I was trying to go for quality and turned my back to our Mother Land but it seems that they have penetrated our everyday lives in more ways that we have thought of! I am left with no other options but to go for these local stores. I shall keep my fingers crossed for a miracle that these products only look like those sold on Taobao by coincident…
Yet, the candies available at HoneyBee do not have some must-haves like jelly beans and rock candies. Well, we do have jellybeans in Hong Kong but they are of the luxurious brand Jelly Bean which is going to cost me tens of thousands for the amount I need. I then looked into some online candy stores that ship internationally. But we’re talking about shipping from the North American to Asia. These stores warn especially about the high chance of candies melting and breaking during delivery of such a long distance. I was completely stuck without knowing what to do. My determination to get them had me try my luck to ask on Facebook to see if any of my friends who still reside overseas (preferably the USA) would be coming back to Hong Kong during these times. I planned to order the candies online and ship to my friend in the US and then my friend help me hand-carry the candies back to Hong Kong for me. Then my Santa replied.
Connie Leung, my high school friend at Earl Haig in Toronto, lives with her family which includes 2 pretty children in Fairfax, Virginia. Connie and I haven’t met in plenty of years. Basically, it is as many years as I have graduated from Earl Haig. But our distance did not stop her efficiency in replying my call for help on Facebook. Without much questioning, hesitation and doubt, Connie told me it was ok for her to help me bring stuff back to Hong Kong. She was even so generous to have given me a 15 lbs quota to fill! Since I will be having lots of children at my cocktail party, I am going to need a giant amount of candies in total. Connie being able to help me bring back a whole 15 lbs is a BIG blessing and relief to me.
The order and my communication with Connie went smooth. Being consistent with her promptness, as soon as Connie came back to Hong Kong, she informed me my stock was ready for pickup. As I need to work full day everyday, I had my maid, Maricel, to pick up the candies from Connie’s home so as not to keep her waiting.
It is everyone’s wish to have a friend who is so doubtless and devoted to help in times of trouble. I have one. She is Connie and she is my Santa this year.
128 kbps vs 192 kbps
嘩!嘩!嘩!嘩!嘩!嘩!嘩!嘩!嘩!嘩!嘩!嘩!嘩!好犀利呀!!
今次真係要讚吓自己叻!
我呢位八十年代嘅兒女,今次 Wedding Party 梗係唔少得一個八十年代 嘅 Medley 時間(之前 Francis 喺另外一個 blog 度都有提及過我地揾歌個過程).我平時去人地嘅婚禮,如果有呢個環節嘅話好多時都係個 DJ 揀歌,啲歌就會有啲識有啲唔識(我講我自己啫).今次自己 party, 為咗貫徹呢個 DIY 嘅理念我梗係會自己揀歌同自己 mix 埋個 medley. 之單係我就擔心,呀,如果自己求其上網 download 啲 mp3 個 quality 會唔會同現場播碟或者播 CD 個質素同個效果差好遠呢? 於是乎我就質詢一下我呢方面個專家好友 Edward Chan 喇.根據佢所講,mp3 唔係唔得,不過起碼要 192 kbps 以上嘅先好攞出嚟 fung, 如果唔係個效果會好差.我開頭就諗住死啦,平時 download 嗰啲九成都係 128 kbps, 我要揾成差唔多 50 首,要揾齊全部 192 kbps 以上(仲要係舊歌)咪有排揾?!加上 download 嘅時候要續隻 check 吓個 bit rate 咪好煩?我又有諗過試吓吹雞叫所有人集齊有關嘅 CD ,慢慢 rip 返我要嘅歌出嚟.但係我諗起個工程好似好龐大,好似唔係好值得咁做.之後又醒起,我聽講過 Edward Chan 隻耳係犀利到識分別 44.1 mhz 同 48 mhz, 咁我其實係咪唔駛理佢呢?=p 不過佢平時係一個唔係點 heah 人 嘅人,所以我覺得佢答得我我都應該要信佢.於是乎,我做完咗一部分嘅佈置上嘅 sourcing 就試吓上網做賊 download 歌喇.
我仲記得只係前一,兩年,除咗上搜狗以外,要上網 download 個別嘅英文 mp3 都有若干嘅難度,因為喺外國只要有人 upload 一隻歌,就會好快俾人掃蕩,即係好似我地嘅微博俾人河蟹一樣.但係原來今時唔同往日,原來喺 google 度好容易揾到一啲好似搜狗嘅英文版咁,即係一啲本身無存儲 mp3 嘅 網站,但係就作為中介搜尋器幫你揾吓啲歌邊度有得 download. 最正嘅係,喺你 download 之前 display 埋隻歌嘅 quality, duration 同 size. 之但係我話晒都要 download 差唔多成 50 首,所以都要喺幾個呢啲嘅中介搜尋 website 度揾先揾得齊.呢啲 website 包括: http://www.mp3skull.com, http://www.mp3ion.com, http://www.beemp3.com.
最後,我用咗一晚時間,將我所有要嘅快歌都 download 到晒 high quality 版!我之前喺度擔心件事會好艱鉅都只係一個禮拜前嘅事,但係宜家已經 mission completed! 好開心!雖然最後自己都可能聽唔出 128 同 192 kbps 嘅分別,但係宜家硬係凝住 what I have is 正嘢嚟嘅!下一部就係到 mixing 喇.不過宜家好眼瞓,要瞓覺先!nigh nigh and thank you, Edward Chan!
問題怡童
最近公司有好多嘢要 launch, 搞到我少咗時間幫手諗 wedding 啲嘢.Joey 又成日話自己 visualization 好差,好多嘢都幻象唔到個效果會點,但係宜家呢個階段諗緊佈置就係要超多嘢要 visualize, 所以好多嘢佢都要問過我先有信心決定.喺我呢排忙緊嘅時候,好彩有 Juju 幫手.
Juju 係一個 product designer, 佢嘅得意之作係 logon 都有得賣嘅 Panpan Dada 同 miniature 中國櫈. Joey 係 through 佢自己最好嗰班朋友 Wholala 度識 Juju,佢地近幾個月仲開始一齊打羽毛球.之前 Joey 個網店 chocolate-circle.com 有單大柯打去杜拜都係全靠 Juju 搬住屋都仗義相助幫 Joey 包裝.我認識嘅 Juju 喺 Joey 口中同我有一個共通之處,就係都係 visual 人,即係話大家嘅方向感同空間比例感都好好咁話.聽 Joey 講佢最近幾次見到 Juju 都幾十條問題倒落佢個頭度,由教堂到飯枱佈置佢都俾到好好嘅意見俾到阿問題怡童,最緊要係佢幫我地解決咗一個令到我地好頭痛嘅 entrance display 問題,真係好不大嘅 relief! 我喺呢度要同 Juju say thank you. 但係 Juju 請你千萬唔好誤以為多謝完件事就完咗,我相信嚟緊我地個問題怡童會不斷升 le, 真係要靠你幫我接咁啲喇!Thank you first!


text:
Wikipedia:貢獻畀維基百科
維基嘅目的係將整體人類知識匯編成網上內容自由嘅百科全書.為咗呢嗰目的,你可以用以下方式貢獻畀維基百科.如果你想以參與一般維護文章嘅方式畀貢獻,請睇埋Wikipedia:維基維修.大部分需要關心嘅文章都放咗喺Wikipedia:維基維修積壓場.
開戶口
你唔使登入維基去睇維基百科全書,你亦唔使登入維基去修改維基百科全書.基本上所有人都可以係任何時間修改幾乎所有嘅文章,包括未登入嘅人.但係登記戶口係好容易嘅事,而且重有着數.
你可以做乜
文章
維基百科主要由文章組成,而每篇文章嘅文都係要成為正文.維基最重要嘅文章都放喺基礎文章,嗰度有唔同類型嘅文章等你去加,請你揀啲你熟識,又或者你有興趣嘅文章去加.唔好只係整空心文章,要幫文章達到正文嘅標準,因此令佢成為正文候選.另外你亦可以要求未編寫嘅文章,咁樣可以幫我哋了解維基百科重差啲乜野.
重有,寫好文章麻煩畀個類別,可用類別請睇Category:類.
一覽表
一覽表用嚟介紹一列有關文章,形式同文章一樣,但係內容唔係介紹一樣嘢,而係介紹好幾樣相關嘅嘢,例如諾貝爾經濟學獎得主一覽.暫時粵語維基並未引入正表,但如果你寫好咗一組文章介紹同一類嘢,不妨寫埋一覽表一口氣介紹佢哋.另外,有啲嘢唔適合獨立成為一個百科全書文章,好似卡通片人物,但係卡通片人物一覽就好有意義,咁樣編寫一覽表就最好不過.
順帶一提,寫好一個表請喺下面加上「[[Category:一覽]]」,咁人哋識去搵.
圖畫,相
正圖同正相可以令文章更生動,而且一睇就明.如果有正圖正相,不妨加入正圖候選畀大家知.已經編收嘅正圖正相放咗喺Wikipedia:正圖.撳呢度睇乜嘢係正圖.
聲
有啲情況係文字同圖畫所表達唔到,例如粵音點讀,就要用聲去表達.暫時,你可以將聲音上載到 Wikimedia Commons,再用 {{audio|聲}} 語法加入文章內,例如可以參考文章「孲𤘅子」.你要確定把聲可以開放自由版權,侵權嘅聲隨時都會被刪.你亦應該用自由格式(ogg 或 midi)嘅聲,同埋要令把聲清楚,清除雜音.
指南
維基用戶可以利用各個唔同指南搵到一啲話題嘅落腳點,令用戶更容易搵到資訊.要改善維基嘅指南,就要去指南Portal:指南總覽揀一個啱自己嘅去改好佢,令佢符合正題標準.


text:
03 December 2011
台中,奧萬大,清境,合歡山,桃園老街 2011-11-24to28 - Part.02(25Nov)
台中車站 - 好古舊,差唔多100年歷史,係台灣仲用緊最舊既車站,入面有個小小既展覽地放左d舊既火車野,而旁邊既行李房都好舊下,好似舊式游泳池放袋既地方差唔多,但有個先進少少既借書櫃,但有休息時間,哈
20號倉庫 - 車站旁邊既藝術地方,但時間太早冇咩野睇,地方唔太大而且D作品聽講流流地
台中第2市場 - 又係過百年既舊街市,見好多街坊食緊野,比較多傳統野食,不過太油我頂唔順,魯肉飯朋友極力推介,不過咁岩冇開,哈,另有幾檔抆緊豬毛,原來係賣緊黑毛豬,真特別
買左幾個包食過味道好好既饅頭就出發去霧社,去到司機請我地食左個夾心豆干辣辣地非常好食,不過如果唔中意食芫荽陣味就應該唔岩,但講真真係好食,連佢地唔食得辣都覺得非常正,係SEVEN買左D野後就開始上奧萬大,中間順手走左去莫那魯道紀念碑影左幾張相,亦即係岩岩做緊果套賽德克巴萊發生霧社事件既起源地
之後出發上山去奧萬大,中途經過萬大水庫,d水加倒影非常靚,但中途冇停車好難影,之後上高少少停低左影相,但景就真係冇咁靚了,對上有間別墅,真識揀地方,上到去冇咩紅葉,司機話天氣太熱而且又落左幾日雨,係岩岩先至叫做停雨但葉唔係未變色就係比雨打到落晒地,所以紅葉好少,行左兩個鐘度去左奧萬大大橋非常長但都叫穩陣,行番轉頭一直都好好天,司機比我地睇3月既相好多紅葉又見合歡山既七彩色日出,非常非常靚
因要接另外朋友,要番落霧社,我地又食多左個豆干之後朋友就到,但因時間問題,去到日落已差唔多完,只岩岩見得切magic hour尾聲,還算見到佢一面,入到黃慶果園民宿感覺唔錯但因有天窗既房只有一間,所以猜拳決定,哈,我地住左係另一間全木既屋入面,好大,感覺係加拿大澳洲果類山上既屋,不錯
settle好d野後就出發去食魯媽媽雲南擺夷料理,野食唔錯但外表就係一間歐洲式建築,有d唔多夾咁.哈,係等車途中,見到都幾多星,可能因有光既原因所以唔多清,之後過左去seven入貨,d薯片只氣壓既關係,係二千幾既高度脹卜卜好得意
番到民宿出左去影星,天氣都算凍,好似得5-6度,但天仍然唔多清,所以一般

Photo Link <<<<<<<<<<<<<<<
No comments:
Subscribe to: Post Comments (Atom)


text:
2014年6月3日
東京迪士尼之旅2014: 踏進復活節秘密花園
每次講起 復活節 呢個節日,都會俾到我一種充滿活力嘅感覺,呢種認知應該係黎自 東京迪士尼之旅2012,參加過 東京迪士尼樂園 嘅復活節活動之後所留低嘅!欣賞愉悅嘅巡遊,響園內尋覓復活蛋,林林種種嘅特別項目,真係令我玩得好開心!
2013年,東京迪士尼樂園 因為舉行三十週年慶典,所以冇舉行到復活節活動;雖然覺得有啲可惜,不過都慶幸整個旅程依然係滿佈幸福歡樂!2014年,三十週年慶典完滿結束,「迪士尼復活節」活動終於響 東京迪士尼樂園 載譽歸來!
2012年嘅時候,當時佢地嘅復活節活動稱為「迪士尼復活節奇幻世界」,今年嘅活動名稱改為「迪士尼復活節」;意味著,活動主題同之前一樣,不過各個活動項目就會係全新嘅!
而當中最矚目嘅,就係全新嘅復活節巡遊,Hippity Hoppity Springtime!我覺得 東京迪士尼樂園 真係好厲害,每個節日都有獨立嘅主題巡遊,仲要每隔幾年就會作出更新!今次呢個全新嘅復活節巡遊,一共有七架花車,故事講述一眾 迪士尼朋友 帶領我地踏進復活節秘密花園!
花車1: Thumper,Miss Bunny
花車2: Br'er Rabbit,Chip,Dale
花車3: Goofy,Max,White Rabbit
花車4: Mickey,Pluto
花車5: Huey,Dewey,Louie,Rabbit
花車6: Donald,Daisy
花車7: Minnie,Clarice,Marie
有新巡遊,當然都有新歌啦,以下就係 Hippity Hoppity Springtime 嘅完整音樂聲帶!活潑嘅旋律,一聽就令人好想蹦蹦跳跳,我聽咗幾次就已經上咗腦啦,哈哈!
而除咗巡遊,「迪士尼復活節」都仲有好多值得留意嘅項目,其中一個我覺得係萬物錯過嘅係:城堡廣場 嘅節日裝飾!米奇,米妮 等 迪士尼朋友,再加上有好多可愛嘅兔仔出沒!
東京迪士尼渡假區 所製作嘅塑像一向都係好靚好大規模,色彩繽紛之餘仲要整得非常細緻,花朵,蘑菇,復活蛋... 所有都復活節有關嘅題材統統都可以搵得到!
唔單止正中心嘅花圃有一個超巨型裝飾,就連左右兩旁嘅花圃都有額外裝飾!唐老鴨 有豐富嘅田園收穫喎,有一隻兔仔同佢一齊想將紅蘿蔔拔出黎,唔知佢地最後會唔會成功呢?
另一重點項目就係 尋找復活蛋遊戲!響「迪士尼復活節」期間,整個樂園裡面都會放滿不同迪士尼朋友 嘅造型復活蛋,散落於各個主題園區,要搵哂真係一啲都唔容易!
Chip,Dale 造型復活蛋
Goofy 造型復活蛋
Henry,Teddi Barra 造型復活蛋
樂園方面特別為各位復活蛋專家推出 復活蛋遊戲套裝,購買套裝後,只要成功搵齊遊戲指南上面所指明嘅 迪士尼朋友 造型復活蛋,就可以隨機獲得一款復活蛋紀念品!
假如有信心可以將園內最難搵到嘅復活蛋都搵到出黎的話,就可以試試進階版遊戲!其實我玩尋寶遊戲一直都好差,但係我決定到時都要玩下!希望我會成功將吊飾紀念品拎到手啦!
除咗以上提及到嘅活動項目之外,「迪士尼復活節」另外亦有主題商品,節日食品等等... 我相信今次會響 東京迪士尼樂園 感受到一個最開心嘅復活節!我已經準備好踏進復活節花園,將內裡嘅秘密全部發掘出黎!
於 09:09
標籤: 東京迪士尼之旅2014
訂閱: 張貼留言 (Atom)


text:
8 November 2008
今日約左朋友去佢家附近交收,個朋友係某大牌子做Merchant買運動服會平D,所以我托佢買,當然仲有家人和朋友份喇!
佢囡囡早上要學琴,然後2點半要返Playgroup學英文,所以就約2點半,我地去到又未夠鐘,而老公又話肚餓,所以我地就去包吃,老公仲買左我喜歡的〝Qoo〞飲,我當然冇飲.
佢帶埋囡囡一齊來,原來Playgoup係2點15分開始,佢攪錯左2點半,平時係由老公帶,但老公出外工幹.我地坐低睇下D衫,又傾下計,我見囡囡好開心,朋友話緊係喇!佢唔鍾意返Playgroup,老師係外國人或ABC不懂中文,不過,今日唔返明天都要返.我又送左〝雙色旋風〞比朋友,我見朋友收到好開心,我都開心.
熊貓姐姐都係住果區,之後就約佢食野,大家食茶餐時諗今晚食乜?熊貓姐姐提意打邊爐,老公就約埋高達叔叔一齊打.吃完就去買材料打邊爐,好耐未去過咁多人既街市,買齊就回去清洗嘞!
熊貓姐姐換左〝麥麥〞劉德華設計既〝熊Bear Bear〞,之前老公都想換架!可怕我一直都病唔吃得,老公又唔鍾意食,所以老公放棄左.
我都有一塊〝米奇砧板〞係熊貓姐姐送,佢自己都訂左,仲用緊添!我真係唔惜得用.
熊貓姐姐男朋友唔喜歡打邊爐,所以叫左外賣比佢.我地預備好一切,煲埋個湯底,只欠高達叔叔,一到來就可以開餐喇!仲有飯後生果〝無核提子〞.望落好似唔太多野,不過,都有食剩,只係留返丸和菜,呢D緊係由屋主保存喇!
我地去凍肉舖買肥牛有好多款,最貴98蚊/磅,我地就買左第二和第三貴,每樣一磅,左邊78蚊/磅,而右邊58/磅,cheap果隻冇乜人吃,幾乎冇郁過.下次買一磅都得,一碟都吃不完,我打包左回家.我呢排都可以keep到磅數唔上升,唔想前功盡費,所以比平時食少左.
頭先拎既運動裝有套係熊貓姐姐男友,佢人高試左長度差D,但高達叔叔就啱身,咁就讓左比佢,我就再幫佢訂過.我見買左衛衣,又有size就比佢地試下,佢地試左又落左order,當然夾雜埋其他款式.
我食飽飽諗住郁動下去洗碗,熊貓姐姐話佢知點野擺邊會快D,我突然想打麻雀,我提意跑馬仔,大家冇議意.打得真開心,平時打得大會好傷神,而家打雞糊吃得,仲劃一收費出沖4蚊,自摸2蚊.
有一舖熊貓姐姐出沖,而老公被高達叔叔截糊,自此就有一炮雙響或三響.老公第一個比一炮雙響,付給我與高達叔叔,而第二個就係我,付給老公與熊貓姐姐.我掛住睇〝嗚門〞第一次食炸糊,我只係賠比老公啫!之後熊貓姐姐幫我錄起,跟住燒左隻碟比我拎走.
熊貓姐姐男友有玩War game,呢個就係佢個背心,嘩!好鬼重架!我想試下拎時,佢叫我唔好拎會整到條腰,要孭咁多重裝備,真係好辛苦.


text:
今朝早餐係 Hostel 包既,Check-in 時已每位比左一張早餐券,餐廳提供幾款早餐,先選左自己喜歡既餐,比張券佢,然後等叫號碼,我就揀左煙肉煎雙蛋加多士,熱咖啡.
食完就即刻行過去烏菲茲美術館 (Galleria degli Uffizi),只係早上 8 點幾,去到門口一樣係人山人海,好在咁日買倒最後兩張預約飛,依家先可以直接入場,唔駛排隊咋!
Uffizi 可以稱得上文藝復興繪畫集大成既美術館,呢間美術館係喺 16 世紀中葉,梅第奇家族既當代主人科西摩 1 世為左將公國既官廳聚集在一起而興建既建築物,後嚟佢個仔方濟各 1 世將呢到改為展示梅第奇家族龐大蒐藏品既美術館.
由於館內展示住好多名畫,為免影響到名畫既色調,所以館內唔能夠影相.
呢幾幅係最鍾意既,剛好係米開蘭基羅廣場 D 攤檔比我地見倒,雖然係盜版兼劣版既貨式,不過一於拍低作紀錄.
Lunch 就去左維奇歐橋附近既一間餐廳,亦都係旅遊書推介既.餐廳位於地牢,裏面好細,但已經坐滿客人,剛好剩翻最後一張二人枱,即刻比我地佔據左.
成個 Menu 都係意大利文,弊! 唔識睇添! 正喺到估估下之際,坐喺我地隔離既一對情侶主動同我地講呢到樣樣都好好食架! 原來佢地喺嚟自美國架! 又識 D 意大利文,咁我地梗係即刻向佢地指教下啦! 最後喺佢地引導下,我地就成功揀選左自己既心頭好啦!
Lunch at Buca deli' Orafo (好掂! 不過唔平!)
Sparking Water, Prosciutto e Melone (Parma Ham), Ravioli Crema di Latte e Pepe Nero (Italian Dumpling) & Linguine alle Shrimps Mazzancolle
食飽飽後,當然要做下運動,所以就周圍逛.下午茶時間就食左雪糕,D 味道多到唔知揀邊樣好,最後揀左士多啤利及菠蘿味.
最後終於體力不支,喺雙腳就斷之前,就返左 Hostel 上網,休息下! 最後就攞行李去火車站準備坐火車返米蘭.因為唔想太夜返去,怕危險,加上寄存行李嗰到會喺夜晚 11 點就關門,所以我地一定要趕返去攞翻 D 行李,所以我地就坐夜晚 8 點幾既火車返米蘭.
食埋 Dinner 先坐火車又趕唔切,太早食又食唔落既情況下,最終喺要買 McDonald 餐喺火車上食.通常旅程既最後一餐我都會特別豪,估唔到咁次竟然要食 McDonald,不過大家千祈唔好睇少呢個香港叫《足三兩》既餐,計埋包茄汁要成 Euro 7.1 架! 都好貴架!


text:
初時仲以為西藏這個落後的地方應該係無乜購物點,仲唸住只係可以比個萬幾蚊團費就已經可以,誰不知我個如意算盤打唔響,今次個團共去了三個購物景點,而這三個景點都係國營的商場,所以購物都有保障.
出發前老豆話如果去到西藏有D 乜係開左光叫我記得買返嚟比佢地,既然有要求咁我都要照單全做,開左光GE 會係D 乜就係天珠,我總共買了3粒老天珠,仲有證書家,唉本來唸住乜都唔買家啦,點知呢D 天珠又用左我幾千蚊,當然啦如果起香港買天珠真係超貴,仲要無我今次買到個D 咁靚,算啦當賺返個團費囉!
最後個個景點係去買藏藥,見藏藥又係好出名,加上有一D 成藥話食完一個療程後可以更治高血壓,大家都知當患上高血壓後,降血壓藥係會跟住一生一世,既然有一個藥物可以永久根治,個少少錢我都唔想慳啦,就係咁我又買左D藏藥,仲買左兩種藏藥材回家,真係估唔到個少少藥材,每包都幾貴吓,於這個景點我又買左幾千.加加埋埋我起西藏淨買都差唔多用一萬...破產啦
!
唸唸下我買左咁多野應該都賺得返個團費啦...
賺唔晒成個團費我估一半都賺到啩
天珠:上排個三粒天珠已經開光,亦都係最貴個三粒.店員話要一個星期後先至可以打開,仲要用陰陽水浸下粒珠先至可以戴.(因為我買完就影這張相,所以影唔到粒珠個樣,返到屋企即刻派晒比屋企人,所以都費是再問佢地拎返嚟再影相!)
於八廓街買到的小飾物及轉經筒
西藏的特產牦牛肉乾,走個時起機場見到有得買,仲平過這間國營超市.
買給自己的手信就有兩條披肩及一個假的轉經筒,這個轉經筒係比較貴的一個RMB15,起無意中比我發現完來個轉經筒頭頂有一張藏文的經書,雖然係假的但係都幾有特色!
這兩條披肩係我堅持要買比自己的,雖然又唔係好靚,但係點都想買返小小野比自己作為一個紀念品.


text:
我屋企樓下有間麥當當,由屋企行到落間麥當當只需數秒,尋日我又不由自主咁入去買野食.
我見到有新產品叫「新地蘋果脆」,10蚊.我心諗,新地6蚊,蘋果批5蚊,就算佢真係咁冇人性咁比番兩樣一模一樣嘅野我,都有著數,於是我就叫左個外賣.原先都以為佢會稍為有啲 packaging ,執返好個外型先比我,真係估佢唔到,佢真係就咁比一個蘋果批同一個新地我.我真係好想大聲嗌回水,大叫唐唐個句「你呃人,你講大話」,啲士多啤梨果肉係唔係比麥當勞叔叔食左,新地雪糕得3個圓周,少過兩蚊新地筒.
將兩樣野擺埋一齊就係一個新產品:
我望住呢個「蘋果批同新地雪糕雙併」,我心諗,將杯可樂同雞翼分開比我,係唔係新產品「可樂雞翼」.開包茄汁,放包薯條入去shake ,係唔係茄汁味shake shake 薯條呀咁.
其實咁多年,我都覺得麥當當真係好有創意架…
>我仲好記得「點jack」遊戲,個個「點jack」好似碎屍案咁比人斬開4碌,只要你集齊4件身體部份,你就可以365日,日日食麥樂雞.當時我有個auntie中左,送左數十張比我食用,我而家我諗返起食個啲係過期肉,真係覺得自己個段日子,同日日係停屍間咬腐屍係冇分別.
>我又好記得麥當當一次推出18 件麥樂雞,我真係好震撼,我真係好鐘意食麥樂雞.我冇諗到麥當當竟然由零售麥樂雞,變左批發麥樂雞,一打打咁賣.
> 早幾個星期,我去佐敦間麥當當,見到啲位一格格咁,我望住食緊野個啲人,真係覺得佢地好似家禽,農場啲牛隻咪每隻牛有一格伸個頭出來食野嘅,真係咁迫你都諗得出,真係好想讚佢叻仔.
曾幾何時,我覺得麥當當係「秒秒鐘歡聚歡笑」的地方,個開心樂園餐外賣盒我都玩到一日.我都曾經相信麥當勞叔叔係個好人,我呀媽炸野都要蒸一蒸,無你我真係品嚐唔到炸野.但點解你賣過期肉衰左,守行為呢段期間都hea 做,唔改過自新.今次個新地蘋果脆真係令我對麥當當徹底死心.
PS. 話分兩頭,有一樣新產品,我真係好想麥當當推出,我真係好想係個熱香餅上面加個新地雪糕,但新地雪糕要11點之後先賣,熱香餅又11點前賣,佢兩個真係「只差一點點先可以再會面」,如果真係出,我唔洗星期日去café 排pancake 雪糕,如果加3蚊可以擠個新地係我個熱香餅度,我食番麥當當啦.
原文連結


text:
紫色皮梳化卡位尤其舒服
感覺舒適,好乾淨,好企理
廚師忙碌中,不便打擾~~~
視覺上更大
但我成晚望住盞燈,好光
等到夜晚11:00,熄燈之後
嘩!!!氣氛唔同晒
6:30坐到11:30,坐咗5個鐘食一餐晚飯
唔係上菜遲呀,係因為大多嘢要問經理
呢個係咩呀?個汁係咩呀?點解嘅?點整架?....
好一個天真無邪嘅少女不斷發問
女經理erica無黑面,仲笑容滿面逐一解釋
如果女經理都唔識,仲幫我地入廚房問廚師
如此體貼服務,可以去邊間餐廳搵到?
南薑汁米茄子
大家睇到茄子表面好油呵!!!
其實一啲都唔油
係平時食普通茄子無的
醬汁係南薑汁,有少少苦苦地,又有少少辣辣地
好一個特別醬汁
無骨鴛鴦海南雞飯
上枱時4人嘩聲四起
食物鋪排已經係視覺上享受
加上用上畫畫嘅水彩碟
即刻覺得好有藝術氣質
雞肉咬下一口,已經知道唔係雪藏雞
為咗確保肯定,叫經理老師過黎問一問
果然係新鮮雞
雞皮爽口,雞肉嫩滑
隻雞入晒味
兩款雞都唔需要再蘸任何醬汁了
雖然佢比咗三款醬汁比你
佢係一碗班蘭飯
我係一個唔食飯嘅人
我都食咗幾啖
青檸檬香葉茶
每人飲咗兩杯呀
香葉滲出淡淡檸檬香,好消滯開胃
又可以清一清味蕾,等待下一道菜
水牛芝士冬菇
冬菇底釀咗芝士,趁熱食呀
如果唔係,芝士唔會流出黎架喇
芝士配冬菇又真係好夾喎
密封優質牛肉配芥末歐芹
我簡單地叫佢作生牛肉啦
下面白色一絲絲係蘿蔔絲
我係一個好鍾意食牛嘅人
但講到生牛肉就真係...
班蘭雞翼
唔...無乜班蘭味
不過,我隔離嘅王子望一望我 : 咁重班蘭味都話無班蘭味?
我無出聲應佢喇
各人口味唔同,或者...我食得比較濃味呱
仲要係破柴雞翼,真係夠晒細心
佐酒一流
脆炸紫蕃薯
係唔會停到口嘅小食
咬一口,香濃蕃薯味慢慢滲出
好食好食
呢個時候,廚師都走出黎解畫喇
呢個係 : 意大利青瓜
吓!!!!!!!!!!!!
呢期當造至有架咋
上面橙色一隻隻係櫻花蝦
連青瓜皮食,一啲都唔嚡口噃
仲有少少似脆玉瓜添
個醬汁至攞你命,香到不得了
好香人參味,但無人參味咁搶
廚師又解釋喇 : 係肉骨茶 + 當歸
再一次吓聲四起............................
平時亞媽差不多要揸住雞毛掃,迫我都唔肯飲一啖嘅當歸湯水
今日一小羹一小羹慢慢地品嚐
係要用到品嚐呢個詞彙
我要帶亞媽黎食下至得喇
我唔記得咩魚,只係記得無鱗魚
馬拉醬羊肋骨肉
五香清湯,每人一小碗,試下個味
帶子配釀蘿蔔
帶子鮮甜,好好食呀
喇沙醬虎蝦
一支支的係胡椒葉
蝦身結實爽口,正
我地又要有,靚到吖
未上枱已經虎視眈眈
呢粒係洋蔥仔
赤貝爽口鮮甜
可能係因為經過長時間烹調
所以,南薑味已揮發


text:
由Simon屋企出發,用咗三個幾四個鐘終於到San Diego,再用將近一粒鐘穿梭於各街道酒店搵位泊,先求其起間Cafe買份sandwiches做lunch,因為埸內都係好似HK一樣坐地起價... (全世界都係咁做生意... 好正常?).但係都已然好滿足,好期待,只係搵泊位時覺得有d唔好意思,原本Simon一條友泊架bike好易搵位,但原來佢根本一d都唔在意,幕後原因係...
s_san_diego_convention_centre_ext_s
抵達Convention Centre,座building成條街咁大,人龍亦成條街咁長,相比HK漫畫節有過之... 好在Mark早幫我哋排定,之前仲幫我哋搵位泊車添,幕後原因又係... 我哋排個條已經係預先register咗,但都排成半粒鐘先入到... registration area間Hall *0*
Registration area
Upper hall interior- registration area
b
成個Comicon分為幾個Hall,最大最主要都係Movie, Cartoon & Animation Hall,好多artists都會 spend幾日起度,睇到攰番酒店第日再睇.我哋只係stay幾粒鐘無可能睇得晒,時間關係(其實係Simon喜好關係)先到Movie Hall,今次先post cosplayers睇睇~
當Elvis Storm trooper遇上 Invisible women
b
左邊玉臂,唔該借借 (點解質素可以咁參差?)
好_不妨一睇再睇
再近d,佢望過嚟喇!
人去「場」空
Scale down ver.
呢個世界唔一定CG,唔到你唔信
換另一個角度睇睇
場內尚有大量cosplayers,其他仲有全身塗綠紮頭帶紙皮忍者龜,車胎dum肉原子緊身衣波鞋隱形女俠,一家大細全身塗藍童話裝... 可以入眼的大概只有以上幾位.


text:
2014年9月4日 星期四
[是日踩單車] 昂坪大佛
路線: 東涌 - 昂坪大佛 - 東涌
用時: 六小時左右
距離: 38.03 KM
日期: 2014年8月28日
相機: HTC ONE
是日去挑戰踩單車去大佛.今次條路十分辛苦,因為有大量上斜,仲要唔係普通嘅斜,好多斜路都係1:10以上.但我地都冇放棄,抖下又踩下,零推車,慢慢慢慢咁上,最後都去到大佛.
我地係塘尾路果條村果到食個lunch,然後就開始沿東涌道踩去南大嶼山.東涌道呢段路非常非常辛苦,成條斜路都好斜,冇咩地方會係平D,所以中途我地都要停左好多次先上到伯公坳.有辛苦的上斜,就當然有舒服的落斜,一路向下滑,唔洗十五分鐘就到底.之後,我地就沿嶼南路一路踩,每經一個海灘都落去睇一睇,但因為係平日,所以冇咩野睇.
因為嶼南路都算係一條平路,所以好快就去到石壁水塘,亦即係要面對另一條長斜的時候.羌山道雖然冇咁斜,但因為之前踩東涌道都冇左半條命,所以又係覺得超辛苦.之後再踩埋都好斜嘅昂平路就到昂坪.
係昂坪休息完之後就沿昂平路接深屈路落山,又係唔洗幾耐就到底.之後穿過D村路出返去東涌,途中有兩個地方可以睇到飛機,一個係碼頭,一個係亭,我地係呢兩個地方都停左陣.之後踩多陣就去返東涌.
位置: 香港昂坪
訂閱: 文章 (Atom)


text:
話明懶人版就當然要快靚正,難度又唔高啦!首先預熱焗爐,set 華氏395度.
我碗叉燒太約10舊左右,切粒.小洋蔥半隻都係切粒.半隻都切都我標晒眼水.而塊現成係超巿買嘅急凍酥皮就要拎出來攤開,等佢軟身.
燒熱少少油,落一粒乾蔥頭粒爆香,下洋蔥粒炒至軟身,放埋叉燒粒炒多幾下,落半湯匙叉燒醬,水兩湯匙,炒勻後,依濃度用粟米水(一茶匙粟粉,一湯匙水)埋獻,上碟放涼.
急凍酥片軟身後可隨意切成圓形,長方形或方形,原食譜是圓形.我則選擇將酥皮像九宮格般分割成九塊四方形,咁就成塊酥皮用晒唔會浪費.
放適量叉燒料在酥皮上,唔好貪心放太多,小心收唔到口呀!搽少少水係四條邊,斜角對摺,壓實封口,放係焗盤上,再掃一層蛋汁係面,焗好出來會金黄色好靚,最後用叉拮兩下,等焗時個酥皮透到氣.我屋企冇芝麻,所以冇放d係面.
好喇!入得焗爐,焗15-20分鐘左右.我焗到咁上下就靠對眼去段估,因為家家焗爐不一樣嘛!
變咗金黃色,脹卜卜就搞掂啦!
嗱嗱嗱!咪話我唔提醒大家,凡係乜酥物酥都超級肥架!一件起兩件止好啦!食肥咗咪賴鬼我兼掟我鳮蛋呀!
仲有係唔怕麻煩嘅烘焙高手,可以自己搓酥皮,街外急凍嘅預咗一定有防腐劑.明未?
食咗件超肥下午茶,dinner仲唔補下飛咩!
點呀?呢碟雞肉沙律個賣相得唔得先!喪食唔怕肥,最緊要識補飛!


text:
半年前,亞視如大家所願熄機執笠,新台ViuTV以「實況娛樂」作招徠,一開始網上攻勢停不了,但半年結算,ViuTV收視回落,有指開台3個月已經蝕6,800萬,ViuTV搶收視唔成功但大台TVB收視亦唔見提高.睇返當年HKTV開台唔成,轉戰網上平台,網上電視收視慘不忍睹,到底係咪因為電視已經追唔上時代,要被淘汰?
呢半年,TVB黃金時段平均收視只得大約20點,推出嘅重頭劇都不復當年勇,收視差評價亦差.而ViuTV雖有網上關公加持,《跟住矛盾去旅行》真人騷打破香港電視台嘅一貫模式,一開始勢如破竹,佔據政治,娛樂新聞版,但新鮮感過後,無論係收視定係節目質素都被評有待改善(特別係清談節目).劇集《瑪嘉烈與大衛系列—綠豆》雖然口碑好,但有指收視都係同亞視未執之前差唔多,至於網上點擊率即使高,現階段亦難與TVB抗衡.
《跟住矛盾去旅行》 長毛與曾鈺成
TVB重頭劇《張保仔》收視口碑一般
新世代一部手機走天涯,好多人已經唔會趕返屋企睇電視,電視台又可以點樣挽救? 小編相信一切都係同質素有關,就算大家唔再坐定定上網睇電視,都一樣會網上重溫.睇電視係一種娛樂,只要電視台能夠做出有質素嘅節目同劇集,相信大家都會好似追韓劇同追歐美劇一樣,幾艱難都會去搵去睇,你話係唔係?


text:
黎緊有聖誕假同SEM BREAK,相信大家都想去旅行輕鬆下.小編相信大家都有可能諗過去歐洲,但係又驚歐洲洗費會好貴.尤其係想去幾個國家嘅時候,又要搭火車同飛機,分分鐘交通費都佔左大家成50%嘅旅費.今次窮L小編會同大家分享下歐洲跨國交通嘅攻略,幫大家旅行時慳番筆!
仲買EURAIL PASS? 跨城跨國交通攻略幫你慳番幾千蚊
正常邏輯之下係機票貴過火車票架嘛,但係喺歐洲依度,呢個邏輯係調轉!歐洲火車係貴過其他交通工具.不過因為好多人通常都會唔想煩就買Eurail Pass,貪佢可以無限次使用,啱哂長途旅行嘅Backpackers.之不過就Eurail Pass比較多限制,又限時間,又一定要鄰近國家先用得,所以都未必可以用得盡.
小編推薦:
所以小編會為大家推介下唔同嘅網同Apps,將自己嘅交通費降到最低.
例如:搭巴士由威尼斯到羅馬只係要15-25歐元(EUR €),平過搭飛機.
搭飛機嘅話由倫敦去柏林只需9.99 英鎊(GBP £) ,你又信唔信呢?
歐洲廉航 - Ryan Air
如果有細心留意開Skyscanner嘅話,一定會留意到Ryan Air呢間航空公司.基本上Ryan Air有開放嘅航點都係最平,大部份價錢都係 £4.99 –£9.99.
佢同Skyscanner 一樣,如果大家用價錢黎Plan行程嘅話,你可以揀Anywhere 然後佢就會列出唔同航點嘅價錢同日子.
實在太多航點啦!又唔知果個城市或者國家係邊個位置.得,無問題!仲可以咁.
Ryan Air 提供左3款嘅瀏覽頁面比大家,各有好處,唔洗擔心!呢個小編稱之為Google Map嘅版面,一次過顯示哂有邊啲航點,Click落去仲可以即刻睇到價錢同埋幾時有航班.會唔會太方便?
咁當然啦,佢平到咁當然有限制啦.Ryan Air如果要寄艙就要係book機票嘅時候選擇買15kg 或20kg嘅附加費,所以最好計埋費用之後同其他廉航比較下.而手提行李最多1件,唔可以超過10kg.Ryan Air嘅counter通常都設有行李架比各位度下個Size.至於捉得緊唔緊就見人見志啦,不過歐洲機場成日都會見到遊客係咁執行李或者抽走唔要嘅野.小編冬天歐遊個時仲見過有外國人將個背囊五花大綁,扎到勁細,甚至乎將D大褸同衫褲全部著哂上身黎減低行李嘅SIZE添!
Busradar – 查詢歐洲長/短途巴士
好啦,講完Airlines就到巴士啦!Busradar入面列List哂所有歐洲長短途嘅巴士路線同價錢.歐洲旅遊巴士嘅價錢唔同火車同飛機咁會隨日子浮動,無論時間同班次,基本上每日都一樣.而且通常都係個幾間,Eurolines,FlixBus,Megabus同埋Buscenter.it.Eurolines同FlixBus嘅網絡比較大而且出名,Megabus喺英國就比較常見,而Buscentre就集中喺意大利路線.每間公司提供嘅服務都係一樣,無話邊個特別好.
歐洲旅遊巴士係雙層,會提供廁所,Wi-Fi同電制俾乘客叉電.
Busradar仲會顯示埋旅遊巴士嘅班次,停車地點同時間.
Busradar有自己嘅Apps,而且非常方便仲易睇過喺網上面搜尋.
買完車票之後就會收到Email通知,入面嘅QR code到時比車長Scan完就可以上車.
Rome2rio – 查詢全世界嘅海陸空交通
呢個網同Busradar差唔多,都係用黎搵巴士嘅,但同佢唔同就係Rome2rio比起Busradar強大好多,原因係佢可以睇哂海陸空所有嘅交通.
而且仲可以彌補埋Busradar搵唔到嘅旅遊巴士路線.因為大部份歐洲旅遊巴士公司設立嘅路線都係比較多人去.而比較偏遠或者交通不便嘅地方,例如由雅典到希臘中部德爾菲(Delphi)就只有希臘國內嘅巴士公司營運.班次唔多,少人去,所以價錢都會貴好多.
咁上面所介紹嘅網都有自己嘅Apps,但小編覺得最有用嘅就係Busradar同Rome2rio,因為當你要去鄰近國家同城市果時,知道搭巴士係咁平嘅話就緊係揀巴士啦.小編之前以用窮遊方式歐遊成個月,交通上面嘅安排都係靠呢兩個搞掂,唔洗靠旅遊書添呀!
相關文章:
>>> 用十蚊由倫敦去巴黎?
▲認識KKday▲
KKday-世界旅遊體驗網站,在全球 54個國家,174 個城市, 有 5000多種不同的行程與體驗. KKday內有最特別,最意想不到的的世界行程體驗!不論你想當一日忍者,乘坐直升機享盡奢華旅程,還是你想要與猩猩共進午餐…KKday滿足旅人不同的喜好.KKday幫你省去在各論壇爬文找資料的麻煩,一站解決安排行程的困擾!現在,想來一場與眾不同的旅行就來KKday找行程,一起去冒險吧!
KKday 網頁: www.kkday.com
KKday Facebook: KKday


text:
水庫草坪真係買少見少,因為好多都俾政府封咗
但係今日去呢個樂富海水配水庫草坪就仲去到!
我哋今早起身慢吞吞咁起身再落街食個早餐
約咗朋友喺樂富圖書館門口等!
由港鐵站行出嚟轉左向樂富廣場上斜咁行
行到盡頭就會見到有條樓梯
樓梯轉彎位就會見到呢個咁大嘅指示牌
上到去接埋D朋友仔就沿住聯合道對面嘅富安街直上山
沿途見到右手邊有一條樓梯,仲插住好多塊警告牌喺度,有電電好驚!
行山必備/指定動作:執樹枝!
哥哥好開心周圍跑跑跳跳!
行到呢個位置會見到水庫入口
但係有鐵閘封咗!喺呢個時侯以為咁黑仔連呢度都俾政府封埋
但係我喺facebook見到有人11月先嚟過!
不過大家唔駛驚...原來只要轉左繼續行就可以去到
喺呢個時侯提提各位右手邊有個公廁,大家如果人有3急就去咗先
轉左再行前兩步就會見到呢個水庫閘1960(老過我呀)
再行前2分鐘就會見到一個大轉彎位同埋有條小斜路行落去
原來係一個小涼亭,涼亭俾樹包圍,我哋都去到時都見有兩個人喺度瞓緊覺
轉埋呢個彎行上去就見到大草坪啦
呢度個正確名稱叫做「樂富配水庫休憩花園」
嘩Waaaaa!真係好大喎
以我估計差唔多有三分二個正規球場咁大
今日1月1號正直冬天,但係見到草坪嘅草都好靚!
最重要係我成日講嗰樣「最緊要少人!」
喺我連舖地下都未預備嘅時侯
就即刻掉個足球出嚟俾佢哋玩,唔好阻住我哋Set場!
呢個草坪最特別地方係中間分出3條磚路
哥哥之後就走去爬樹!同朋友仔執樹枝,呢度仲有幾棵樹斬咗可以玩梅花樁
我哋喺大樹下舖咗地墊野餐!
媽咪們晒冷!喺呢D時侯通常女人都會將平時唔會做俾老公食嘅嘢做出嚟同大家分享
小朋友就最開心不過!唔駛做,又食又拎!
呢個係咩姿勢呢?少林功夫定醉拳
喺呢度最麻煩一樣嘢就係去廁所
小朋友輪住話去廁所,我要帶佢哋去完一個又一個
2016第一日梗係要嚟番張全家幅!
跟住仲拎住部相機影螞蟻,搵小昆蟲!
連我都瞓咗喺草地度倒轉同佢哋影相,加埋今日咁好嘅天氣真係好舒服!
玩到三點幾我哋就準備落番山
上山落山都只係十五分鐘
落番嚟樂富廣場就去茶木High番個Tea
下一站>>CLICK HERE!
(飲飲食食)樂富 樂富廣場 茶木‧台式休閒餐廳 TeaWood Taiwanese Cafe & Restaurant
全部都好好味!!!!!
地址
免費


text:
小弟應該是前世講太多粗口,或其實是現在身體響起了什麼警號不知道
再加上天生櫻桃小咀,所以每年都很容易冬天一爆便爆到夏天.
由細到大基本上什麼低價潤唇膏都試過, 所以得出以下心德:
1. 什果X 同一般平價 系列潤唇膏入面有比較多科學品, 有敏感既人會對香料敏感生唇瘡~
2, 無味既唇膏或乳木果味雖然唔會令人敏感, 但係如果你爆得勁既話加上你甩皮果陣味好難頂.
3. 甩皮甩得勁買粗身用起上黎無禁核突.
最近買左幾隻新唇膏, 諗住轉下,
施巴lip defender
潤程度好好,爆左既都好快埋口
但係本身支唇膏完全香味,翻搽幾次之後乳木果味令人幾難頂
1.Vaseline Lip Therapy 蘆薈味 $25 @ 萬寧
2.Avene cold cream lip balm $45 @ 卓悅 (有d地方賣成舊水唔知有無分別)
3. DR. HAUSCHKA 之前用開呢隻, 現價約hk$100 @ joyce beauty
其實睇呢度黎講DR. HAUSCHKA 係最貴, 但你出去睇好多牌子既潤唇膏而家都接近100蚊,
首先Vaseline果支, 我諗大家用過凡士林都會覺得好正, 所以我都俾佢昆左, 仲要係朋友推介,首先呢支野係無敏感問題既. 質感偏稀, 呢個就係問題, 因為你無法厚敷, 所以好難做到急救效果, 而且滲透性麻麻地, 抹咀之後無左9成索唔到入去.
Avene 果支係 之後行街本來想買 DR.HAUSCHKA 搵唔到 joyce beauty 又無藥房, 就去SASA, 卓悅行下, 見到有Blistex 不過無興趣, 見到有子彈頭,都無興趣, E~? 居然見到有Avene 既潤唇膏, 因為之前用過下佢d 洗面覺得都幾arm 敏感人用, 再加上佢支 水又好似幾水錦, 於是主觀投射支唇膏用左都有呢種感覺
買左番黎即用, 即刻感覺都覺得普通, 首先之前果支叫太稀既話, 呢支就係太稠, 勁黏,好似漿糊筆, 其實呢支對傷口既治癒情況都OK, 潤度都可接受, 但有一個好攪笑既問題, 就係佢唔知溶點高定易起膠定咩, 厚敷既話, 好自然查完都會"梅下梅下"個咀, "梅下梅下""梅下梅下"
查得兩次唔抹既話, 就好似用漿糊畫鬚或子母奶廣告錦成口白色, 令我諗起中學時有個好多野講既老師一路行山一路講野, 講到成口白泡個樣.
希望可以快d 用曬呢兩支, 之後重投 DR. HAUSCHKA既懷抱, 因為首先呢支野係粗身實手, 中間無窿, 唔會有蝕住死皮既問題, 第二支野係橘味, 仲要無敏感問題, 再加上搽左真係好潤, 同埋吸收得好, 好快好.
如果你爆到九彩?後記-如果大家爆到九彩既話, 唔怕有副作用既話可以試下用喜療妥之類醫瘀腫既藥急救下.因為呢類藥係活血類西藥, 茶左超快埋口( 聽講 )不過記住唔好查落舔到既位置, 好番就唔好搽.
posted from Bloggeroid


text:
但冬天皮膚容易乾燥, 轉天氣亦較易引起過敏, 所以美白最重要係留意美白成份外, 高保濕既質地都唔可以忽視, 不過近幾年都用過唔少美白產品, 相對起以前, 補濕效果真係改善左好多, 有啲除左美白,補濕仲可以抗老化添, 真係越黎越方便, 一支就可以滿足晒我地又貪靚又要方便既生活方式.
美白大家第一款諗到既產品當然係使用濃度較高既美白精華啦, 除左效果明顯外, 一支起碼用 2-3個月, 咁就可以持續 keep 住美白啦, 精華係全面使用, 可淨白肌膚, 均勻膚色, 但如果好似我咁有唔少斑斑既話, 就最好加多支重點去斑精華, 只點係色斑或暗瘡印位置, 咁膚色就更加均勻, 唔會一撻撻啦!!
其次就係大家都好鍾意既美白 mask, 敷 mask 效果會好明顯, 敷完會即時白 1-2度, 不過效果最多維持 1-2日, 所以我就唔會買啲好貴既 mask, 反而平平地但敷密啲, 效果仲有效持久添, 不過選擇時都要小心, 唔好用啲太刺激既成份, 有啲 mask 為左效果明顯, 會加雙氧水或螢光劑添, 真係好恐怖呀~~
當然預防勝於治療, 做好防曬比起曬黑出斑後先美白更重要啦, 所以我一出街就會搽防曬, 就算冬天,落雨都唔例外, 點懶都會用有防曬既 makeup base 或者日霜, 因為曬一陣, 未必即時變黑或出斑, 但紫外線既傷害已經係皮膚底層積聚架啦, 另外大家都只著重面部防曬, 其實身體都唔可以忽視, 尤其頸部添, 因為好多人都會頸黑過塊面, 化妝後好易會有戴面具既厚粉感覺, 怕黏 lup 可以用有防曬既 body lotion, 總之點都好過咩都唔搽呀.
如果真係曬得好勁既話, 我都好鍾意用美白 Toner 敷返個 Lotion Mask 急救架, 效果真係唔錯, 補濕舒緩降紅, 3-5分鐘就搞掂, 重點係化妝棉一定要夠濕.
除左外敷, 內服其實都有效, 因為色斑有時係肝排毒唔好而形成, 所以朝早飲一杯暖既檸檬水, 有助排毒, 又有維他命 C 抗氧化, 咁就由內靚到外啦, haha
以上都係我既少少分享, 希望你地唔好嫌我長氣啦~~


text:
2015年5月1日 星期五
首爾仁川 – 月尾島之快活悠閒一天遊
仁川?有咩好玩呀﹗唔係得機場咋咩?如果潮友你係咁諗,咁就錯了﹗仁川仲有一個好細既島叫「月尾島」,有啲淡水老街feel,又有啲似荔園,總之就係一個可以令你遠離煩囂都市嘅好地方﹗P.S. 仲係好多綜藝節見嘅拍攝場景添 (如:Running Man, 超人回來了, 兩天一夜, 我們結婚了‥‥‥)
去月尾島嘅車程大概90分鐘左右,雖然有啲遠,但係都值得一去嘅﹗一落巴士就係文化街,有啲似台北嘅淡水,左手邊係一排串燒店同海鮮店,右手邊就係一望無際嘅大海﹗因為好近海嘅關係,呢到嘅海鮮全部即日打撈,保證新鮮,潮友們可以選擇喺開始旅程前喺周圍嘅食肆食返個海鮮大餐,食飽飽再上路﹗
行過左文化街,黎到呢個迷你樂園﹗望落去雖然有啲殘舊,但係正正係咁,反而有啲似以前嘅荔園,突然覺得好有親切感﹗唔好睇佢地方細細,其實有好多種機動遊戲可以玩,碰碰車﹑海盜船﹑摩天輪﹑仲有PND最期待最想玩嘅Disco PangPang﹗喺綜藝節目睇人玩就睇得多,無理由黎到唔玩返轉﹗PND玩後感係:一個極攰極危險極有人情味 (?) 嘅機動遊戲﹗攰在要捉到欄杆好實,玩完手臂內側瘀晒;危險在無安全帶,好容易飛出街;有人情味在哥哥仔見你飛左出位/拋到跌左個電話,會停一停部機俾你重新準備先再「折磨」你‥‥
玩完一輪機動遊戲,仲有時間,可以上埋展望台睇日落﹗呢到無高樓大廈,無空氣/光污染,可以好清楚咁望晒成個月尾島同埋個咸蛋黃,仲有陣陣海風吹埋黎,真係舒服到唔想走﹗
點去:去到仁川地鐵站轉2/23號巴士,月尾島站落
訂閱: 張貼留言 (Atom)


text:
司徒瑞祈攣到爆
Face
2010年09月29日
呢張相上面加上 JIMMY WATER(司徒瑞祈花名叫阿水,即係 water囉!)鬼咁肉麻.但司徒瑞祈話自己同相中人 Jimmy一啲都唔熟,但男人老狗搭晒膊頭影貼紙相,都好難令人信佢哋冇嘢囉!
FBI星期日晚呢頭先睇完 TVB奀星司徒瑞祈喺《名人廚房》節目開餐,嗰頭喺高登討論區就發現一條名為「移花接木床照」嘅標題,主角正係現年 31歲,曾被揭爛賭又做過港隊飛魚嘅司徒瑞祈同一位男性密友喺 09年影嘅啜面床照,相中阿水瞇晒眼,表情冧到爆.
FBI就喺週一( 27日)搵阿水問佢係咪基,佢見到啲相就好淡定話:「我同 Jimmy(相中人)唔熟喎!唔記得咗邊度影喇!(親密到玩錫面都唔熟?)嗰時我應該瞓緊覺,男仔梗係會玩得親密啲.」
其實出道 6年嘅司徒瑞祈一直同女星零緋聞,冇女友嘅佢又經常被影到同男性朋友出雙入對.佢亦坦白話:「身邊都有唔少 gay friend追自己,但我完全唔過電囉!我淨係鍾意女仔 o架咋!」咁又同男性密友又攬又咀?講唔通喎!
嗰時我應該瞓緊覺!真實對白
本週一,司徒瑞祈一聽見 FBI話發現佢同男性密照,佢即刻飛車撲入壹傳媒大樓向 FBI解釋.
床上啜面
阿水俾同性密友 Jimmy啜面相喺網上惹來唔少討論,有網友指:「好惡心!」佢雖然話自己當時瞓緊覺唔知乜事,但睇落個樣勁冧喎!瞓咗都識笑?
頭黐頭
呢輯相明顯係床上自拍,但司徒瑞祈死口唔認二人關係,仲堅稱唔記得影過呢啲相.
司徒瑞祈入行 6年,零緋聞.不過佢就經常跟男性友人出現,上年就跟圖中呢位戴 cap帽少男去睇 at 17演唱會.《蘋果日報》圖片


text:
2015年1月2日 星期五
Christmas Party 2014
基本上我要食既品種,係好少既,所以呢D閂埋門,相對上食物款式比較少既自助餐,反而較適合我.
熱盆我其實冇乜掂既
芝士我亦唔記得咗有,因為係另一角
冷盆都好多
沙律菜,冇乜空間俾佢啦.
磨菰忌廉湯
長腳蟹,翡翠螺,生蠔,蝦,青口等等,全部都新鮮可口.
甜品最豐富
單睇都開心
咕咕力又多
其實房間入面兩邊食物都一樣,魚生,壽司,火雞等等就放中央位置.
我地坐咗八號檯
檯上既拉炮入面既小禮物係手袋掛勾
同埋不鏽鋼筷子,我初初仲以為係老花鏡添!
同事一開始就食生蠔同蟹,佢地激讚,兩樣質素都高,生蠔好creamy,蟹肉亦好鮮甜,又唔會太咸.
我習慣一開始先飲熱湯,再嚐一嚐好幾款刺身,都仲有好幾款如甜蝦之類,我唔食既.
我食既冷盆,淺嚐即止,食完呢碟就食第樣啦.
魚柳相當出色,我亦嚐了一點冷盆:一粒蝦,一條青瓜,一粒蕃茄,一粒水牛芝士,一片煙三文魚.
再食個包,飲D湯
再食熱盆既西芹炒蝦仁同兩件魚柳
你睇下魚柳既纖維,就知D肉質幾咁滑漏.
甜品都係淺嚐好啦,呢碟我地三人分吃,每樣都切開佢,大家試D.
我都有被抽中玩遊戲,仲係最高分果組添.首三名既組別,每人得到$500現金獎,算多份聖誕禮物咯.另外員工獎就每人一張屈人寺現金券,可算皆大歡喜.
4 則留言:


text:
我又整朱古力磚喇!今日試做咗咖啡味,煮緊果陣時已經香到暈喇!
不過整完呢次之後,都會有一排唔再整喇,最快都要等到秋涼先會再整,因為天氣實在太熱,啲朱古力喺雪櫃拎出嚟無幾耐已經係咁溶,軟身到呢,簡直可以整成咩形狀都得!好彩我醒目,見到啲朱古力好似唔係好對路,嗱嗱聲即刻影低呢幅相先,如果唔係,呢篇 blog 就會成為第一篇無成品相片嘅 blog 喇!
材料:
朱古力 135 克
淡忌廉 100 毫升
麥芽糖 10 克
即溶咖啡粉 1 湯匙
可可粉 適量
以上材料份量可做 12 厘米 X 15 厘米朱古力一底.
- 將淡忌廉,咖啡粉同麥芽糖倒入煲內加熱.
- 當咖啡粉同麥芽糖完全溶解並與淡忌廉拌勻後,倒入朱古力內.
- 攪拌至朱古力完全溶化及與忌廉混合好.
- 將朱古力漿倒入已墊入爐紙嘅長形模內,輕輕掃平表面.
- 放入雪櫃雪至凝固後,喺表面灑上可可粉,之後反轉再灑可可粉.
- 將朱古力切成粒狀,之後逐粒放入裝有可可粉嘅碗內,將其餘表面均勻沾上可可
粉即成.
Notes:
- 製作重點及注意事項,請參考《朱古力磚》.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
「一皇六后」,Bob真識歎!next1/1pre藝人林盛斌(阿Bob)家有老婆及三個女兒,計埋兩個家傭,「一家七口」樂也融融,一向工作多多嘅阿Bob亦好識分配時間,一得閒就會陪住一家大細周圍去吃喝玩樂,今次「一皇六后」喺情人節出街搵食,七個人出去食飯,仲要撞啱情人節,難免要使大啲,不過阿Bob就十分識慳,去咗間收費唔貴嘅餐廳開餐,埋單都係500幾蚊,難怪阿Bob一家笑得咁開心啦!而向來勇於求真嘅《 ...
「一皇六后」,Bob真識歎!next1/1pre藝人林盛斌(阿Bob)家有老婆及三個女兒,計埋兩個家傭,「一家七口」樂也融融,一向工作多多嘅阿Bob亦好識分配時間,一得閒就會陪住一家大細周圍去吃喝玩樂,今次「一皇六后」喺情人節出街搵食,七個人出去食飯,仲要撞啱情人節,難免要使大啲,不過阿Bob就十分識慳,去咗間收費唔貴嘅餐廳開餐,埋單都係500幾蚊,難怪阿Bob一家笑得咁開心而向來勇於求真嘅《 ...
藝人林盛斌(阿Bob)家有老婆及三個女兒,計埋兩個家傭,「一家七口」樂也融融,一向工作多多嘅阿Bob亦好識分配時間,一得閒就會陪住一家大細周圍去吃喝玩樂,今次「一皇六后」喺情人節出街搵食,七個人出去食飯,仲要撞啱情人節,難免要使大啲,不過阿Bob就十分識慳,去咗間收費唔貴嘅餐廳開餐,埋單都係500幾蚊,難怪阿Bob一家笑得咁開心
而向來勇於求真嘅《東網》,見到阿Bob呢個情人節大餐食得咁抵,梗係第一時間打畀佢「盤問」吓佢點解可以食得咁抵估唔到阿Bob除咗食得慳,仲食得招積,佢話用呢五百幾蚊,佢老婆食咗份安格斯牛扒,佢自己食咗個雞扒,佢兩位家傭食咗石斑,而佢三個囡囡就開心些牙一份豬扒,另外仲有意粉同湯咁,咁多嘢都只係五百幾,真係抵到冇朋友.咪以為阿Bob為咗慳荷包就冇心思呀,原來佢幫襯呢間餐廳背後有段故㗎:「呢間係我以前追老婆時成日去食㗎,見尋日情人節,咪去懷緬吓咯.」佢又話因為唔係咁重視情人節,所以都冇特別送禮物畀老婆喎.


text:
王維基!我要鬧爆你!!
首先我要自我介紹,我係香港電視裡面一個最基層嘅員工,我並唔係負責創作,亦唔係負責拍劇,更加唔係負責化妝,我只係公司職員canteen裏面一個負責煮飯嘅員工,我實在係睇唔過眼,所以對唔住我決定要響度鬧爆你.
你到底識唔識做生意㗎,你知唔知你其實唔駛蝕咁多㗎!你知唔知你請D員工返嚟原本唔駛比咁多錢㗎!佢地做創作嘅為左追尋夢想都習慣左一邊食面包或者杯麵一邊做創作啦!點解你要比佢地有溫飽,點解你要比佢地知道佢地嘅自身價值,要比佢地知道編劇仔都可以有尊嚴,佢地三餐無溫飽響D大台都習慣㗎啦!
你又知唔知你買嘅拍攝器材係唔駛咁貴㗎!你用到蔡司鏡頭咁高級,你係咪唔知果D係用嚟拍電影㗎!你用其他電視台用嚟拍劇嘅你知唔知可以慳好多!D觀眾只會覺得畫面靚左,鬼知你用到咁高級咩!
你知唔知你將一套拍左十幾廿集嘅劇集,為左緊湊同節奏感而將佢cut到淨返9集,你知唔知浪費左幾多錢同時間呀?你咪由得D觀眾睇垃圾囉!D觀眾咁多年都係咁㗎啦!咪由得佢地繼續雞汁送飯囉!
仲有,你飯堂賣到D野咁平做乜?16蚊個快餐,23蚊個即炒小菜仲要跟埋野飲,仲無得我用味精,你當呢度係善堂呀?咪由得D職員響出邊食味精捱貴飯囉!仲有果D劇組飯,點解要堅持三餸一湯日日唔同款,咪由得佢地響出邊餐餐燒味飯囉!都唔知你請我返嚟做乜?
上面我所講嘅只係冰山一角,但如果你做野求其D,小D理其他人感受,唔需要咁多創新,小D執著,小D良心,你知唔知你已經唔駛蝕9億幾,分分緊一半都搞掂,最後到我自己嘞!
你比我返朝8晚6,一個星期有一日星期六/日放假,你知唔知我做飲食係甚少返咁好嘅時間,我多左好多時間陪屋企人,我以前不嬲個女返左學我先起身,放工個女就一早瞓左,想見下都無,星期六/日想陪下D仔女去街就更加唔駛旨意,你比咁好時間我你叫我點返轉頭,我點捨得呢份工?
你一定要盡快搞掂個牌,記得揾返我,我一定會返嚟!到時慢慢同你計
一個小職員上
原文連結


text:
2013年11月17日 星期日
漫遊清快塘
但作為一個唔辛苦得嘅懶媽,我梗係唔會捨易取難,揾自己笨去挑戰D高難度嘅路徑啦!所以今日又去行屋企後山!
16 則留言:
今朝行架? 咁快手出埋 blog 添! 將效率擺喺工作上就不得鳥 ^o^:: (應該係星期六嘅節目,係咪?)回覆刪除
又懶又為食嘅媽媽,冇食嘢嘅? 橫掂都係,帶乖乖去川龍行吓吸新鮮空氣順便飲茶.回覆
我唔係一個morning person 冇習慣行晨運,所以你估得啱Le個係星期六嘅節目.刪除
川龍我哋都行過好多次架,次次都會去飲茶.今次行完山,乖乖去Pet shop冲凉,我哋就去咗食嘢
乖乖話,阿媽,只要係你帶我去街,去邊都咁開心 :)回覆刪除回覆
冇錯!佢好易滿足架刪除
舊石真係好似龜 , 仲係識笑既龜呀 ! ^ ^回覆刪除回覆
Yeah!你都好有想像力!刪除
兩父子四目交頭個樣好sweet 呀! (= **) (** =)回覆刪除
隻唐狗好乖呀! 你摸佢, 佢用個頭冧返你! 點解佢哋比人搏住係到?回覆
Haha四目交投嗰張相真係好BB feel!刪除
隻唐狗好嗲架!佢係間士多養嘅狗狗嚟架唔係流浪狗,不過好慘冇得自由行
- 回覆
Yes 我le D 老嘢唔辛苦得刪除
清快塘...我識得呢段路, 上次我由荃灣行入黎, 見到呢到時就好開心, 因為就快到....回覆刪除回覆
Haha E家秋涼又可以舊地重遊啦刪除
- 回覆
Yes 沿途都好舒服刪除
呢條路要行幾耐才去到清快塘呀, 見到乖乖行得咁開心, 又係時候出動啦HEHEHEE回覆刪除回覆
我哋hea行,又影下,又玩下,又休息下行咗差唔多兩個鐘去到清快塘刪除


text:
約左 7:30 係荃 灣地鐵站等埋 sheep, 兩個人生路不熟咁都搵到 Citywalk, 但行左好耐先坐底食野, 8:30 左右 ckm 打黎啦, 佢坐底無耐... 點知發覺拎漏左2舊 Lush shampoo bar 俾 sheep, 佢又要返屋企再拎, 好彩近咋, 不過要佢大住個肚週圍走都唔係幾好.
跟住當然係最重要交收時間啦, 俾左手工皂 sheep, 每人一塊廣源良白玫瑰 mask, otsumami 幫佢地買既 Etude House BB cream, 雪花秀與潤面膜.我收到既有 ckm 係 Sogo Thankful Week 買既 Ipsa Aqua W set , 呵呵, 同 sheep share 既美麗日記櫻花 mask, 佢又俾左支 VC Garden hand cream (影漏左呀!!!), 2包軟膜粉, ckm 俾既 Lush Dark Angel, 另外仲有少少 sample, haha, 拎左好大袋野走呀.
之後我地不停口咁講講講, 實在太開心, 一轉頭發覺 MOS Burger 都無晒人, 得返我地3個客, d 員工都想收工咁款, 睇錶原來已經 10:45 啦, 咁我地就走啦, 到我上左小巴拎銀包果時先醒起我帶左相機, 但唔記得影相呀.... 白拎左一日, 激死!!!


text:
2014年12月15日 星期一
決戰中環之 :都仲未開始巷戰!
街道清理完成,大家繼續安定繁榮,普天同慶!
因為班佔中份子,搞陣地戰又唔識去網上訂盾 (一舊水起標啫),游擊戰又冇下文.唔摺埋又點會有新思維呢又?
最近聽到有人話要打巷戰.但係得把口講係冇用嘅,巷戰有巷戰嘅打法嘛.而雨傘運動其實對建制派冇乜殺傷力囉,因為除咗佔中三位大傻之外,其實學聯都係細傻而已.因為正當各路人馬在「退場」之後,正謀發動反攻,學聯居然乜都冇幫手,反而企咗埋去「抗稅抗租」嗰邊! 仲大言不慚,話要「拖跨政府」咁話.
其實所謂抗稅抗租,一來完全冇用,亦都會繼續在政治上失分,真係同自殺完全冇分別.因為政治力量基於信心,同銀紙一樣,信嘅就要乜有乜,唔信嘅只係廢紙一張.所謂抗租抗稅,會跟嘅人只係佔人口比例一條毛咁大把.政府只需要公佈到時「出事」嘅個案數目,學聯即時冇哂公信力.
假如唔信,請留意統計數字:抗租只限公屋,請問公屋註冊戶主,負責交租嘅,有幾多係學聯嘅人?有乜差錯,住戶扣分事小,違例而被驅逐事大.享受緊政府福利又點會拎自己嘅福利同你賭命吖,玩咩?
交稅方面,薪俸稅只佔稅收好小比例,再者:全港350萬打工仔,要交稅嘅只有130萬咁上下,而其中一半人交咗95%嘅稅.想點?即使70萬個夾心人響應,政府都係損失5% 薪俸稅收入咁上下囉.而其實頂頭幾位打工皇帝經已照起咗50% 薪俸稅,唔通各位以為呢幾位打工天王會埋堆?
因此所謂抗租抗稅,真係可以話完全倒米之外,全無其他作用.
至於點解班傻仔會有幻覺以為會有用?好明顯係「唔識睇中國歷史」,因為中國皇朝覆亡之前,都總有抗租抗稅的農民起義動作.不過香港政府唔係滿清,無需靠租稅維生,而香港市民亦都唔係農民,間接稅由地價同租金上繳晒俾政府.講完.
不過,咁都未夠傻,因為學聯連外國歷史都睇錯:
所謂成功案例,其實戴卓爾當年係想強徵「人頭稅」,根本同英國憲制相違背,因此在不信任動議下倒台.呢個係民主政體嘅制衡作用.香港根本冇民主議會可以通過不信任動議嘛.用嚟做參考? 錯哂.至於美國抗稅,開國就有! 波士頓倒茶葉落海 (Boston Tea Party) 就係咁嚟:no taxation without representation. 最終演變到立國後按交稅嚟定投票權,然後過咗好耐先至解除投票權嘅資產同稅務限制,但係心理上同文化上,交稅同公民權利掛勾,改變唔大.美國同樣都係因為已經有民主政體在發揮制衡作用,又關香港乜事?
真正令到雨傘運動搞得落去嘅,係要俾人見到有「具體成績」,而唔係好高鶩遠咁諗埋啲假大空嘅倒米號召.
講番巷戰一事:所謂「巷戰」也者,梗係唔會真係用暴力嚟打啦.而係「死纏爛打」,仲要「超合作」地合法,同埋「響應政府號召加強法治」先至算吖嘛! 愛國青年更加要努力學習毛主席嘅偉大號召,學習毛澤東兵法「農村包圍城市」,逐個擊破.
例如先前已經見到有「鳩嗚團」響應特首號召幫手振興經濟,又有「報佳音團」響應愛國教會宣揚愛與和平.更有「食肆監督團」幫手清理黑店,而最新更加有「道路安全隊」申請法庭禁制令解決「違例泊車霸佔街道」.呢啲先叫得上係「巷戰」吖嘛.
其實先前都已經有不同食肆被人「點相」連冒牌都俾人起理底,但係真係要做到「宣揚法治」,其實仲有好多嘢未有人做.例如「消防衛生團」都仲未出動!
因為除咗可以「淨飲雙計」幫補愛國食肆嘅生意之外,仲有機會經過走火通道去洗手間視察.咁到時影到啲違法嘅嘢,例如後樓梯走火通道塞到爆呀,屎坑塞到爆呀,小強米奇大巡遊呀,諸如此類…. 咁作為一個好市民,係義不容辭應該要通知消防同食環! 咁先至可以提高愛國食肆嘅質素吖嘛,否則同胞遊客嘅消費利益受損,隨時車個杯麵落佢個頭度都有份呀.俾啲愛心啦各位.
至於「佔領區議會」一事,其實同樣都係巷戰嚟,但係居然班老鴿黨同埋學聯班細傻,仲以為係要重複番「民主回歸派」嘅「落區服務」傳統,真係懞到上心口囉,不如響應魚欄校長號召去跳老舞把啦.
佔領區議會嘅目的,唔係要去做免費阿四呀,係要為所有高登巴絲帶來「融入社區」嘅歡樂呀! 慳啲啦各位老餅.詳情下回詳談.
張貼者: Alex Shiu 於 下午8:05
標籤: 通識
訂閱: 張貼留言 (Atom)


text:
2011年3月4日星期五
柱男柱女
當然,有埃凭梗係舒服過齋企啦,不過大前提係唔可以影響到其他人.好似柱男柱女,將火車地鐵裏面俾人扶手嘅柱據為己有,就真係相當自私嘞.如果冇其他乘客企喺條柱附近,其實都冇乜所謂.但係好多時明明車廂企滿晒人,友仲係霸住條柱,咁就認真冇品喇.
如果係友發現條柱先嘅,基於先到先得嘅原則,都勉強講得通.不過好多時明明已經有人扶住條住,柱男柱女仲要挨落嚟,完全唔理其他人嘅感受.通常喺呢情況,一個二個都只係即刻縮手,而且唔會有人開聲話條友,真係估唔到香港人會咁禮讓.但係縮咗手又唔知扶去邊度好,扶高又驚會掂到個柱人頭髮,扶低仲衰,隨時會揩到條友個後庭.如果唔扶住,又好易會PK,真係好難搞吓.
我自己就最怕同陌生人有身體接觸,就算隔住件衫都係咁話.不過喺呢情況,我就一定寸土不讓,絕對唔會縮手.而且我仲會調整手指嘅姿勢,變成好似鳳眼拳咁,用個尖角位頂住條友個背脊.通常個柱人俾我頂到好唔舒服,就自然會知難而退.但係試過有一次遇到個死纏爛打嘅柱女,佢唔止冇縮開,仲起勢郁個背脊,用力磨我隻手.呢條八婆咁衰格,人之中佢都算極品喇!咁我當然唔會示弱啦,佢要玩我一定奉陪.我就跟住佢背脊移動嘅節奏調整手指嘅位置,將磨擦減到最低,但係就仍然一直頂住佢.最後當然係邪不能勝正啦,條八婆縮開之後竟然回頭報以一個兇狠嘅眼神.哈哈,我真係好驚呀!
雖然嗰次得到最後勝利,不過都只可以話係慘勝,因為隻手指俾條八婆磨到損咁滯.最衰我又冇戴戒指嘅習慣,搞到要同佢肉搏.如果我戴住隻凸起一大舊嘅戒指,睇條八婆仲點招架.
忽然諗起另一單,又係同柱女有關嘅,不過就唔係同佢爭條柱,而係我自己做咗人柱.話說九十幾年前去北京玩,上咗一架好迫人嘅公車.行咗冇幾耐,我就發覺背脊有壓力,回頭睇吓,原來係俾個女人用背脊貼到實一實.本來架車咁迫人,有身體接觸都好難避免.不過個女人直頭係成個人挨咗落嚟,根本就係當咗我做一條人柱.咁我咪將個身傾前少少囉,照計應該可以擺脫個柱女架啦.點知佢竟然咬住唔放,仍然係黐到實.最衰架車鬼死咁迫,想走位都唔得.後來停咗幾個站,落咗客,車廂裏面已經稍為鬆動,不過個柱女仲係唔肯放棄我呢條人柱,真係俾佢激死.
之前都講過啦,我最憎同陌生人有身體接觸架嘞.俾個柱女蹂躪咗咁耐,唔俾番顏色佢睇都對唔住自己啦.我就趁停車嘅時候,突然閃向一邊,咁佢實會失平衡啦,等佢挨得咁過癮.果然如我所料,只聽到一聲慘叫,跟住就見到佢向後跌嘞.好彩有人拉住佢,如果唔係就實PK鑊甘嘅.其實我事後檢討過,都覺得自己做得過份咗.雖然個柱女係討厭,但係如果佢跌傷咗,我實會覺得好過意唔去.人地話無毒不丈夫,睇嚟我都唔係做大丈夫嘅材料架喇!
7 則留言:
呵呵呵,你張柱男相真係好形喎!回覆刪除
Arma, 我始終覺得啲女人揾你做柱係嗒你糖啫!
laulong,回覆刪除
嗒糖?千祈咪搞,嗰個柱女係阿嬋嚟架!
好好笑!回覆刪除
講開呢個話題,我果日搭地鐡電梯(貪快),通常逼滿人嘅,但點都就到位唔使掂到別人身體,不過果日個女人貼到我後面實一實,我即刻擰頭去睥下佢架喇,當然睥唔到,佢又係背脊!
我想講有啲女人可能以為掂到同性女人就無所謂,其實唔係架!
你應該大叫:「非禮呀!」回覆刪除
Coffee,回覆刪除
講到迫人,日本地鐵先至誇張.佢地仲有專人幫手塞乘客入車廂,好似將沙甸魚入罐咁.人就迫到貼實車門,塊面都壓到變晒形,真係勁搞笑!
佛爺:
哈哈,唔可以叫非禮架,因為「非禮勿言」丫嘛!
我都係最憎呢啲人,我都唔縮手㗎!你有冇發現,厚面皮點都唔縮的多數係“柱女”,男人反而好少少!回覆刪除
SKII,回覆刪除
哈哈,絕對同意你嘅睇法!據我嘅觀察,柱女好多時都霸道過柱男,不過我唔敢講,怕女網友會插我性別歧視!


text:
2014年4月24日 星期四
Easter Okinawa - 青之洞窟 - 第一牧志公設市場
今朝一早 真係好早就起身
為嘅係去青洞潛水
前一晚去超市買定嘅飽飽呀果汁就喺車度食晒
目的地"真荣田岬“ 一個潛水天堂
個個嚟沖繩潛水嘅首選地方
Tiba book好教練
D教練全部都識講英文嘅 可以放心
我地早到左 唯有等陣
阿TI影相靚過TIBA架
呢張相 最少見到個藍天多D
教練到喇
我地換好潛水衫
如果驚凍可以著DOUBLE
阿TI有得潛水開心得佢
幾招積
浮潛包埋餵魚魚
依家開始D相係用潛水相機
所以有D濛濛地
呢張部機直情比浪打中左啦
鏡頭濕晒
落水喇
猜猜我是誰
第一位出場係阿TI
TIMA
TIBA
TIBA呢個pose係餵魚魚
把麵飽磨碎 引d魚魚嚟
睇左45分鐘
阿ti攰喇 教練拉佢上浮包
比左個sea view佢睇水底
我地喺水底影嘅靚相
開心share ~
潛完水 少少攰 但全身好咸啊
所以要返酒店沖涼先
返酒店由北部駛到那霸要一個鐘
於是我地開始自拍
阿ti同我影埋好多
隨便放少少出嚟啦
酒店car park
靚哩 阿ti以為去左羅馬許願池tim
酒店沖完澡 舒舒服服去國際通搵食
有人大明星上身
pose好浮誇
呢個車場貴D呀
如果喺國際通泊車
泊喺三越附近嗰個平好多
好喇 向魚市場進發
市場本通直入就係第一牧志公設市場
你當佢係香港街市就容易明白好多
入去會見到呢個豬頭
有人要影又要驚
呢度分開兩層架
最下嗰層係魚市場
呢度最出名嘅係龍蝦同夜光貝
就叫呢兩樣啦
好大隻夜光貝
嚟沖繩必食嘅其中一種海鮮
比左就上二樓
搵食店
坐低左 頭先魚市場嘅人會點到你相
把剛才叫嘅刺身船送上
刺身船未送到
梗係食住其他野見
沖繩必食嘅其中一樣苦瓜
仲有個海鮮炒麵
夜光貝除左做刺身
食店仲炒左一半上檯 好爽好惹味
嚟喇 好殘忍呀
上檯D龍蝦眼龍蝦尾都仲郁緊
條尾係度fing呀fing
兩隻龍蝦 好似比tima食晒咁滯
食店將龍蝦頭整龍蝦湯
好yummy!!!
個頭d羔多到丫
另外魚生船都到喇
加埋海葡萄again
好豐富嘅一餐
飽飽就去返出面行街
沖繩好多呢種熱帶風情嘅裙呀衫賣
當然仲有好多沖繩酒賣
零食手信 咩都有呀
仲有小結他
好得意呀
原來沖繩都有激安殿堂
tima最愛 HEHE
國際通唔行太耐喇
因為之後會嚟掃街
話雖如此 兩母女都係忍唔住間間舖昅下
位置: 日本沖繩
訂閱: 張貼留言 (Atom)


text:
果然係五星級酒店 香格里拉呢......
一到達酒店 兩個人 係兩個人嚟開車門 好野好野
有禮貌地 : 請問係唔係晚飯呢? 哦 有三小時免費泊車
mami一望 oh 泊喺隔離嘅都係靚仔來啊 法拉利 平治 寶馬 淩治
嘻嘻 好彩我地架愛駒都唔輸蝕
都算靚仔丫 (幸好洗車uncle今日洗到我地架車好靚 冇失禮人)
整好bb車 再施施然入lobby ( 咭咭 mami扮高貴媽媽啊 )
亦都係兩個人 點頭笑笑口開門 哇 抬頭一望 很閃的水晶燈呢
titi頓時老積地變得好lady呀 佢對住個個staff都笑笑口呀 笑爆咀
呢度pose左飯後相先 個washroom靚唔靚?
見到yee ee同聰少 (今日我地老細 萬歲!) 坐低 就見到一份baby餐具
呢d就叫細心同熱誠啦 仲要個baby位set喺兩個大人位嘅中間 噢 多好
食野lu 之前上網話d野食唔係好得 所以我本住唔洗錢同未試過嘅心態嚟
一食之下
沙律bar : 很好 有staff幫客撈沙律架 你夾完d菜 揀汁 比佢 幫你撈
海鮮bar : 蝦 多汁全部有膏 蠔 細但鮮 螺 ok啦 三文魚 正正常常啦
熟食部 : 有得煮麵 有牛牛有羊羊 有豬豬 有串燒 有魚魚 (哈哈 詳細嗎?)
desert部 : 超正 好多款都好冧
*** 全塲最冧 椰皇燉雞湯 哇 正到丫 (見下圖)
正>>>
食完影埋相就走lu 個washroom好靚呀 但同半島呀嘉麗都係差d
(相喺上面pose左)
mami嘅媽媽生日 mami送左個westwood袋比佢
mami嘅媽媽好開心 好感動咁呀
子玉媽媽 我地都好錫你哩


text:
2015年7月21日 星期二
台北宜蘭之旅~Day 4 台北>HK part 1
來到行程嘅最後一日,我哋終於留返喺台北做遊客無再四圍出走啦,呢朝一起身就去咗上引水產朝聖,我哋九點已經到但立食區原來十點半先開,因為有下場所以決定唔等,喺超市買D刺身壽司同蠔出外面食就算,期間有個小朋友不停扭食,基於佢太細唔食得生嘢,我哋只可以畀蛋同龍蝦壽司佢食,不過佢企喺到摞又伸唔到手埋來搶個情境(外面食嘢張枱比較高),就搞到我哋好似蝦細路咁囉... >.<
食飽就直接坐的士去華山文創園區,呢日嘅天氣實在係超好,後來睇返天氣報告先知最熱時有成36度,真係好彩宜家艾菲個袋常備巴蕉扇旁身.
一落車就見到好大個小丸子喺到迎接我哋啦﹗YEAH!
喺香港出發前見到台北有「櫻桃小丸子學園祭—25週年特展」,艾菲已經同米高講明要預半日去睇,雖然艾菲唔係小丸子嘅die-hard fans,不過讀書時都成日睇小丸子㗎,仲會儲麥記D小丸子玩具.
我哋來呢日係星期日,仲要係展覽開始後第二個星期,所以場入面超級熱鬧,都等咗一陣先買到飛入場,然後一入門口又見到大大個小丸子企咗喺到啦﹗
大門口嘅另一邊有小丸子同成班同學企喺頒奬台,仲有小丸子一家以盛裝現身,不過由於場內實在太多人,再加上燒腩仔唔太識小丸子全程搞搞震,所以想埋去影張似樣D嘅相都難.
喺門口位排咗一輪隊等吸紀念印章(前面個個都拎十張八張來吸,又吸得勁仔細對晒位咁,條隊去得勁慢,所以吸咗兩個之後艾菲都放棄啦),之後就到場景區,有齊小丸子屋企嘅每個角落.
剪頭髮剪衰咗嘅小丸子,影相條隊又係超級長,艾菲求其路過趁無人影張即閃.
而另一邊就有艾菲最鐘意嘅爺爺同小丸子呢個搞笑組合.
咁當然都有小丸子入面嘅其他角色啦﹗艾菲都好鐘意野口同學㗎,每次聽到佢嘅笑聲都會忍唔住笑﹗
穿過商店街之後就會見到爺爺心之俳句.
呢個燒腩仔入場時唔知嫌多人定嫌熱(場入面D冷氣確實唔多夠),扭咗勁耐話唔影相,正當艾菲完全無諗住理佢時,佢就忽然主動話要同小丸子影相,見班房門口呢個小丸子條隊唔太長先畀佢影咋,埋到去仲要懶friend咁摸住小丸子個頭來影囉﹗
離開班房就到學園祭運動會呢個場區,好多人都會埋去一齊扮跑同扮扯大纜,不過艾菲就嫌背景實在太多人,所以只影公仔就算.
嗱﹗嗱﹗嗱﹗燒腩仔又走埋去同山田同學扮friend啦﹗
去埋對面夏日夜晚祭典區,有日本祭典成日見到嘅攤位遊戲畀大家角色扮演,不過燒腩仔就只係顧住偷粟米食,其他連埋去望吓都唔肯,同著晒和服嘅爺爺影張相就走啦﹗
跟住係小丸子手稿區,仲有作者張工作枱添,但我哋湊住已經有D失控嘅燒腩仔,係完全無時間慢慢逐張欣賞.
最後係小丸子慶祝25週年嘅25個不同造型,隔離亦有花輪同學嘅造型大晒冷.
不過燒腩仔最有興趣嘅,係呢架花輪同學嘅跑車,都排咗陣隊先影到,但埋位先發現佢太矮喺前面完全影唔到佢,但喺側邊艾菲枝鏡又唔夠wide影唔晒...
離場之後會見到cafe同shop,cafe有小丸子鳳梨酥同小丸子頭西瓜雪條賣,不過我哋下一站已經係去食lunch,米高怕燒腩仔唔肯食正餐就唔畀艾菲買,唯有買呢個一早target咗嘅紀念杯就算.
趁燒腩仔有杯嘢飲鎮壓住,艾菲即刻衝入shop逛陣,雖然入面D嘢確係好靚好吸引,但基於艾菲明知自己買咗都唔會捨得用,最終好忍手咁只係買咗呢張可以變身吊飾嘅post card.
其實小丸子個場館對面就係Miffy展,鐘意Miffy嘅朋友可以去望吓呀﹗
Day 1 HK>宜蘭 part 1
Day 1 HK>宜蘭 part 2
Day 2 宜蘭>台北 part 1
Day 2 宜蘭>台北 part 2
Day 3 台北>野柳>台北 part 1
Day 3 台北>野柳>台北 part 2
訂閱: 張貼留言 (Atom)


text:
2015年7月30日 星期四
離家出走の火車博物館
星期六黃昏時份停雨後,個天似乎無再落雨嘅意慾,等艾菲仲諗住星期日一早起身同燒腩仔去公園sir滑梯,點知朝早一場大雨,打亂晒艾菲嘅計劃(一落雨就全日都無得sir啦...),唯有改變行程等下午停雨後去火車博物館睇火車.
一年後重遊火車博物館,燒腩仔唔再一舊飯,一來到已經即刻「嘩﹗火車呀」咁叫出來,不過叫佢影相就勁唔合作,要出動至愛燒腩仔婆婆先叫做好少少.>.<
叫佢停低影吓路軌相都唔肯,叫佢同艾菲手拖手影相更加係決絕地話「唔得」, 要艾菲面懵懵咁喺前面追住佢來影,假日已經人多仲要全程屎面,艾菲求其影到張對到焦又背景無人嘅就算﹗>.<
燒腩仔公公婆婆睇見都忍唔住幫拖,企喺艾菲後面同佢玩揮手,終於成功引到燒腩仔笑.
來張公公婆婆發功前後對比圖,有時真係不得不佩服佢兩老,總係有辦法收服呢個麻煩友,艾菲真係無咁好耐性來氹佢...
嗱﹗嗱﹗嗱﹗轉過頭又扮憂鬱啦﹗
燒腩仔:啦...啦...啦...我是火車歌王...
趁燒腩仔公公婆婆去洗手間,艾菲捉咗佢去自己好鐘意嘅紅磚牆到影相,但model勁不滿全程只顧擰歪面飲水...
睇埋呢個火車模型就走啦,不過有個小朋友勁惡,當公公見人多唔想同佢排隊玩時,即發脾氣逼公公就範,咁老人家當然唔想粒孫唔高興啦,但艾菲就要事後做衰人捉住燒腩仔訓話一輪.
玩完差不多四點正值下午茶時間,去咗寶湖街市試食新假期最近介紹嘅珞桐冰室,艾菲一家住咗大埔咁多年都唔知呢到有間餐廳,雖然佢個名叫做冰室,實際裝修係一D都唔冰室,只係街市入面一間大排檔格局嘅茶餐廳姐,坐唔會坐得好舒服,但食物絕對有驚喜,好彩帶埋燒腩仔公公婆婆一齊來可以食多D.
我哋一行四人叫咗個小食拼盤(有蝦多士,春卷,咖哩角,炸蝦卷同薯條),近期好hit嘅一口多士同埋千島風情pizza,另外叫咗個菠蘿冰畀扭眼瞓中嘅燒腩仔,食物全部都係即叫即整所以要等,但除咗菠蘿冰有D hea(早知叫凍檸茶就算),同蝦多士略嫌唔夠新鮮之外,其餘嘅食物都好得好掂,特別係個新鮮焗起嘅pizza好足料,一口多士都好脆同落足醬料,個麵包皮更加係估你唔到咁好味﹗
連呢個扭緊眼瞓嘅小朋友,明明喊晒口話要返婆婆屋企食蘋果(一出火車博物館就扭婆婆買蘋果畀佢),大大聲話唔同我哋食下午茶,一見到食物上枱都即刻反口,霸住D薯條同一口多士唔畀我哋食,仲食到成咀都係添呀﹗
訂閱: 張貼留言 (Atom)


text:
2016年2月5日 星期五
行年宵@學校
年廿六,亦係燒腩仔農曆新年前最後一日返學,學校一早安排咗行年宵嘅活動畀大家玩,仲叫大家一齊著華服返去應吓節,點知燒腩仔早一日忽然發燒(其實艾菲病完都一直擔心佢中招㗎啦,唉...),到第二朝仲有少少低燒,keep住食藥就退唔食藥又燒咁,正常情況下艾菲應該係會同佢請病假唔返學,但佢呢朝係超精神咁喺間屋走來走去,艾菲話同佢請多日病假即大叫「唔好」,好堅定咁話自己好返同好想返學校玩(之前一日問咗妹豬媽,畀佢知道呢日會有好多嘢玩啦),的確難得一次嘅行年宵活動,錯過咗係好可惜嘅,所以同米高商量後決定搏一搏,畀佢食多劑退燒藥同帶好口罩先准出門口,亦感恩佢之後真係成個下午同夜晚都無再燒,呼~
佢哋返到學校無耐,已經有做義工家長嘅同學仔家長send相過來,睇到成班小朋友著晒華服,cute到不得之了,而學校就超好心機,真係好似年宵市場咁set好晒一個個booth,畀小朋友排隊埋去玩,而每個小朋友都獲分配一定數量嘅假錢來買嘢,單係睇相已經覺得好好玩啦﹗
除咗買嘢之外,小朋友仲可以試吓搓湯圓,又有得玩獅子仔同輪流舞師,睇到艾菲自己都好想玩埋一份,放學返來問返燒腩仔,佢都話學校年宵好玩過維園年宵囉,kakaka...
艾菲喺屋企苦等咗成個下午,到底燒腩仔用佢嘅假錢買咗D咩返來呢,哈哈...就係上面呢堆嘢啦﹗佢話有D係佢自己整,有D係就咁買,糖就應該係同學仔同老師送.
嘻...最sweet係平日對艾菲呼之則來揮之則去嘅燒腩仔,原來玩得咁開心都無唔記得媽媽,忽然喺書包到拎呢條手鏈出來話:「我整咗條手鏈畀你呀」,雖然都搞唔清係佢親手串定係家長義工幫佢串,但單係佢有呢份心就已經夠啦﹗
而更大嘅驚喜,就出現喺艾菲喺廚房忙緊煮飯時,忽然佢拎住一大盒車(個盒本身係艾菲拎來畀佢泊車用)走來廚房門口大叫:「媽媽,呢份禮物係送畀你㗎﹗」即刻問佢咩事要送禮物畀媽媽,原來係老師教佢過新年要送禮物畀長輩,除咗呢樣仲有教要雙手接利是同長輩請佢食嘢時要講多謝呢D,估唔到學校又幾有心喎,佢哋講一句好過我哋家長講十句,即刻入晒腦,讚讚讚呀﹗
訂閱: 張貼留言 (Atom)


text:
2016年1月19日 星期二
行路問題@聯合兒科
由燒腩仔識行開始,艾菲一直留意住佢嘅入字腳問題,到接近兩歲情況其實改善咗好多,但每次個人一攰就會好易跌,行商場又會經常啜地板行到就跌就跌咁,以前返N日日行長命樓梯返學放學,更加係一星期跌三四次,跌到膝頭長期有疤連老師都留意到問題,終於有次提議我哋返健康院跟進,於是艾菲就喺上年七八月,自己打去健康院約期見醫生同姑娘,評估一輪之後就寫咗一封轉介信畀我哋去聯合兒科.
事隔四個月之後,十二月中終於第一次去見醫生,而米高都好好咁請咗日假一齊陪診,去慣政府醫院覆診嘅艾菲都早有準備,預咗會勁多人同等勁耐,所以一早就同米高講早D出門口,早D去博早D睇完早D走,但有個小朋友係慣性出門前扭扭擰擰,結果我哋都唔早得幾多到...
去到艾菲即叫米高睇實燒腩仔,自己就拎齊文件排隊登記同俾錢,然後職員畀咗個紙杯燒腩仔留小便,再入檢查室度高磅重驗小便量血壓,之後就係無了期嘅等等等同等,最終我哋等咗差唔多一個鐘先有得見醫生,期間小朋友當然有D失控,亦唔知係唔係空氣唔太流通,燒腩仔塊面明顯敏感起晒一撻撻紅印.
入到房醫生同幫手嘅嬸嬸都好nice,醫生先問我哋屋企背景資料,再了解燒腩仔情況,然後就叫燒腩仔行一次畀佢睇,最後先除褲上床檢查,醫生一望都望到燒腩仔有輕微入字腳,而初步檢查腳仔後就話佢應該係膝頭嘅肌肉比較弱,所以成日行路會有所謂嘅「輪盡」情況,但安全計都建議抽血檢查有無一D肌肉酵素問題,另外安排我哋做物理治療,教燒腩仔用力用得好D.
另外我哋都有同醫生講燒腩仔嘅濕疹問題,其實艾菲自知佢情況未係好嚴重嗰批,但睇見佢日R夜R,D傷口係半年來都未好過,呢頭好返佢又再R損,確實係幾心痛,好彩醫生無因為佢唔係好嚴重而唔理,仲好好人咁開咗一大樽豬油膏同一細盒BB都用得嘅類固醇畀我哋旁身,認真Good﹗
見完醫生,因為要同燒腩仔趕返學,所以艾菲就同米高兵分兩路,艾菲排隊約覆診期,米高就去藥房放低藥單,再去另一邊約期做物理治療,搞掂之後艾菲就同燒腩仔喺走廊食個包再等夠鐘抽血.
入去抽血前,艾菲已經同燒腩仔大概講過成個抽血過程,亦拎定包Qoo出來做奬勵同分散佢嘅視線,入到去先由艾菲抱實佢坐大脾,然後抽血員見佢咁細,專登搵多個抽血員來幫手㩒住另一隻手,有個小朋友到呢一刻仲未知死咁對住兩個抽血員(姐姐)喺到甜笑,到抽血員準備好拮針時,艾菲都驚佢會郁自己捉唔實,好彩到拮時佢只係大叫咗聲「好痛呀」,然後人哋話唔好郁佢就真係乖乖唔郁,直至抽咗成筒血都無再喊過一聲,搞掂之後又即時對住人哋甜笑,搞到人哋想唔讚佢都唔得,kakaka...
抽完血出返走廊坐陣,艾菲同米高當然狂讚佢叻(自從歲半針之後無再拮過針啦),佢就好開心咁飲埋佢包Qoo,之後見止咗血,再行去藥房拎埋藥,我哋就急急腳飛的返學校,臨走前同老師交帶聲留意佢手臂有傷口,好彩到放學返來都無事(艾菲好怕佢又喺到喪R),呼~
其實自從轉咗學校,唔使再日日行長命樓梯,學校空間又多咗地方畀佢跑跑跳跳後,燒腩仔跌嘅情況係明顯有所改善,不過最近聖誕新年假,唔知係唔係玩得太瘋狂,瞓覺時間又少咗個人攰呢,佢又忽然跌得多咗,就連喺屋企行入廚房,明明行慣知有道閘喺門口,都可以踢到跌低幾次,宜家唯有望物理治療可以盡快開始,及早改善佢行路嘅問題啦﹗
訂閱: 張貼留言 (Atom)


text:
今日下就又返醫院見電療醫生,其實咪又係之前化療嗰班醫生,今次約見嘅醫生就係之前好惡嘅女醫生,不過佢今日心情好似幾好,解釋成個電療過程同講解要面對嘅問題都好清楚.
療程將會喺兩至三個星期後開始,但正式開始日子暫未排到,要等電話再通知,而治療期限係六個半星期,一個星期五次,即係三十二至三十三次.所以以我估計應該六月可以完成晒所有療程,但醫生就唔能夠覆實,佢話要睇一切完成後再做評估先決定到,所以哩個都係我一廂情願咁諗囉!不過我相信應該都差不遠啊!
見完醫生等咗個半鐘先輪到我入去設計房做素描同喺身上mark位做模,我突然覺得自己好似一隻就嚟比人宰嘅豬瞓喺張豬肉枱上,任由兩女一男嘅護士喺我身上畫嚟畫去,用紅筆畫線,黑筆紋黑點,紋咗五點真係好鬼痛呀!哩啲黑點唔可以整甩咖!要一直keep到個療程完晒為止!所以沖涼要小心啲啊!去到最後我覺得最尴尬係當上半身畫到大花面後,個男護士話要影返幾張相做記錄,咁我就係喺咁嘅情況吓影咗幾張寫真啊! 影之前每張重好似啲豬咁貼返張有我個名同編號嘅貼紙喺我身上添呀!
而家就靜待噚日第六針嘅副作用出現同埋電話通知電療開始嘅日期嘞!
P.S. 28/04/2010
等咗十幾日,醫院重未有電話嚟,真係等到好心急啊!幾時先可以開始啊?


text:
星期六, 12月 27, 2008
股票
係未講股票之前,先講下我老婆先,今日我老婆終於上完一個課程啦,佢既最後一堂作品就係上面果幅相度,畫左一個似曾相識既圖案,我原本仲以為面上有d碎石,但原來係一d閃粉既物體,不過都幾靚啦,總算係叫合格多少少,對佢來講算唔錯架啦,至起碼會係代表左一個課程既結束,亦代表左人生另一個階段既開始,而就係咁,我越來越覺得佢有做濶太既條件,不過係做濶太之前,佢一定要有個富豪老公先,哈哈.
股票,大家聽到呢兩隻字會諗起d咩呢?
會諗起金融海嘯?會諗起股價升跌?會諗起收股息?
我就會諗起興趣,我就會諗起終身事業,我就會諗起一盤生意啦.
其實股票係指一種票據,證明持有人擁有一間公司一定數量的擁有權.
好多人買股票係諗住可以獲得因股價上升或者公司有利潤時,可以為自己帶來收入,而又有幾多人會將股票當成自己的興趣,當成自己的終身事業,當成一盤生意咁去睇呢?
我就係其中一個,而點解我會將股票當成興趣,就係因為股票涉及有很多不能確定的因素,牽涉的範圍很廣,要估計或者要分析包羅萬有既數據或者事情,呢個咁千變萬化的環境,就係令我著迷的原因啦.
我自細就好鐘意睇一d偵探型或者推理型既漫畫書,例如柯南,金田一,伽俐略,或者Liar Game等,睇著故事主人翁將一個一個迷團解開,睇著一個一個真相被揭開,果種興奮,果種快樂,又真係筆墨所不能形容.
正正股票呢樣野就可以為我帶來呢種感覺,要將股價升跌既原因呢個迷團解開,你係要好仔細,好有耐性咁四圍找尋線索,然後憑著個人既知識,憑著個人既智慧,去一層一層咁推斷個事實真相,係推理呢個過程裏面,當然係會遇到阻礙,但遇到阻礙時,只要保持冷靜,再認真重組數據,到最後都應該可以解開迷團,就係解開迷團呢種優越感,又點能夠唔高興?又點能夠唔興奮呢?就係呢d感覺,我就將股票當成自己既興趣啦.
而我又點解會將股票當成終身事業呢?其實背後原因好簡單,正正就因為股票本身既特性,正如我前面所講,股票係用來證明持有人所擁有公司的擁有權,持有股票既人,即係果間公司既老闆.試問有咩好過辛辛苦苦朝九晚五咁去搵錢,就梗係做好闆好啦.有一個好天真既諗法,試諗下,你手持有獅子保護既大笨象銀行股票,你可以好理直氣壯咁大聲講,而家都唔知有幾多萬人幫我打緊工,呢種咁豪既思想,咁放既睇法,有咩理由唔將佢當係終身事業呀.
股票仲有一樣好處,就係只要你年滿十八歲就可以買架啦,即係意味著你,如果當股票係終身職業,佢係冇退休年齡限制既,舉個比較近期d既例子,陸叔邵逸夫,佢今年巳經一百零幾歲,仲可以同你講,我而家想將邵氏私有化,你話啦,當股票係終身職業,就唔怕老左冇人生寄託啦.
至於一盤生意呢個睇法就有d複雜啦,其中一個原因係因為我讀書既科目,我讀大學係主修企業管治,主要內容係講管理人根據咩法律,運用咩方法去管理一間公司,點樣可以係公司既運作過程中,既符合法律既要求,又可以為公司增值,從而為股東帶來最大回報,最好就可以承擔埋公司應有既社會責任啦.
正正持有股票就可以達到呢個效果啦,持有股票多數都帶有一種權利,就係投票權,股東有權對公司既管理人員提出自己既意見,然後係股東大會上經過投票而接納或者拒絶管理人所提出的各種決議案,更甚既係可以投票選舉出各管理人員既名單或者人選.
就係股票持有人有呢d咁既權利,所以股票持有人係應該當股票係一盤生意來看待既,唔應該將股票當成只係用來炒賣既工具,你要對果間公司,果班管理層有信心,先至好買果間公司所發行既股票.
係買股票既時候,係應該要保持自己既一d睇法,唔好因為發生左一d事,或者聽到一d說話而對自己既眼光有所質疑,我聽過一個故事,係講我其中一個欣賞既人,佢既一段小插曲,佢就係股神巴菲特(warran buffett),佢有一次係教堂同比爾蓋茨(bill gate)學畫畫,佢話:「如果你讚我畫得好,我好高興,但如果你問我點解唔加多一d藍,或者少一d紅,就唔該立即拜拜,幅畫係我既.」佢同蓋茨係好朋友就係人都知,但點解股神巴菲特冇受到佢呢位好朋友,軟件之神蓋茨既影響,而大手投資科技股呢?正正就因為佢覺得,自己唔明白科技,冇好深入既認識,冇自己既個人睇法,所以就冇大手投資科資股啦.
綜合以上既個人睇法,股票既可以帶來滿足感,優越感,又可以帶來金錢上既收入,仲可以為人生加多一d色彩.股票可以填補人係心理上,生理上或者物質上的一d需要,所以我就當左股票係我既興趣,係我既終身職業,係我既一盤生意來看待啦.
沒有留言:
訂閱: 發佈留言 (Atom)


text:
2016年7月31日星期日
晚餐在祥興
今日雖然星期日都喺八點就起,細女要開工煮咗麵比她食完就出去,家姐同姐夫下午會來又約阿妹來打幾圈,我就出去買定餸今晚煮到時就唔洗趕,煲咗湯同炆咗花生豬手同整咗包,點知姐夫同細妹都話難得打幾圈,打完出去食叫我唔好搞啲餸留明晚,最後就出咗祥興,姐夫話上次食過幾好,但今次就差咗,啲餸細碟咗而且無賣相,價錢又貴咗但都食得好開心,邊食邊傾又一餐
2016年7月30日星期六
晚餐之馬拉戔炒菜
又星期六一早出去買湯料同些少餸就回家,煲落湯搞掂就出老豆到,又喺例行工作飲茶,清潔煮完晚餐就回家,細妹去完星馬回來,專登買咗手信比我,有二包醬料就第一時間試咗馬拉戔去炒菜,味道我覺得就好似香港蝦醬,落得唔太多都可以,但老公同女就唔太喜歡,阿妹就話好好味,真喺個個口味都唔同,炒多個什錦蝦仁同焗香草雞又開飯
2016年7月29日星期五
晚餐在沙爹皇
今日同舊同事食完午餐,行咗暫就回家又唔洗買餸就喺家Hea下,打下機睇返舊片,等二個女回出去食飯,二個女話唔食味皇,落去官塘沙爹皇,咁我同老公就先去攞枱淋住早啲唔洗等,點知話人齊未,因入坐個半鐘,唔喺自助都咁誇,真喺大鄉里太耐無去唔知要咁,咁為有等到啲女來先入,人齊又要等有枱先入得,入到去想食石頭飯又無,真喺太耐無去改哂,話餐單有就有,咁就是旦叫咗幾樣,樣樣都好咸啲嘢差咗無以前咁好食,只有白咖哩豬都ok, 食完趕回家睇大結局,雖然啲嘢唔太好,一家人傾下講下又一餐好開心
人生第一次食最貴的點心
今日約在好舊的同事出去食午餐,本來話去城景食自助午餐,點知去到同事唔太舒服轉咗中菜廳食中菜,我無淋過咁貴,普通义燒包都要四十幾蚊一籠,同事問咗有淨米粉她食米粉就得,就話叫我自己淋,我睇完都唔知叫咩好,普通小菜都百幾蚊,而同事就話她有米粉就得,當然唔可以啦,我話不如叫幾個點心啦,跟住就是旦叫左三個,一碟素腸,菜苗餃同义燒包,我大鄉里淋住四十幾蚊一個點心可能唔同一般酒樓,但來到都一樣三件,又無特別對我來講無唔同,味道一般我就覺得好貴,哈哈咁大個女都喺第一次,又可以見識下
2016年7月28日星期四
晚餐之老公煮
今日放假第四日,自己去咗報讀倍月課程,跟住就同老公去咗香港果邊行,講咗好耐話去淺水灣,到今天才有時間,好多年都無同老公輕鬆下,過去十幾年發生好多事,唔好話出外旅行,好似淺水灣以前拍拖同未供樓前都時時行,今日好開心好寫意,慢步二個沙灘,本來只喺淋住去淺水灣懷舊下,記得二十幾年前老公喺月老同我求婚,之後有時間都會去行下,哩十年都無去過,我又正式無嘢做,老公又放假就提議出去行下,太耐無出去上咗間去Stanley 車就坐到尾先一遊再搭車去淺水灣,喺赤柱行下巿場同商場食咗午餐再去美利樓,最後就行碼頭再行沙灘,喺碼頭啲海風好舒服真喺唔想走,坐到三點就搭車去淺水灣,估唔到喺旅遊點都有四五架旅遊巴,唔同類型的遊客,五點幾就搭車回家,老公就話等他煮唔好搞咁多休息下,大女又話返來食,我就去超市買左只雞洗淨用鹽同酒搽勻塑乾水放入飯煲蒸二十分鐘,跟住就由老公搞,當然最簡單煮麵,老公本來話一人二條菜最後就整左碟菜,只雞就手撕,啲骨就去煮麵,簡簡單單又一餐
晚餐之老公煮
今日放假第四日,自己去咗報讀倍月課程,跟住就同老公去咗香港果邊行,講咗好耐話去淺水灣,到今天才有時間,好多年都無同老公輕鬆下,過去十幾年發生好多事,唔好話出外旅行,好似淺水灣以前拍拖同未供樓前都時時行,今日好開心好寫意,慢步二個沙灘,本來只喺淋住去淺水灣懷舊下,記得二十幾年前老公喺月老同我求婚,之後有時間都會去行下,哩十年都無去過,我又正式無嘢做,老公又放假就提議出去行下,太耐無出去上咗間去Stanley 車就坐到尾先一遊再搭車去淺水灣,喺赤柱行下巿場同商場食咗午餐再去美利樓,最後就行碼頭再行沙灘,喺碼頭啲海風好舒服真喺唔想走,坐到三點就搭車去淺水灣,估唔到喺旅遊點都有四五架旅遊巴,唔同類型的遊客,五點幾就搭車回家,老公就話等他煮唔好搞咁多休息下,大女又話返來食,我就去超市買左只雞洗淨用鹽同酒搽勻塑乾水放入飯煲蒸二十分鐘,跟住就由老公搞,當然最簡單煮麵,老公本來話一人二條菜最後就整左碟菜,只雞就手撕,啲骨就去煮麵,簡簡單單又一餐
訂閱: 文章 (Atom)